
|. Lumini pe cer 


Ecoul pașilor noștri spărgea liniștea aleilor dintre blo- 
curi. Eram opt, eu și gașca mea de prieteni, tineri cu gân- 
dire îngustă și planuri pe termen scurt, de-o vară. Uşor 
matoli, după o ieșire la terasă, ne bucuram de adierea 
caldă a vântului, de mirosul dulceag de tei, de cel răcoros 
de natură crudă și iarbă verde. 

— Până la urmă, pleci în excursia aia sau nu? 

Victor încercă să evite cu eleganţă întrebarea lui Alexan- 
dru, pretinzând că mama sa nu-l putea ajuta. 

— Mă gândesc serios să mă angajez pe litoral, spuse 
Grigore, trăgând-o pe Simona mai aproape de el. Vii cu 
mine, iubito? Mare, soare, nopți fierbinţi alături de un 
băiat frumos. 

Deşi nu era chiar Adonis, era înalt, avea bucle arămii 
şi cei mai verzi ochi pe care-i văzusem vreodată. A ridicat 
braţul stâng pentru a-i arăta fetei bicepsul, lăudându-se 
cu muşchii obținuți în urma orelor de antrenament asiduu. 
Bondoaca lui prietenă s-a agăţat de braţ, chicotind copi- 
lăreşte. 

— Dacă tu crezi că o să te admire în timp ce faci şaorma 
cu de toate, te înșeli, amice! a ținut Răzvan să-i destrame 
fantezia. 

Probabil încerca să ne reamintească, subtil, cine se va 
duce pe litoral în tabără gratuită, ca urmare a notelor foarte 
mari obţinute de-a lungul anului. Mergea, cu pieptul lui 
sfrijit scos înainte, țanțoş, ca un cocoș pitic care se înfoaie 
în faţa stăpânului curții. 

— Pe litoral lucrezi într-o cutie de doi pe doi, de la cinci 
dimineaţa la miezul nopţii. Toata ziua asuzi în căldura 
dogoritoare a flăcărilor și nu e nimic sexi în asta, dacă nu 
ești cumva bunica. Tu n-o să ai timp de Simona, aşa că 
mă ofer eu s-o plimb pe plajă, cât timp muncești. Ce zici, 
batem palma? se oferi Alexandru, rânjind, cu o sclipire 
de interes în ochi. 

Deşi mai înalt decât Răzvan, Alexandru era slab, cu o 
față prelungă, obraji supți, paloare cadaverică şi o puz- 
derie de pistrui gălbui, care-i dădeau un aer bolnăvicios. 
Simona nu-l învrednici nici măcar cu o privire. 

— Ce noapte frumoasă, șopti Anca, strecurându-și bra- 
tul pe după mijlocul meu. Uite, stelele se văd clar, în ciuda 
poluării din Bucureşti. 

În clipa următoare, toate privirile se ridicară spre cer. 

— Unde-i Carul Mare? 

— Acolo, grupul ăla de stele, i-a arătat Răzvan iubitei 
lui. Iar acolo e Carul Mic. Hm... ciudat, stelele alea trei... 
Nu le-am mai văzut până acum. 

— Care stele? 

— Alea care formează un triunghi, aproape de Steaua 
Polară. Acolo, în stânga. 

M-am oprit în loc, curios să văd astrele pe care Răzvan 
nu le cunoștea. Era singurul care ţi-ar fi putut spune nu- 

mele tuturor constelațiilor aflate pe bolta cerească, aşa că 
stelele alea aveau să facă, în curând, cunoştinţă cu el. 

— Cu ce sunt diferite de alea trei de-acolo, care for- 
mează tot un triunghi? întrebă Alexandru, arătând în altă 
direcţie. 

— Păi, pe-astea nu le-am mai văzut niciodată şi par 
destul de mari. Hm... Oare unde mi-am pus telescopul? 
După ce ajung acasă, o să le studiez mai bine, dacă n-am 
aruncat telescopul sub patul alor mei. 

Răzvan era ca un câine de vânătoare: dacă dădea peste 
un subiect care-l interesa, nu se mai oprea până nu-i afla 
toate secretele. 

— Gata? Ţi-ai găsit de lucru? întrebă Ana, bosumflată, 
în timp ce-şi strângea braţele pe lângă corp. Credeam că 
mă inviti la un film. 

Își răsuci şuvița albăstruie pe deget, suflând în balonul 
din gumă de mestecat cu care se îndeletnicea de o vreme. 

— Nu în seara asta, când sunt ai mei acasă. Știi regula 
mamei. 

Părinţii lui Răzvan, contabili la o firmă din centru, erau 
oameni cu tabieturi şi reguli stricte. 

Am comentat prezenţa stelelor până am ajuns la inter- 
secția mică dintre blocuri. Acolo, ne-am despărțit, îndrep- 
tându-ne, solitari sau în perechi, spre locuinţele noastre. 

Am condus-o pe Anca până la aleea de acces. Ne-am 
luat un rămas bun zgomotos, ca doi adolescenți, ignorând 
privirile exasperate ale companionilor mei. O iubeam pe 
pitica mea şi, pentru a-i demonstra asta, am ridicat-o de 
câteva ori de la pământ, pentru a-i săruta buzele moi. 

Acasă, în siguranța apartamentului de la etajul patru, 
m-am retras în camera mea. Mi-am pierdut timpul pe in- 
ternet, ca de obicei, fără să realizez cum trec orele. Abia 
când am auzit țârâitul telefonului azvârlit pe pat, mi-am 
aruncat ochii la ceas. 

— Ce-ai pățit, Răzvane, la două noaptea? 

— Ştii stelele-alea de care vă spuneam mai devreme? 
am auzit vocea, printre plescăituri înfundate. 

— Da. Ce-i cu ele? 

— Sunt din ce în ce mai interesante. Sunt mari şi par a 
avea aceeași traiectorie. Vin spre Pământ. 

— Sunt meteoriți? am întrebat și n-am mai așteptat răs- 
punsul. Interesant! Să nu uiţi să le faci poze. 

— Prietene! Chestiile alea se deplasează cu aceeași vi- 
teză, înţelegi? Sau, cel puțin, așa mi-a ieșit mie din calcule. 

— Așa, și? Probabil au fost expulzate toate odată din 
centura de asteroizi. Nimic misterios până acum. Sau... 
ce vrei să spui?! 

— Am vrut să-mi verific rezultatele cu datele de la un 
alt observator. Ei bine, nu sunt înscrise nicăieri. Parcă aş 
fi singurul care le-a văzut, ceea ce... e imposibil! 

— E mai bine așa. Ai ocazia să fii tu primul care le pune 
un nume. Vezi să fie şi Adrian printre ele. Adrian Furio- 
sul şi Misteriosul. Adrian Furia. 

— Le-am pus pozele pe net, pe câteva grupuri. Acum 
aştept răspunsuri. Te țin la curent dacă aflu ceva. 

— Ok. Ne auzim mai încolo. 

I-am închis înainte să apuce să-mi povestească şi altele 
despre meteoriți. Dacă nu picau pe Pământ, într-o mare 

de foc, cu groaza aferentă din partea umanității, atunci 
nu mă interesau deloc. 
Am conversat puțin cu Anca, pe chat, despre bolovanii 
- cereşti ai lui Răzvan, râzând cu gura până la urechi de di- 
versele nume pe care le propunea, după care i-am urat 
Somn ușor!, am închis calculatorul şi m-am vârât în aş- 
ternut, pentru un somn binemeritat. 


Xx k k 


Pragul a fost trecut. Încărcam datele pentru nivelul unu. 

Imaginile erau tulburi şi nu reuşeam să disting mai nimic 
în ceața vâscoasă care mă înconjura. Predomina negrul 
ca de smoală, în care dansau, din când în când, străfulge- 
rări multicolore, adâncindu-mă şi mai mult în confuzie. 
Eram într-un joc şi creierul meu se pregătea să-mi pre- 
zinte un scenariu plauzibil? 

Înainte să-mi dau seama ce se întâmplă, o formă umană, 
neclară, s-a aplecat deasupra mea, pregătită parcă să mă 
studieze. De undeva, din neant, se auzeau sunete stri- 
dente, mărindu-mi şi mai mult confuzia. 

Mi s-a strâns stomacul. Teama m-a invadat şi am avut 
senzaţia că sunt aruncat de pe acoperișul unei clădiri. 
Eram paralizat de frică, incapabil să mă mișc în vreun fel, 
iar numele meu era repetat obsesiv. 

— Adrian! Hei! Adriane, trezește-te! Adrian! 

— Ce...? Unde sunt...? 

— Acasă, unde altundeva? s-a mirat Alexandru. Vino 
să vezi o minune, până nu explodează la știri! 

Am deschis un ochi, dar am refuzat să-l deschid şi pe 
al doilea, când am observat că în cameră e încă întuneric. 

— Dacă nu ne atacă nimeni, nu mă ridic din pat! 

— Ştii stelele alea ale lui Răzvan? Alexandru s-a prins 
de pătură, să n-o pot trage peste cap. Încă se văd pe cer, 
deși e dimineaţă. Câte stele ai mai văzut tu să facă asta? 

— Pe bune?! M-am ridicat în șezut, pe marginea patu- 
lui. Răzvan credea că sunt meteoriți, iar eu făceam mişto 
de el azi-noapte. Poate chiar cad pe Pământ, până la urmă. 

— Păi, el mi-a spus noutățile. M-a sunat, indignat că 
râd ăia de pe grupuri de el, că are vedenii. Cică nimeni 
n-a văzut minunea, iar el era foarte supărat pentru că 
acum se văd foarte bine cu ochiul liber, dacă ştii unde să 
te uiţi. 

În bucătărie l-am găsit pe Victor, în fața ferestrei larg 
deschise. Făcea poze cu telefonul, încercând să găsească 
o poziţie cât mai artistică pentru un selfie. M-a lăsat la 
geam abia după ce s-a asigurat că poza i-a reușit. 

— Uite, acolo! mi-a arătat Alexandru un grup de stele 
care abia se observau pe cer. Le-am fotografiat cu Nikon- 
ul. Îţi trebuie zoom mare să le poţi distinge. 

Alexandru poseda două aparate foto performante, 
fiindcă îi plăcea să studieze frumusețile naturii. Şi uite-aşa, 
poza unor stele oarecare avea să ajungă printre cele cu ade- 
vărat importante. 

Un triunghi aproape perfect, cu vârfurile reprezentate 
de puncte strălucitoare, ca niște mărgeluțe. 

— Până la urmă, sunt meteoriți sau nu? 

— Altfel, de ce am discuta, în loc să mâncăm? 


10 


JUDECATA de APOI Livia Furia 


— Dacă tot suntem la capitolul conspirații, atunci, de 
ce n-ar fi extratereștri? Mai ţineţi minte pozele care circu- 
lau pe diverse site-uri dubioase şi arătau nave așezate în 
triunghi? Poate sunt nave... 

— Dar de ce le vedem doar noi? s-a încruntat Victor. 
Am intrat pe grupurile lui Răzvan şi ăia pretind că nu e 
nimic acolo. Adică, serios, pui dovada pe site, iar ei spun 
că sunt particule de praf pe lunetă?! 

— Poate, dacă sunt alieni, au o tehnologie secretă care 
îi face nedetectabili? Un scut pus pe invizibil, gen. Plau- 
zibil, nu? 

— N-are sens, Alexandru. Noi de ce le vedem? 

— Pentru că ni le-a arătat Răzvan? O fi el mai special 
şi a reușit să le depisteze chiar și camuflate. Cât de grozav 
ar fi să-l caute cineva de la NASA, să discute despre asta! 

— Vedem ce părere au şi fetele, conchise. Dar mai târ- 
ziu, că n-am de gând s-o trezesc pe Anca la ora asta, indi- 
ferent ce-or fi. 

M-am culcat din nou şi am dormit până târziu, când 
m-a sunat pitica mea. l-am urat o dimineaţă bună şi am 
fost răsplătit cu un hohot de râs, apoi mi-a spus, cu bună- 
voință, că e trecut de ora unu. 

I-am povestit de meteoriții lui Răzvan, posibili extrate- 
reștri, conform teoriei lui Alexandru. 

— Victor şi-a făcut niște selfiuri grozave cu luminile 
alea. Cel puțin asta a pretins când l-am întrebat de ce-şi 
face poze la bustul gol, în fața ferestrei larg deschise. Dar 
cel mai bine se văd, evident, cu zoomul de la Nikon-ul 
lui Alexandru. 

— Am auzit de ele azi-dimineață. Doar nu credeai că 
rezistă Răzvan fără să-i împărtășească Anei miracolul? La 
opt, nu la altă oră. Poate dormeam în timpul atacului şi 
pierdeam aventura. Nici n-a contat că am stat aseară până 
târziu să învăţ. 

— Deci sunt acolo, sus, pe cer. Răzvan era supărat pe 
reacția celor de pe grupuri. Eu cred că sunt geloşi că un 
român a fost primul care a detectat probabilitatea unui 
pericol pentru Pământ. 

— La știri au anunţat în treacăt, de parcă ar fi fost ceva 
normal. Niște obiecte străine care se apropie de planeta 
noastră, aşa le-au numit, apoi au trecut la ştirea despre 
unul care şi-a omorat vecinul cu toporul, pentru un gard 
sau o prostie asemănătoare. 

— E o conspirație, ascultă-mă pe mine. Alexandru are 
dreptate: sunt extratereștri care vin să ne... facă ceva, nu 
spun ce, pentru că e urât... Extratereştri care se ascund în 
spatele unor scuturi, iar lumea n-o să-i vadă decât când 
va fi prea târziu. 

— N-ai auzit că au spus la știri despre ele? Lumea știe, 
dar nu dă importanţă. 

— Omenirea se duce de râpă. Când ne vedem? 

— Să petrecem ultimele zile împreună? Ce drăguţ! Eşti 
gata într-o oră? 

— Sunt bărbat, o jumătate de oră mi-e mai mult decât 
suficient. Am timp să mai şi vorbesc cu băieții despre me- 
teoriți şi apocalipsă. 

Ne-am mai tachinat puţin, am sărutat aerul şi telefoa- 
nele zgomotos, dovedindu-ne unul altuia că ne iubim 


12 


JUDECATA de APOI Livia Furia 


nebunește, apoi am închis. Am fugit la baie, pentru un 
duş rapid. Cu părul încă ud, mi-am luat un tricou cu mâ- 
neca trei-sferturi, o pereche de blugi care părea curată, 
apoi m-am oprit la frigiderul aproape gol. Am înhățat la 
nimereală ce-am găsit comestibil, pentru a-mi încropi un 
sandviș. 

— Diseară gătesc, a spus Alexandru, când m-a văzut 
în mână cu bucata diformă. Ceva care să ne ajungă trei 
zile, cel puțin. Sau, mai bine, invit-o pe Anca să ne admire 
bucătăria. Apoi frigiderul gol, iar eu bat niște apropouri 
nesimţite, dacă ţie ţi-e rușine. 

— S-a inventat pizza, băiete. Azi îmi intră banii pe card, 
ai uitat? 

Victor a pășit în bucătărie, absorbit, ca de obicei, de te- 
lefonul pe care-l butona într-una. Şi se mai întreba de ce 
nu are prietenă! A luat restul sendvișului meu de pe far- 
furie şi l-a îndesat în gură înainte să întrebe dacă mai 
aveam nevoie de el. 

— Măi, ăştia de pe net sunt nebuni, a spus printre ples- 
căituri, în timp ce înghițea bucăți aproape nemestecate. 
Spun că nu văd nimic acolo unde noi spunem că e ceva! 
Le-am pus şi un link cu emisiunea de la TV, dar tot de- 
geaba. Nu mai amintesc de faptul că n-am multe reacții 
la pozele cu triunghiul... 

— Chiar e-grav, dacă oamenii nu reacționează, i-am re- 
plicat lui Alexandru, pe un ton serios. Mai ales că nici nu 
se vede nimic într-o poză făcută cu telefonul. Ai tras un 
cerc roşu, măcar să ştie oamenii după care pixel să se 
uite? 

— Dacă n-ai făcut poză în fundul gol... Tipele nu te re- 
cunosc cu hainele pe tine. 

— Hai, măi, terminațţi. Sunt acolo, nu le vedeți? 

M-am uitat pe geam. Erau acolo! Chiar mai aproape 
decât de dimineaţă, trei puncte albe care se vedeau acum 
în plină zi. De la atâtea teorii discutate în bucătărie, înce- 
peam să mă întreb la modul serios ce fel de scut ar fi putut 
avea navele/meteoriți. Sau ce anomalie putea provoca o 
asemenea manifestare. Pe moment, mi-am dorit să știu 
mai multă fizică, dar mi-a trecut repede. 

— Aha! 

Mi-am întors privirea spre Victor, care ne arăta telefo- 
nul cu un gest triumfător. 

— Au apărut şi în alte părți ale lumii, dar e aceeași 
reacție de indiferenţă în jurul lor. Devine din ce în ce mai 
interesant. 

— O conspirație, v-am spus eu, dar n-aţi vrut să mă 
credeți. 

— Nu te mai lăuda degeaba, ai spus că sunt extratereștri 
şi atât. 

Telefonul mi-a sunat în buzunar, amintindu-mi de Anca. 
M-am scuzat imediat şi am invitat-o sus, spre satisfacția 
evidentă a lui Alexandru, dar fata a refuzat, pentru că 
erau patru etaje de urcat şi n-avea chef. l-am spus că vom 
cobori noi şi, în secunda următoare, m-am îndreptat spre 
ușă. 

— Mergeţi la terasă? i-am întrebat peste umăr. 

— N-am nimic altceva de făcut azi, m-a asigurat Alexan- 
dru, urmându-mă îndeaproape. Plus că ai promis pizza. 

— Cobor şi eu imediat, a zis Victor, continuând să-şi 
tortureze telefonul. 

— O să ajungem noi la Romancierilor, iar el tot aici va 
fi.. 

— N-are decât. N-o las pe Anca să aștepte din cauza lui. 

Spre surprinderea mea, Victor ne-a urmat, în timp ce 
continua să stea cu ochii lipiți de ecranul luminos. Am 
fost convins că va sfârși cu gâtul rupt, dar cineva acolo 
sus iubea suficient de mult netoţii cu telefon, astfel încât 
a ajuns nevătămat la parter. Dar tot a dat cu capul de ușă, 
neatent. 

Râsul mi-a dispărut când l-am văzut pe Răzvan, care, 
clătinând din cap, tasta rapid la propriul telefon. 

— Băiete, ai făcut o obsesie, pe cuvânt. Vreau să merg 
liniștit pe stradă, nu să am grijă de tine sau de Victor, să 
nu vă calce mașinile. Ok? Bună, iubito! 

Am sărutat-o pe Anca, trecându-mi degetele prin bu- 
clele ei roşcate şi mi-am permis un minut de giugiuleală, 
în timp ce grupul discuta intens dacă să trecem pe la 
kebaberie înainte sau după terasă. 

— Aş vrea să ajungem la individul ăsta, l-am auzit pe 
Răzvan, când, în sfârşit, m-a lăsat inima să-i dau drumul 
fetei. A recepționat un mesaj. Stă la câteva blocuri de noi. 

— Suntem mulţi, după ultima numărătoare, şi ne de- 
plasăm în sens opus, i-am refuzat oferta. N-are decât să 
ţi-l trimită pe chat. 

— O să-i spun să-l urce pe net, a acceptat el, cu inima 
strânsă. Deși, poate fi interesant, având în vedere ce se 
întâmplă zilele astea. 

— Ce se întâmplă zilele astea? s-a interesat Alexandru, 
în timp ce grupul se punea în mișcare. 

Ronţăia dintr-un baton de cereale, iar ochii lui albaştri 
îl fixau întrebător pe Răzvan. 

— Cu extratereștrii care ne vor vizita. 

— Gata? Nu mai sunt meteoriți? Ce s-a întâmplat de 
au devenit alieni? 

— Datorită felului în care se deplasează, bineînțeles. 

— Ai făcut trei calcule şi ți-au dat trei nave. Am izbuc- 
nit în râs. Să fim serioşi. Până nu văd ceva oficial, pentru 
mine, ăia vor rămâne meteoriți. Nu-i așa, iubito? 

— Eu vreau să fie unicorni. 

— Vor fi niște antropomorfi care se deplasează cu aju- 
torul pârțurilor stelare. Îţi dai seama câte au acumulat? 

2. Mesajul 


Ne-am petrecut după-amiaza pe terasă, cu doar o jumă- 
tate de oră de pauză pentru verificarea cardului la ban- 
comat. Când i-am anuntat că am scos banii din cont, au 
izbucnit în urale, chiar şi Răzvan, care a devenit dintr- 
odată atent, uitând, pe moment, de meteoriții din cer. 

— Comandaţi-vă ceva de mâncare, le-am spus generos. 
Fac eu cinste. 

Imediat s-au lansat în discuţii interminabile despre ce 
să comande de pe lista deloc sărăcăcioasă. Mi-am tras 
scaunul mai aproape de Răzvan, care privea încruntat 
ecranul luminos. 

— Nu accept invitați străini la masă. Mai ales tocilari 
de-ai tăi. 

M-a privit nemulțumit. M-am grăbit să ridic din umeri, 
ca justificare pentru orice avea de gând să-mi spună. 

— Am primit mesajul individului ăluia. 

— Şi? 

— Nu are sens. Uită-te şi tu. 

„Vine Judecata de Apoi. Aveţi două opțiuni: muriți sau 
săriți prin poartă.” 

Am ridicat ochii spre el, apoi am clătinat din cap. 

— Omul e un fanatic religios, nu? 

— Așa m-am gândit şi eu la început, doar că nu are 
sens chestia cu poarta. Nu trebuia să ne pocăim? 

— N-am idee, sunt ateu, n-am citit Biblia. Ce spune 
acolo despre Judecata de Apoi? 

— Că o să apară o cruce mare pe cer şi vor fi aleși ăia 
buni de ăia răi. 

— Sunt trei nave, nu patru. N-au cum să formeze o 
cruce. 

— Nu ştiu. A clătinat din cap, coborând ochii spre te- 
lefon. Nu mai înțeleg nimic. 

— Până la urmă sunt meteoriți? s-a interesat Anca, în 
timp ce-mi întindea meniul. Ţi-am comandat paste. Vrei 
altceva? 

— Nu, mulțumesc. Nu știu. Acum, dintr-odată, a intrat 
şi Dumnezeu în ecuaţie. Cu Judecata de Apoi nu-i de glu- 
mit, nu? 

I-am arătat triumfător mesajul de pe telefonul lui Răz- 
van şi imediat acesta a făcut înconjurul mesei. Alexandru 
a pufnit în râs, Grigore și-a întors privirea spre prietena 
lui blondă, parcă nevenindu-i să creadă, Victor a ridicat 
din umeri, prea ocupat cu propriul ecran, în timp ce fetele 
s-au grăbit să ne asigure că tipu-i nebun de legat. Nimeni 
nu avea răbdare cu nebunii mistici. 

— Ce mai zic ăia pe Facebook? l-am întrebat pe Victor, 
în timp ce mulțumeam pentru farfurie. Au elucidat miste- 
rul apariţiei? 

— Reacţiile sunt împărțite. Unii spun că nu există lu- 
mini, în timp ce alții pun poze cu triunghiuri asemănă- 
toare cu cele pe care le vedem noi. 

— Nu suntem singurii, i-am zâmbit, ridicându-mă în 
picioare. 

M-am apropiat de un cuplu în vârstă care trecea pe lângă 
noi și i-am ajutat să se strecoare printre scaunele lăsate 
împrăștiate de un grup care tocmai pleca. 

— Mă scuzaţi că vă întreb, eu şi prietenii mei, le-am 
zis, arătând spre masa noastră, avem o nelămurire cu 
niște obiecte neidentificate care se văd acolo, sus. Am in- 
dicat locul în care se zăreau luminile. Voiam să vă întreb, 
dumneavoastră ce părere aveți? 

— Nu suntem din zonă, s-a grăbit bărbatul să se scuze, 
aruncând o privire rapidă spre cer. 

S-a îndepărtat repede, alegând o masă cât mai departe 
de a noastră. M-am așezat pe scaun, în timp ce prietenii 
mei râdeau în hohote. Oare cercelul lui Alexandru era de 
vină? Sau buzele negre, rujate, ale lui Victor? 

— Atunci, suntem cu toții nebuni şi avem vedenii. E 
bine? Poate chiar se apropie sfârșitul, măi! 

Am continuat să glumim pe seama luminilor până târ- 
ziu, pe înserat, şi ne-am hotărât să ne retragem mai de- 
vreme. M-am dus să achit nota, încântat că nu m-au lăsat 
totuși fără bani şi şi-au plătit o parte din ce au comandat. 
Îmi număram economiile, atent să nu pierd din hârtii, 
cum aveam obiceiul, când ceva m-a prins de mână şi am 
auzit o voce joasă: 

— Ce ai de gând să alegi? 

Am privit uimit spre bărbatul care se clătina încet lângă 
mine. Mi-am tras braţul din strânsoarea lui, răsplătindu-l 
cu o privire scârbită. Mi-a zâmbit, în timp ce se așeza în 

faţa unui pahar cu apă, continuând să mă supravegheze 
cu coada ochiului. M-am uitat în jur, pentru a mă asigura 
că eu sunt cel cu care vorbește. 

— Ce să aleg? 

— Dacă ai şti sigur că dincolo de poartă e salvarea, ai 
alege-o? 

L-am cântărit din priviri. Un bărbat la vreo patruzeci 
de ani, brunet, cam ciufulit, încărunţit pe la tâmple, cu 
ochi albaștri, cercetători, îmbrăcat într-o cămașă albă cu 
mânecă scurtă şi pantaloni de stofă. Pe spătarul scaunului 
se vedea un pardesiu subțire. Mi-a trecut prin cap că a 
auzit discuția noastră şi glumea pe seama mea. 

— Cine nu ar alege salvarea? 

— Cine nu are nevoie de ea. Şi-a frecat buzele cu un 
gest absent. Dar dacă nu ajungi la ea? 

— De ce nu aș ajunge? 

A ridicat degetul, arătând în direcția obiectelor miste- 
rioase, acum ascunse de copertina verde. 

— Lumini pe cer. 

Am zâmbit scurt. Era clar că ne auzise discutând. 

— Da, vine Judecata de Apoi. 

— Așa am auzit şi eu. 

Mi-a zâmbit cu subînțeles. L-am lăsat să-şi bea apa în 
continuare şi am achitat nota de plată chelnerului răbdă- 
tor. M-am întors la grupul care deja se afla pe trotuar, pre- 
gătit să treacă strada printr-un loc nepermis. 

— Tipul ăla ne-a auzit vorbind despre mesajul tâmpit 
cu Judecata de Apoi şi a încercat să facă mișto de mine, m-am 
scuzat, arătând cu degetul peste umăr. 

— Care tip? 

Anca s-a uitat în spatele meu, apoi a privit spre mine. 
Am întors capul şi mi-am reprimat un șuierat surprins. 

„Bărbatul nu se vedea nicăieri, deși pe masă rămăsese un 
pahar gol, pe un suport alb. 

— A plecat. M-am scuturat, încercând să alung senza- 
ţia stranie care-mi ridicase părul pe ceafă. Doar un amețţit 
care se prefăcea că ştie el despre ce e vorba cu alegerile 
alea două. 

Ne-am uitat stânga-dreapta şi am trecut repede pe celă- 
lalt trotuar, deși la mai puțin de douăzeci de metri era o 
trecere de pietoni, dar era prea departe de strada pe care 
o urmam de obicei, printre blocurile de zece etaje şi fos- 
tele cămine PTTR. 

— Dă-l încolo. Nu te mai gândi la el. Oricum, e un mesaj 
tâmpit, a spus Alexandru, trecându-și un braț pe după 
gâtul meu. Cui îi pasă de Judecata de Apoi, când vin extra- 
tereștrii? 

— Dacă ne atacă, atunci vei vrea să știi care sunt opțiu- 
nile, a răspuns Răzvan pe un ton filosofic. Poate că nu-i o 
idee rea să ne interesăm unde e poarta aia. 

— Tipul ăla vorbea despre ea ca şi cum ar fi greu de găsit. 

— Normal, Adrian, doar nu crezi că se deschide câte o 
poarta lângă fiecare om. 

— De ce nu? a întrebat Alexandru cu mirare. Dacă e vorba 
de o alegere, ar face bine să avem cum să o alegem, nu? 

— Mă uimeşte cât de repede ați acceptat că sunt extrate- 
reștri şi nu meteoriți, a spus Anca zâmbind, trăgându-se 
mai aproape de mine. 

L-am împins pe Alexandru într-o parte, grăbit să-i fac 
loc fetei. Mi-am strecurat brațul pe după talia ei subțire, 
pentru a o strânge mai bine. 

— Adevărul e că nu ştim ce sunt, iar la ştiri nu vorbeşte 
nimeni... decât meteoric. 

Tot grupul a pufnit în râs, răsplătindu-mi gluma bună. 

— Dragi telespectatori, astăzi ne ocupăm de obiectele 
neidentificate care apar în câteva videouri care circulă pe 
internet. Specialiştii noştri sunt de părere că sunt resturile 
unei comete care a explodat chiar la intrarea în sistemul 
solar. Probabil de teamă că va fi făcută vedetă pe rețelele 
de socializare... 

Încă râdeam când ne-am oprit, ca de obicei, în intersec- 
ție, în spatele blocului lung, cu patru etaje, unde fetele lo- 
cuiau cu chirie. 

— Mâine facem piața, mi-a spus Anca. Ne-a trimis mama 
bonurile de masă, așa că ne ducem să le facem praf la 
Kaufland. Veniţi? 

— Lui Adrian i-au mai rămas bani. Sigur că venim, s-a 
grăbit Alexandru să accepte. 

— Ne vedem mâine, atunci, a spus grăbit Răzvan, să- 
rutându-și prietena. Mă duc să fac poze prin telescop. 

— Să ne faci cunoștință cu ele, a răspuns Ana, cu dez- 
gust, în timp ce el şi Grigore se îndepărtau. 

De data asta m-am culcat devreme, dornic să fiu în pi- 
cioare cât mai de dimineață, pentru a o ajuta pe Anca la 
treburile casnice, sperând să-mi întoarcă serviciul cât mai 
curând, când băieții aveau să fie plecați de acasă. 

X*k 


Am visat ceva fără cap şi coadă, cu niște mingi care că- 
deau din cer, formând cratere adânci la impact. O voce 
bărbătească îmi spunea râzând să mă feresc, iar eu aler- 
gam într-o ceață umedă, urmărit de creaturi fără formă. 

Dacă treci prin poartă, nu te mai întorci niciodată aici. Ale- 
gerea este a ta. 

Mergeam fără țintă printr-o iluzie, un drum care se aș- 
ternea la nesfârşit sub tălpile mele. De fapt, nu aveam tălpi, 
dar mintea mi se bloca de câte ori mă uitam spre pământ 
şi nu vedeam nimic de la brâu în jos. 

Ce e după moarte? 

Eşti sigur că vrei să afli? 

Bărbatul se întrupase pe neașteptate în visul meu. Avea 
ochi albaştri, stătea cu mâinile în buzunare şi mă privea 
cu interes, în timp ce eu încercam să fug spre nicăieri. 
Eram confuz, nu înțelegeam ce vrea de la mine. 

— Ce e dincolo de moarte? 

— Reînvierea sufletelor, ce altceva? 

— lar dincolo de poartă? 

— O altă alegere, bineînțeles. Pe aia ţi-o lăsăm ție. Vezi 
cât suntem de generoși? 

— Sunteţi generoși? Câţi sunteţi, de fapt? 

— Legiuni. Doar nu crezi că vă lăsam singuri în fața dis- 
trugerii iminente. Vom lua parte la distracție! 

M-am oprit, pentru a-l privi mai bine. Imaginea se mișca 
asemeni aburului fierbinte care se ridică noaptea din pă- 
mânt. Părea mai mare, cu ochi arzători, de opal. Simțeam 

cum îmi tremură inima când se uita în ochii mei, dar nu 
reuşeam să-mi cobor privirea. 

Ca prin apă, o voce metalică, de robot, mi-a ajuns la 
urechi: Încărcăm datele, program oprit temporar. 

— Ce-ai spus? 

— Eu? Nimic. 

A zâmbit. Ceva s-a mișcat brusc în spatele lui, defor- 
mându-i imaginea şi m-am trezit în patul meu, lac de su- 
doare. 

Am observat ecranul luminos al telefonului şi mi-am 
amintit că-l lăsasem pe silențios, pentru a nu fi deranjat 
de revelaţiile lui Răzvan. Era 8:00. 

Cineva, acolo, sus, mă iubeşte. 

M-am strâmbat când am numărat apelurile pierdute de 
la Răzvan. M-am uitat fugitiv pe fereastră. Nu, nicio navă 
nu poposise în curtea școlii, deci nu aveam de ce să-mi 
fac griji. Am sunat-o pe Anca, pentru a stabili când urma 
să mergem la cumpărături. 

— Mergeţi toți? 

— Nu știu dacă vin şi ceilalți. Sunt încă în pat. De ce? 

— Nu ai vorbit cu Răzvan? 

— La ce oră a mai sunat-o pe Ana? La șase? Se prostește... 

— I-a spus că sigur sunt obiecte neidentificate care reflectă 
lumina soarelui şi de aceea sunt luminoase, pentru că, în mod 
normal, nu există fricțiune în spațiu. 

— De ce ar trebui să ştiu eu asta? 

Încălțat cu un singur ciorap, scotoceam cu privirea 
prin cameră, căutându-i perechea. 

— Pentru că ești singurul cu care poate discuta subiecte 
științifice fără să-i dea peste cap toate teoriile. 

— Pentru că n-am nicio idee despre ce vorbeşte, de-aia! 
Acum, sincer, mă lasă rece ideea fricțiunii în spațiu. Nu 
vom ajunge acolo prea curând, așa că, de ce să-mi fac 
griji? 

— Ei, hai, sună-l, s-o lase pe Ana în pace, să ne putem pregăti. 

— Îmi rămâi datoare... 

Încă mai râdea când mi-a închis telefonul în nas. Fir-ai 
tu de femeiușcă afurisită! Ce-ţi mai place să mă joci pe de- 
gete. Dar aveam eu să-mi iau revanșa, cât de curând. 

3. Pregătiri 


— Da, Răzvan, m-am trezit. Ce s-a întâmplat? 

— Sunt nave, băiete. Sunt încă departe, nu-mi pot da seama 
de forma lor exactă. 

— Credeam că sunt rotunde. 

— Navele alea rotunde sunt doar în filme, normal ar fi să 
aibă formă aerodinamică. Şi mai e ceva. Cred că în spatele lor 
se ascunde o navă mare de tot. 

— Se mai văd pe cer? 

Am lăsat telefonul într-o parte, dauicând o privire fu- 
gitivă spre geam. 

— Nu, s-au ascuns! Bineînţeles că se văd. Din ce în ce mai 
aproape. În ritmul ăsta, diseară, cel târziu mâine, vor fi aici. 

Devenea interesant. Cu adidasul în mână, m-am apro- 
piat de fereastră pentru a observa minunea cu ochii mei. 
Am privit lung imaginea senzațională a celor trei puncte, 
duble ca mărime faţă de ziua precedentă. În curând aveau 
să fie mai mari și decât Luna. Oare cât erau în realitate? 

— La ştiri vorbesc despre ele ca şi cum ar fi fost așteptate. 
Nu e panică deloc. Devine suspect. Până ieri ne explicau că 
sunt resturi de cometă, apoi au vorbit despre sateliți pierduţi 
de mult, într-o misiune la capătul sistemului solar. Alți experți 
spuneau că sunt gunoaie spațiale, din acelea care orbitează în 
jurul planetei. Crezi că se știa deja? 

— Chiar nicio televiziune nu face crize de isterie în 
direct? Uite nava! Acolo este nava care ne va ataca! Sal- 
vaţi-vă sufletele. Toţi banii îi puteți depune, preventiv, în 
contul ROblablabla. 

— Se discută, se emit teorii, dar par relaxaţi. lar unele televi- 
ziuni străine chiar nu prezintă evenimentul. Sunt total defazați. 
Ca şi pe internet. 

Poate chiar era o conspirație mondială, iar cei de la vârf 
se purtau ca şi când deja împărțiseră Pământul împreună 
cu extratereștrii. 

— Cred că ar trebui să ne grăbim să facem cumpărătu- 
rile. Să nu avem vreo surpriză. Au început mesajele cu 
„staţi liniștiți”? 

— Da, bineînţeles. Se marșează pe ideea de holograme. Îți 
spun eu, cu toții se poartă ciudat. Chiar şi ai mei s-au grăbit să 
plece la serviciu de parcă ar fi fost o zi normală. 

— Ne vedem afară, împreună cu fetele, atunci. 

Am zăbovit cu ochii pe geam. În stânga puteam ad- 
mira fereastra larg deschisă a fetelor, aflată la etajul al 
treilea al blocului așezat perpendicular cu al nostru. În 
față era blocul vecin, iar în dreapta se vedea marele OD, 
bloc de zece etaje. 

Căutam din priviri vechea alarmă cocoțată pe acope- 
rișul lui, când privirea mi-a fost atrasă de o siluetă ghe- 
muită-pe bordura de piatră a blocului de vizavi. 

— Ce naiba?! 

În momentul în care am vrut să deschid geamul, silu- 
eta a făcut un salt lung într-o parte şi a dispărut din câm- 
pul meu vizual. 

— Ce faci? 

Alexandru, în mână cu un adidas ţinut de şiret, s-a 
apropiat de mine. Era chiar mai scund ca de obicei, cum 
mergea așa, cocoşat, cu ochii în podea. 

— Mi s-a părut că văd ceva pe acoperiș. Uite-acolo. Am 
arătat cu degetul în direcţia în care văzusem silueta. A 
dispărut dintr-un salt. 

— Ce chestii interesante vezi tu! Nu mi-ai văzut şi adi- 
dasul pe undeva? 

— Pe-al meu l-am găsit sub canapea. Poate e pe acolo, 
ia vezi! 

S-a aplecat şi, după câteva mișcări cu brațul prin spa- 
tiul îngust, a scos al doilea adidas. S-a strâmbat. 

— Victor face glume proaste. 

— Chiar, unde e? 

— A stat toată noaptea treaz şi pe la șapte a plecat în 
grabă, nu ştiu unde. A țipat la mine că sunt leneş. Bineîn- 
teles că m-am întors pe partea cealaltă. 

— La mine nu a venit. 

— Vorbeai în somn cu un înger. Îți dai seama că n-a în- 
drăznit să te trezească. 

— Un înger? 

Pentru că nu-mi mai aminteam chiar tot visul, am 
lăsat-o baltă şi, împreună, ne-am grăbit să coborâm pen- 
tru a ne întâlni cu fetele. Am sărutat-o pe Anca, în timp 
ce o ascultam pe Ana, care îşi certa jumătatea pentru că 
nu era deloc atentă la nevoile ei. Cel mai calm era Gri- 
gore, care o strângea pe Simona în brațe, ignorând peri- 
colul reprezentat de navele prietenului său. 

— Unde e Victor? | 

Înainte să-i pot răspunde iubitei mele, mi-a vibrat tele- 
fonul în palmă. Era Victor, nu prea bine dispus. 

— Cât vă ia să vă pregătiţi?! Vocea lui joasă devenise 
tăioasă, mai ceva ca briceagul elvețian de care era nedes- 
părţit. Haideţi, odată, să mă ajutati să car sacoşele. E o 
coadă de zile mari. Trebuie să facem provizii. Nu-mi vine 
să cred cât sunteţi de înceţi! 

— Se prosteşte, a mormăit Grigore. 

Nu era un tip matinal şi devenea nervos când era forțat 
să se trezească la o oră nepotrivită. 

Ne-am îndreptat spre capătul viitorului metrou din 
Drumul Taberei, acolo unde răsărise un Kaufland cu mai 
puțin de un an înainte. Am preferat aleile înguste, cu tro- 
tuarele ticsite de autoturisme parcate bară la bară. 

— Ştiţi ce nu înțeleg? De ce nu sunt oameni agitați pe 
stradă. E o zi ca oricare alta. O zi de joi, normală. 

Grigore a arătat spre o femeie în vârstă care, cu pas 
domol, îşi plimba nepoţelul în căruţ. 

— Parcă se aud sirenele mai des? 

Ana avea dreptate. Salvări, mașini de poliție, pompieri, 
se grăbeau pe arterele principale într-un permanent du- 
te-vino, iar alarmele se auzeau mai tare, la răstimpuri, în 
funcţie de cine credea că are primul dreptul la prioritate. 

— Sunt mai multe mașini în parcări la ora asta, deci 
oamenii sunt acasă. Probabil mulți şi-au luat zile libere 
până când vor afla despre ce este vorba cu exactitate. 

— Uitaţi navele, a făcut Răzvan deodată, ridicând 
mâna spre cer. 

În sfârşit, le puteam admira în detaliu. Trei puncte ca 
de foc, într-o formație triunghiulară, luceau sub soarele 
dimineții. 

— Oare sunt acoperite cu panouri solare? Altfel nu se 
explică de ce se văd în timpul zilei. 

— Sunt extratereștri, cine știe ce tehnologie au. Ori- 
cum, sunt mult mai mari decât ieri şi se văd foarte bine. 

— Dar oamenii continuă să se comporte ca şi cum ar fi 
ceva normal. 

— Ei, hai, a spus Ana pe un ton sec, uitați-vă la noi. Sun- 
tem calmi, nu fugim urlând, ne uităm din când în când 
spre cer şi aşteptăm să ni se spună ce se întâmplă. Serios, 
acum. Ce-aţi vrea să facem? Mai bine ne grăbim spre Kauf- 
land, până nu pleacă Victor fără noi. 

Avea dreptate, așa că, în ritm alert, ne-am îndreptat 
spre magazin, atenţi să nu ne calce vreun șofer neobișnuit 
cu schimbările din zonă. Abia în parcare ne-am dat seama 
de adevărata amploare a isteriei umane. 

— Parcă vor să mai sărbătorească Paştele o dată, a spus 
Alexandru, privind uimit spre locul gol în care se depo- 
zitau de obicei căruţurile. Oare au şi oferte speciale? 

Pe ușile duble, acum în permanenţă deschise, o mare 
de oameni se mișca în toate direcţiile, ieșind şi intrând în 
flux continuu, mulți cu cărucioare pline ochi cu cumpă- 
rături. Ne-am strecurat cu greu înăuntru şi am privit cu 
ochii mari la rafturile aproape goale, în timp ce ne chinu- 
iam să trecem printre oamenii care se certau pe produse. 

— Victor e aproape de casă, ne-a spus Răzvan, în timp 
ce închidea telefonul. Să ne grăbim, că nu are bani pentru 
tot ce a luat. 

— Nu ajungem toți acolo, am spus, apreciind mulțimea 
aproape compactă din fața mea. Grigore, rămâi cu fetele 
afară şi... 

— Dar vreau anumite produse, mi-a retezat-o scurt Anca 
printre dinți. 

— E deja prea târziu pentru asta! s-a rățoit Alexandru 
la ea. Dă-ne banii şi așteptați-ne afară, apoi îl batem pe 
Victor cu rândul, dacă nu ne place ce a cumpărat. 

Anca şi-a îngustat ochii, pregătindu-se pentru o luptă 
verbală decisivă, când un pardesiu deschis la culoare a 
poposit lângă noi, întrerupându-ne brusc. 

— Omenii sunt fenomenali, nu? m-a întrebat bărbatul 
grizonat din vis, pe un ton amical. În curând, toate astea 
nu vor mai însemna nimic. Oare câți dintre voi veţi apuca 
să vă bucuraţi de lucrurile pe care le cumpăraţi acum? 

Toţi ochii s-au întors uimiţi spre el, inclusiv ai persoa- 
nelor care ne înconjurau. 

— Ăsta e îngerul cu care ai vorbit azi-noapte? 

Când l-au auzit pe Alexandru vorbind despre îngeri, 
în jurul nostru s-a făcut liniște şi am putut să respirăm 
dintr-odată, pe măsură ce oamenii se dădeau încet în 
spate, evitând să-l atingă pe noul venit. 

— Ce mai face Dumitru? a întrebat o femeie bătrână, 
agățându-se de braţul lui. 

— O să afli în curând, Elviro. 

Ochii femeii s-au luminat, încântați. Anca a prins-o pe 
Ana de un braţ şi pe Simona de celălalt şi, fără un cuvânt, 
s-au îndreptat spre ieşire. Grigore şi-a frământat buzele, 
ca şi cum ar fi vrut să spună ceva, apoi, după ce a înghiţit 
în sec de câteva ori, a fugit şi el după ele. 

— Fată bună, nu? Necunoscutul a arătat cu degetul 
spre rândul de căruţuri care şerpuia în apropiere. Priete- 
nul vostru vă așteaptă. 

Mi-a zâmbit, s-a răsucit pe călcâie şi a plecat spre un 
ghem uman din direcția căruia se auzeau voci ridicate. 

L-am găsit pe Victor lângă prima casă, gata să pună pro- 
dusele pe bandă. Ochii căprui îi străluceau furioşi sub 
claia de păr pe care o numea breton, iar Alexandru s-a 
grăbit să îl ajute, înainte să înceapă să țipe la noi. Ne-am 
mișcat în tăcere, aranjând lucrurile pe bandă, apoi înapoi 
în cărucioare, pe măsură ce treceau prin fața scanerului, 
iar la sfârșit Victor a plătit diferenţa cu cardul de cumpă- 
rături. 

— Ceilalți ne așteaptă afară, a spus Alexandru, în timp 
ce împingea trenulețul de cărucioare spre ieșire. 

— Ce ţi-a luat atât de mult? Ţi-am spus să te grăbeşti! 

Alexandru a inventat pe moment o scuză cusută cu aţă 
albă, despre cum au sunat ai lui să-l întrebe de sănătate. 

— Mama se tot plângea de fratele meu, de faptul că-i 
tot fură din bani. Nu am avut inimă să îi închid telefonul 
în nas. Știi că mă sună rar, că n-o lasă scârba aia de Ionel. 

Ne-am reîntregit grupul imediat, iar fetele s-au repezit 
să îndese lucrurile în sacoşele deja pregătite, comentând 
cu voce scăzută calitatea unora dintre ele. La întoarcere, 
am cărat sacoșele grele, discutând aproape tot drumul 
despre tipul cărunt din magazin. 

— Mulţi oameni spuneau că au avut vise ciudate de 
când au apărut luminile pe cer. Că au vorbit cu rudele de- 
cedate, care le-au spus de un pericol iminent sau au întâl- 

nit îngeri care le-au transmis mesajul ăla cu Judecata de 
Apoi şi cu cele două alegeri. 

Spre nemulțumirea tuturor, Victor îşi butona telefonul 
în timp ce vorbea, unghiile negre lucind periculos la fie- 
care mișcare, dar ne-am ferit să spunem ceva, după efor- 
tul pe care-l făcuse pentru noi. 

— Nu am luat apă, nici produse care se strică ușor. După 
discuțiile pe care le-am auzit, totul ar fi în zadar, toată în- 
cercarea noastră de a ne proteja cumva, pentru că avem 
doar opțiunea de a muri sau de a trece prin poartă. Atât. 

— Adrian a vorbit cu un înger în magazin... 

— Erau mai mulți. Parcă erau atrași de agitația noastră. 
Toţi înalţi, toți bărbaţi, toți cu trăsături perfecte. Aparent, 
nu au venit să ne protejeze în vreun fel, ci doar să lupte 
cu invadatorii, pentru că ei consideră că Pământul este o 
creaţie care le aparţine. Priviţi. 

Ne-a arătat câteva poze ale unor tipi cu ochi scăpără- 
tori, care priveau zâmbind pe deasupra mulțimii. 

— Cu ăsta am vorbit, am arătat eu cu bărbia spre ulti- 
mul fotografiat. 

— L-am văzut cu doar câteva clipe înainte să veniți. 
S-au strâns ca vulturii pe cadavrul omenirii. 

Mi-am amintit de silueta de pe bloc. Probabil un alt 
înger care se pregătea să ia parte la distracție. 

Ne-am oprit în fața scării, pentru a încropi un plan de 
urgenţă. Într-un final, am hotărât să ne adunăm la Grigore. 
Deși locuia la etajul şapte al Maternei, avea lift şi ne pu- 
team deplasa cu ușurință. În plus, ai lui lipseau temporar, 
deci nu deranjam pe nimeni dacă făceam noapte albă. 

— Lăsaţi fetele să sorteze cumpărăturile, ne-a spus Vic- 
tor, după ce am lăsat, în sfârșit, sacoşele pe podeaua bu- 
cătăriei. Să mergem în dormitor, să discutăm pe îndelete. 

— Ar trebui să ne odihnim, iar mai pe seară să facem 
un tur al cartierului, ca să știm unde ne-am putea refugia 
în caz de pericol. 

— În subsolul blocurilor, cel mai probabil, a spus Gri- 
gore. Nu, Victor? 

— Nu şi dacă se dărâmă peste noi. Răzvan are dreptate, 
să dăm o raită prin cartier, mai pe seară. Ce ziceţi? 

— Cum credeți, dar amintiţi-vă că ăsta e cartier mun- 
citoresc, cu blocuri de dormitoare, nu prea ai unde să te 
ascunzi. Poate în vechea școală sau pe terenul de sport 
acoperit? 

— Tocmai asta spun, că e bine să știm pe ce ne bazăm. 

L-am lăsat pe Victor să doarmă şi ne-am refugiat în bu- 
cătărie, unde fetele încercau să facă ordine printre pro- 
dusele cumpărate. Când ne-au văzut dispuși să le ajutăm, 
ne-am trezit pe post de pioni manevrabili prin comandă 
vocală şi abia după câteva ore am avut timp să ne odih- 
nim, când au declarat ele că totul e cum trebuie să fie. 

— Poate ar trebui să mai ducem din ele şi în celelalte 
apartamente? a propus Ana. Ca să avem mai multe depo- 
zite? 

— Așa ar fi bine, doar că e destul de greu să urci la eta- 
jul trei sau patru, în caz de atac. Mai bine pregătim pentru 
fiecare câte un rucsac cu lucruri care pot fi cărate. 

După îndelungi consultări, timp în care, împreună cu 
băieţii, am dat gata oala cu mâncare de pe aragaz, ne-au 
spus că sunt de acord cu propunerea mea şi am format 
imediat două echipe pentru a aduce gențile. 

Am fost încântat când Răzvan a hotărât să meargă îm- 
preună cu Ana în apartamentul fetelor, iar eu cu Anca în 
al băieților şi am tras-o pe fată după mine, înainte ca Ale- 
xandru să facă vreo contrapropunere. 

— Nu mai bine mergem împreună în fiecare dintre 
apartamente? 

— Nu, Anca, așa e mai rapid, a răspuns Răzvan, fără 
să explice de ce, în timp ce aproape alerga pe străduţa În- 
gustă. 

— Ce faci, mă frăgezești înainte? a bolborosit Ana, cu 
răsuflarea întretăiată. 

Răzvan a zâmbit scurt către mine, în timp ce o împin- 
gea spre scara blocului. 

— Nu vă grăbiţi. Căutaţi rucsacuri pentru toată lumea. 
N-are sens să ne cărăm cu genţi de voiaj. 

— Nu ne grăbim, am murmurat, în timp ce ne îndrep- 
tam spre blocul meu. Cred că știu unde este rucsacul lui 
Alexandru, dar... 

Atunci când i-am simțit privirea intensă, am renunțat 
să mă mai prefac. Strângându-i degetele împreunate, am 
urcat scările, temperându-mi agitația interioară cu priviri 
furișate spre picioarele ei lungi, îmbrăcate în blugi mulați. 
Fără un cuvânt, am deschis ușa, am tras-o în hol, apoi am 
închis ușa, uitând să o încui. 

— Adrian... 

M-am uitat lung în ochii căprui, simțind cum mi se liche- 
fiază încet organele interne. Buzele pline îi tremurau puțin, 
parcă așteptând să fie sărutate, așa că n-am mai prelungit 
chinul şi am strâns-o la piept, strivindu-i sânii rotunzi pe 
care abia așteptam să-i gust. Mi-am strecurat mâna pe 
sub tricoul cu ursuleți şi am scăpat un oftat de uşurare 
când am dat de bustieră, pentru că nu m-aş fi descurcat 
cu altceva în momentul ăla. 

Mi-am tras bluza peste cap, continuând să o sărut cu 
lăcomie, îndreptându-ne încet spre sufragerie. M-am oprit 

în prag, pentru o sărutare fierbinte, în timp ce degetele-mi 
nerăbdătoare îi masau, prin materialul subţire, sfârcurile 
deja întărite. 

— Adri... 

Am scâncit fericit când am reușit să-mi strecor mâna 
pe sub materialul elastic, simțind sânul fierbinte în palmă. 
Mi-am apăsat mâna stângă pe fundul ei, presând-o şi mai 
aproape de mine, în timp ce mormăiam satisfăcut. l-am 
scos tricoul, l-am aruncat peste cap, mi-am încolăcit bra- 
tele în jurul taliei micuțe şi am tras-o aproape, pentru a-i 
gusta, în sfârșit, sfârcurile. 

A început să scâncească, în timp ce alerga cu mâinile 
pe spatele meu gol, coborând mereu spre pantalonii care 
mai mult o încurcau. 

— O să întârziem, a gângurit, mușcându-mă încet de 
gât. 

— Mai mult ca sigur, am confirmat, în timp ce o împin- 
geam pe spate. 

Nici măcar nu mi-a păsat cât timp a trecut. Ne-am zvâr- 
colit goi pe canapea, încercând să nu cădem pe covor, şi 
aş fi continuat așa până la epuizare, dacă nu aş fi auzit pe 
cineva tușind în repetate rânduri pe hol. Mi-am ridicat 
capul, retrăgându-mi grăbit limba dintre buzele ei. 

— E cineva acolo? am întrebat nedumerit. 

— Normal, l-am auzit pe Răzvan răspunzându-mi sec. 
Haideţi, că se lasă noaptea! 

Anca a sărit ca un iepure din pat, roșie ca focul în obraji, 
căutându-şi disperată lucrurile împrăștiate prin toată ca- 
mera. Am închis ușa, pentru a-i oferi puțină intimitate şi 

abia în hol mi-am tras pantalonii pe mine, sub privirile 
ironice ale prietenului meu. 

— Vine sfârșitul lumii până când terminați voi. 

— De ce crezi că am stat atât? Dacă nu mai avem altă 
ocazie? 

— Dar așa va ști tot grupul. 

Am scuturat din cap, prea puțin interesat, în timp ce-mi 
recuperam bluza aruncată în cuier. După câteva minute a 
ieșit şi Anca din sufragerie, roșie toată, evitându-i privirea. 

— Unde-i Ana? 

— Ne așteaptă jos. M-am oferit să urc pentru că nu-i 
surâdea ideea, după tot efortul depus. 

A rânjit, iar eu l-am felicitat imediat, cu un rânjet ase- 
mănător. Când a văzut-o pe Anca privind stingherită spre 
dormitorul meu, a ridicat rucsacurile, apoi s-a răsucit pe 
călcâie şi a ieșit din apartament. 

Ajunși la Grigore, am dat explicaţii bizare, fără a ne 
mai uita la ceilalți, şi ne-am încurcat unul pe celălalt, în 
timp ce ne grăbeam să îndesăm în rucsacuri lucrurile așe- 
zate în grămezi identice. Victor ne-a salvat de glumele lor, 
când a apărut în bucătărie doar în chiloți şi fetele au fugit 
în camera din spate, pentru a-l lăsa să se îmbrace. 

— Nu pot merge cu voi, ne-a informat Grigore cu regret 
după ce a citit mesajul abia primit. Ai mei mă sună cam 
într-o jumătate de oră. Trebuie să fiu acasă, să pot umbla 
în dosarele tatălui meu. 

— Rămân cu tine, s-a oferit Simona imediat şi a trebuit 
să-i trag un ghiont lui Alexandru, pentru a-i reteza chico- 
telile. 

— Să luăm rucsacurile, a propus Răzvan. Așa ne dăm 
seama cât de grele sunt. 

I-am lăsat pe cei doi în apartament şi am coborât în 
stradă. Am ajutat-o pe Anca să îşi pună rucsacul în spate, 
lăsând greutatea treptat pe umerii ei. Ca un cavaler, am 
ajutat-o și pe Ana, pentru că Răzvan se învârtea în loc, 
încercând să-şi prindă chingile libere. După ce ne-am echi- 
pat cu toţii, l-am lăsat pe Victor să aleagă traseul. 

— Trecem prin gangul din fața blocului, unde vom urma 
șoseaua principală, până la poştă. Ne uităm prin plasele 
de protecţie, să vedem dacă sunt deschideri spre tunelul 
de metrou de dedesubt, pentru că ne-ar prinde bine o as- 
cunzătoare decentă. 

— Probabil sunt închise... Am înțeles că s-au sistat lu- 
crările din subteran. 

— Vedem, Alexandru. De la poştă urcăm spre Valea 
Oltului, apoi mergem de-a lungul ei până la Bulevardul 
Timișoara, unde intrăm printre blocuri, să ne familiari- 
zăm cu locurile. Să speram că nu trebuie să părăsim carti- 
erul. Parcă tu, Răzvan, ai carnet, nu? 

— Ai uitat că v-am făcut cinste atunci? Anul trecut, cam 
prin vară, l-am luat. Dar nu te gândeşti prea departe? Ori- 
cum, dacă e să fugim pe roți, o să ne ajute tata, pentru că 
nu mă lasă să conduc dubiţa fără acordul lui. Ţine cheile 
în inelul pe care-l cară în geantă. 

Urmam şoseaua principală, mergând agale pe trotuar. 
În jur, oamenii păreau mai grăbiţi, majoritatea dintre ei 
întorcându-se de la serviciu. Magazinele erau deschise, 
deși multe goale, iar vânzătorii priveau nervoși pe geam 
la luminile din ce în ce mai mari de pe cer. 

— Cică americanii sunt în discuții cu ei, a spus Alexan- 
dru, îndesându-şi mâinile în buzunarele pantalonilor. 

— Aiurea. Încearcă să ia legătura cu navele, dar tot ce 
primesc este mesajul ăla repetat la nesfârșit. Mă mir că 
n-au încercat să le dea jos cu rachetele. 

Nu şi-a terminat Victor bine vorba, că, parcă de nică- 
ieri, câteva lumini au strălucit puternic lângă cele trei 
nave, spectacol fără sonor, gămălii de ace multicolore, ca 
un foc de artificii care prevestea începutul unei sărbători 
de rău augur. 

Priveam uimit şi terifiat, în același timp. Până atunci 
totul păruse un joc, un vis din care aveam să mă trezesc 
curând, dar acum, dintr-odată, realitatea arunca în mine 
cu zoaie reci. Eram speriat, pentru că asta era o declarație 
de război, doar dacă nu cumva extratereștrii aveau alte 
obiceiuri de întâmpinare decât noi. 

— Mă doare, mi-a șoptit Anca, trezindu-mă la realitate. 

Mi-am descleștat mâna imediat, cerându-mi scuze cu 
voce scăzută. l-am văzut privirea speriată şi am tras-o 
aproape, murmurând cuvinte de încurajare pe care nici 
eu nu le mai credeam. 

— Poate n-au nicio treabă cu noi, a spus Alexandru, cu 
o voce tremurată. Poate... 

S-a încruntat spre mine, aplecând capul spre dreapta, 
ca şi cum ar fi auzit o șoaptă. S-a încordat, trimițându-mi 
un fior de alarmă pe spate. Am vrut să-l prind de braţ, 
împins de o presimţire groaznică, dar mi-a scăpat printre 
degete. 

— Alexandru! 

Fără să răspundă, a luat-o la fugă spre bulevardul pe 
care maşinile treceau în viteză, gata să se arunce sub ro- 
tile unui autobuz 268, când braţul întins al unui necunos- 
cut l-a oprit brusc. S-a izbit cu pieptul de barieră ca de 
oțel, șuierând surprins în momentul impactului. S-a pră- 
bușit cu un geamăt la picioarele lui, în timp ce noi ne gră- 
beam să-l ajungem din urmă. 

— Ce naiba!?... | 

Aplecându-mă spre el, l-am scuturat zdravăn de umăr, 
încercând să-l readuc în simțiri. Mă privea confuz, cu 
ochii în lacrimi, în timp ce gâfâia încet, obosit parcă de 
lupta interioară pe care o ducea. 

Un claxonat strident ne-a trezit pe amândoi. Anca a 
tipat, trăgându-și mâna din mâna mea. Am ridicat privi- 
rea spre intersecţia în care se oprise autobuzul, în timp 
ce oamenii alergau spre grămada întunecată de sub roțile 
lui. 

— Voia să facă la fel, nu? 

Am tresărit când am privit în ochii albaștri ai îngeru- 
lui. A zâmbit, în timp ce-l ridica fără efort pe Alexandru 
de la pământ, cu privirea lipită de mine. 

— Ai o aură interesantă. Am să te urmăresc, să ştii. 

A dispărut cu un salt, lăsându-ne zăpăciţi lângă şosea. 

— Ce dracu’ ai avut în capul ăla?! a răcnit Răzvan în 
urechea lui Alexandru, în timp ce-l zgâlțâia zdravăn. 

— Mi-a venit așa, deodată... 

Am prins-o pe Anca de mână şi fata s-a ghemuit ime- 
diat la pieptul meu, ferindu-şi privirea de grămada din 
mijlocul intersecţiei. 

— Nu e singurul accident de genul ăsta, ne-a spus Vic- 
tor, privind cu ochii mari în telefon. Se întâmplă peste tot 
în oraş. Zeci de oameni s-au aruncat sub roțile mașinilor, 
unii chiar de față cu copiii lor. 

— Am simţit un pericol iminent, ne-a explicat Alexan- 
dru. Vocea îi era mult mai sigură pe măsură ce îşi revenea. 
Am ştiut că dacă nu fug atunci, voi avea parte de un sfârșit 
cumplit. Am încercat să mă îndepărtez cât mai mult de 
pericol, așa că am fugit unde am văzut cu ochii. 

— Prea repede, după atacul cu rachete, ca să nu fie un 
avertisment chiar din partea lor, a spus Ana, privind gân- 
ditoare spre navele de pe cer. 

— Aşa cred foarte mulți, a încuviinţat Victor. 

— Să ne întoarcem, trebuie să ne gândim la un alt plan, 
a spus Răzvan. Parcă aş opta pentru o deplasare în afara 
orașului, acum, până nu se aglomerează ieșirile. 

— Deja sunt full la ora asta. Vrei imagini? Victor şi-a 
băgat telefonul în buzunarul cămășii. Mergem să căutăm 
o ascunzătoare. 

— Dar tata... 

— Oricum ai tăi nu sunt acasă, nu? Când trebuie să 
vină? 

— Cam în două ore, a replicat Răzvan fără chef. 

Ne-am plimbat prin labirintul de străduţe înguste care 
străbătea fagurele de blocuri-dormitor, în timp ce Victor 
urmărea harta întregului cartier, pentru a marca punctele 
considerate sigure. Ne-am învârtit pe lângă școală, fosta 
176, acum cu nume de sfinți, încercând să ne dăm seama 
dacă putem intra pe terenul de fotbal acoperit, pentru că 

ferestrele școlii erau zăbrelite la parter, iar ușile metalice, 
masive, n-ar fi cedat loviturilor noastre. 

— Sunt din ce în ce mai aproape, i-a spus Ana lui Răz- 
van, apoi s-a scuturat, cuprinsă parcă de friguri. 

Într-adevăr, navele se apropiau cu repeziciune. Luceau 
întunecat pe cer, alergând cu viteză spre Pământ, ca niște 
uriașe păsări de pradă care se repezeau spre nefericiții de 
sub ele. 

— Ăștia nu se astâmpără! a strigat Alexandru, trezin- 
du-ne la realitate. 

Pe cer, o dâră luminoasă se îndrepta mp lâcab)l spre 
noii veniți. 

— Să mergem acasă, am spus, cuprins de presimțiri 
sumbre. Să evităm aglomerațiile. 

Am alergat pe străduţa întunecată, îndreptându-ne cu 
toată viteza spre Materna. Chiar când am ieșit dintre blo- 
curi, în micul spațiu liber dintre parcări, am văzut spirala 
colorată care se învârtea hipnotic în fața navelor. 

— Cred că au doborât racheta. Sigur vor urma repre- 
salii, aşa că.. 

Țipătul asui al Anei i-a retezat lui Victor fraza. Am 
ridicat ochii chiar la timp ca să văd silueta întunecată cum 
se prăbușește în tăcere de la unul din etajele superioare 
ale blocului de lângă noi. A urmat un zgomot înfundat... 
apoi încă unul... şi încă unul. Anca a început să plângă şi 
am tras-o lângă mine. 

Alexandru a zâmbit candid, a făcut doi pași în lateral, 
s-a aplecat şi a început să vomite lângă roata unei mașini 
părăsite în mijlocul drumului. 

— Să sperăm că... 

Un înger a poposit lângă noi, întrerupându-l din nou 
pe Victor. A lăsat din braţe un copil, o fetiță de câțiva ani- 
șori, simpatică foc, care strângea foarte tare un iepuraș în 
braţe, în timp ce privea prin noi cu ochii ei mari, larg 
deschişi. 

— De acolo vine, ne-a spus îngerul, arătând cu degetul 
spre o fereastră luminată de la etajul patru al blocului din 
spatele nostru. 

Ne-a salutat, apoi a sărit spre Materna şi s-a topit în în- 
tuneric. 

— Simona! 

Ana s-a desprins de Răzvan şi a fugit spre scara în a 
cărei ușă se vedea oprită Simona. Era îmbrăcată într-un 
maiou subțire şi în chiloți cu I love You imprimat cu roșu. 
Privea confuză în jur, îmbrățișându-se singură pentru a-şi 
oferi confort, în mod inconștient. Alexandru a luat fetița 
în braţe şi cu toții am alergat spre prietena noastră. 

— Ce s-a întâmplat? a întrebat Victor, în timp ce-şi des- 
făcea geaca subțire, prinsă la brâu. 

Ana a luat-o pe după umeri, îndreptându-se încet spre 
lift. Simona s-a împotrivit, refuzând să urce pe platforma 
pătrată. 

— Vorbeam despre cum ne-am mobila căsuţa visurilor, 
când s-a ridicat deodată şi mi-a spus că trebuie să plece. 
Vocea ei s-a frânt, înecată în lacrimi. A deschis geamul, 
fără să răspundă la întrebările mele, şi s-a aruncat în gol. 
E jos, în fața blocului. Nu vreau să urc... 

Şoapta s-a pierdut în tăcerea noastră. 

— Mă duc să-i aduc niște lucruri, a spus Răzvan. N-o 
să mi se întâmple nimic! s-a răstit la Ana, care s-a agăţat 
panicată de braţul lui. Staţi aici şi cobor imediat. Încerc 
să iau legătura cu ai mei, să văd ce-i reține atât. 

— Nu cu liftul, a spus brusc Ana, trăgându-l spre ea. Urcă 
pe scări, te rog. 

Răzvan a țâțâit nemulțumit, dar a acceptat, spre ușura- 
rea prietenei sale. A început să urce treptele câte două, în 
ritm alert, şi s-a făcut imediat nevăzut la etajul superior. 

— Să mergem să ducem fetița, a spus Alexandru, ară- 
tând spre micuța din brațe lui, care continua să privească 
în gol, surdă la ce se întâmpla în jurul ei. 

— Nu plec de-aici, a spus Ana, scuturând energic din 
cap. 

— Rămân cu ele, a spus Anca încet, dezlipindu-se de 
mine. Duceţi-vă! Să te întorci repede... 

— N-ar trebui să vedem ce face Grigore? 

Alexandru a strâns brusc fetița la piept, parcă pentru 
a o linişti, evitând să-mi răspundă. 

— Stătea la etajul șapte, Adrian, nu avem ce verifica. 
Vrei să-l vezi cum arată, lățit pe trotuar printre cine știe 
câți alții asemenea lui? 

Eram înconjurați de ţipete şi oameni panicați care aler- 
gau în toate direcţiile. Se auzeau plânsete, urlete şi bocete 
de pe aleile care înconjurau blocurile. M-am bucurat la 
gândul că ai mei trăiau în provincie, într-o casă fără etaj. 
Încercasem să îi sun toată ziua, dar telefonul era deconec- 
tat. Se întâmpla frecvent, așa că am refuzat să îmi fac mai 
multe griji decât aveam. 

Am privit cu coada ochiului spre Victor. Era singurul 
copil al unei foste profesoare de limba română, care pro- 
fesase la un liceu mare din centru, acum pensionată pe 
caz de boală. Ştiam că era schizofrenică, dar evitam să 
discut despre asta cu prietenul meu. Relația cu mama lui 
era rece, evitând să o sune prea des, pentru a împiedica 
certurile interminabile care se declanșau de fiecare dată 
între ei. 

Alexandru, pe de altă parte, avea un frate care locuia 
în casa părinților, un ciudat care îi interzisese fratelui mai 
mic să mai vină vreodată în vizită, convins că mezinul 
ticluiește pe ascuns să le fure banii, casa şi bunurile. Pă- 
rinții erau despărțiți, dar nu vorbea niciodată despre tatăl 
care îi părăsise pe când avea numai șapte ani. Primea re- 
gulat sume de bani de la el şi la asta se rezuma toată rela- 
ţia lor. 

— Cineva trebuie să îi anunţe pe ai lui... 

Feţele albe m-au țintuit cu priviri îngrozite şi am tăcut 
imediat. 

— După ce se termină nebunia, îi vom suna. Cine ştie, 
poate nici nu vom mai avea pe cine să anunţăm... 

Victor chiar era ciudatul grupului. Cu toate proble- 
mele sale emoționale abia ghicite, era un tip inteligent, 
căruia îi plăcea să rezolve orice încercare pe care viața i-o 
arunca în față. Nu degeaba îl acceptasem în grup, cu toate 
împotrivirile inițiale ale fetelor. 

— Călina! Ce-aţi făcut cu ea?! Nenorociţilor! Dă-mi co- 
pilul înapoi! 

O femeie tânără, îmbrăcată într-un capot cenușiu, cu 
părul lung, despletit, cu machiajul întins pe față, s-a re- 
pezit spre Alexandru cu brațele întinse, cu unghiile ascu- 
tite îndreptate spre el, pentru a-i smulge copilul din brațe. 

— A salvat-o un... 

Dacă nu l-aş fi tras într-o parte, bărbatul care o însoțea 
pe femeia isterică l-ar fi făcut knock-out. 

— Nenorocitule, a mârâit, privindu-l cu ochi injectați, 
de parcă ar fi răpit-o pe fetiță de la fereastră. A ridicat 
pumnii strânşi, gata de atac. Te omor... 

S-a prăbușit ca un sac la picioarele noastre. Femeia l-a 
ignorat, continuând să hohotească, în timp ce strângea 
copilul la piept. Victor şi-a pus rucsacul pe umăr, scutu- 
rându-l mai înainte, pentru a reaşeza lucrurile dinăuntru, 
apoi a scos telefonul din buzunar, considerând problema 
rezolvată. 

— Nu prea mai am semnal la telefon. Ori rețeaua e 
supraaglomerată ori ceva interferează cu semnalul. 

Alexandru a schiţat un surâs anemic şi a înghițit în sec. 

— Trebuie să mă ușurez... 

Am lăsat familia în mijlocul drumului, evitând să mai 
spunem ceva, şi ne-am întors la scara blocului unde fetele 
continuau să vorbească în șoaptă cu Simona, încercând 
s-o îmbărbăteze. Oamenii urcau şi coborau scările într-un 
du-te-vino constant, ignorând complet grupul care se re- 
fugiase lângă perete. 

— Am rezolvat cu fetița, i-am spus Anei, când a ridicat 
privirea întrebătoare spre noi. Ce naiba face Răzvan? 

— Poate încearcă să ia legătura cu ai lui? 

Alexandru a privit în sus, prin golul scărilor, sperând 
să-l vadă. A clătinat din cap spre mine când l-am întrebat 
dacă este pe aproape. | 

— S-ar putea să aibă semnalul mai bun acolo, sus. 

— Victor, încep să cred că voi doi aveţi o problemă cu 
folosirea excesivă a telefoanelor. Pentru Dumnezeu, fata 
asta stă în fundul gol, chiar trebuia acum să se uite pe 
Facebook? 

— De ce tipi la mine? Nu sunt eu de vină că a vrut să 
facă sex... 

Anca s-a repezit să-i dea o palmă, dar am prins-o de braț 
şi am tras-o într-o parte. 

— N-avem timp de prostiile astea. Mă duc după el, să 
văd ce-l reține atât... 

Victor a ridicat din umeri, prea puţin afectat de supă- 
rările noastre şi şi-a deschis telefonul. 

— Mă întreb ce vei face când i se va descărca bateria, 
a murmurat Alexandru spre el. 

Am vrut să urc după Răzvan, dar Victor m-a tras de 
umăr, forțându-mă să-l urmez în stradă. Fără un cuvânt, 
a ridicat braţul, pentru a-mi arăta punctele luminoase, 
transformate acum în nave extraterestre, enorme săgeți 
negre pe care dansau lumini într-un ritm numai de ele 
ştiut. Zburau încet pe deasupra noastră, traversând fără 
grabă cerul, lent, de la stânga la dreapta. 

— Ce lună ciudată, sângerie, a spus el, privind cu capul 
dat pe spate spre astrul care-şi schimbase culoarea, ca 
pentru a sărbători distrugerea omenirii. 

— Ăştia sunt? 

Am îmbrăţișat-o strâns pe Anca, încercând să-i dau 
putere, frământându-i încet spatele pentru a-i opri tremu- 
rul de groază. Am auzit un fâlfâit şi o umbră înaltă a co- 
borât lângă noi. Bărbatul cu ochi albaştri mi-a zâmbit 
prieteneşte. Era însoțit de un tânăr la fel de înalt, cu părul 
ondulat care-i ajungea la baza gâtului, cu o expresie de 
plictiseală întipărită pe chipul parcă sculptat în piatră. 
Ochii de rubin priveau prin noi, ca şi cum evita în mod 
conștient să ne accepte existența. 

— Am găsit astea... Ai mei nu răspund... 

Deși abia așteptasem întoarcerea lui Răzvan, acum eram 
ocupat cu nou-veniții, întrebându-mă cu groază ce vești 
teribile mai aduc. Eram sigur că prezenţa lor era un semn 
de rău-augur, chiar dacă păreau că ne supraveghează de 
la distanță acţiunile. 

— S-a produs un cutremur mare, soarele s-a făcut negru 
și Luna s-a făcut ca sângele, mi-a spus bărbatul cu ochi 
albaștri, ridicând un deget spre cer. 

Fără să vreau, am privit spre Luna vizibilă pe jumătate, 
la fel de roşie ca ochii tovarăşului său. Abia atunci am 
înţeles semnificaţia citatului. 

— Îndepărtaţi-vă de blocuri! am urlat, în timp ce aler- 
gam spre minusculul spațiu gol dintre mașinile înghe- 
suite una lângă alta. 

O trăgeam pe Anca după mine, încercând s-o protejez 
de ceea ce avea să urmeze. Abia am avut timp să înregis- 
trez plecarea celor doi, în timp ce sub tălpi pământul a 
pornit să se scuture ca un animal cuprins de friguri. 

— Cutremur!!! 

Panica Simonei ne-a contaminat pe toți. În timp ce toate 
se legănau în jurul nostru, alergam ca șobolanii printre 
mașini, încercând să scăpăm cu viață. Câţiva stâlpi de ilu- 
minat s-au prăbușit în fața noastră, barându-ne drumul, 
şi am văzut cu groază cum cad izolaţiile de pe fațada clă- 
dirilor, urmate de ghivece, geamuri, balcoane şi chiar oa- 
meni. 

Parcă eram din nou la petrecerea de sfârșit de liceu, 
când mă agățam de pereţii care dansau pe lângă mine cu 
mișcări sacadate, doar că acum nu mai vărsam de jur-îm- 

prejur, iar dansul coloșilor de beton printre care alergam 
ca zarurile era însoțit de țipete, scrâşnete metalice, urui- 
turi joase, o cacofonie sălbatică, deznădăjduită, a clădiri- 
lor ce se pregăteau să se prăbușească peste noi. 

M-am refugiat împreună cu Anca lângă o mașină, aş- 
teptându-mi sfârșitul, convins că ăla mare avea să niveleze 
tot locul, îngropând sub dărâmături buni şi răi, deopo- 
trivă. | 

Totul s-a terminat la fel de brusc cum a început, iar 
alarmele mașinilor s-au oprit subit. În depărtare băteau 
clopotele, sunete agonice purtate de vânt în cele șapte 
zări, ca şi cum divinitatea semnaliza sufletelor pierdute 
unde să se adune pentru ultima călătorie. 

— Navele... 

Stăteam înghesuiți printre caroseriile reci, eu cu Anca 
între două mașini negre, Răzvan pe partea cealaltă a celei 
din stânga mea, în timp ce restul grupului îl ghiceam mai 
în față, dincolo de stâlpii prăbușiți. Alexandru, sprijinin- 
du-se cu mâna de capota joasă de lângă el, privea spre cer. 
Cu teamă, m-am ridicat încet, gata să mă reîntorc în adă- 
postul temporar la cel mai mic semn de pericol. 

— Cât de mari sunt! 

Degetele prietenei mele erau încleștate pe mâna mea 
stângă, considerată probabil o ancoră de stabilitate în 
toată nebunia din jur. 

— E în regulă, iubito, sunt aici! 

Navele se îndepărtau încet şi, dacă n-aş fi fost atât de 
speriat pentru viața mea, aş fi alergat după ele, pentru a 
le admira siluetele întunecate. 

— Suntem toți? a întrebat Răzvan, numărându-ne din 
priviri. Simona, îmbracă-te! 

Ascultătoare, fata i-a luat hainele din mână şi s-a îmbră- 
cat lângă noi, prea puţin rușinată de faptul că ne arăta 
fundul frumos conturat de chiloțeii minusculi. Pragul 
psihologic al ruşinii dispăruse din clipa în care lumea ei 
se prăbuşise, la propriu, pe asfaltul rece dintre blocuri. 

— Ce te-a reținut atât? 

Nu doream să știu cu adevărat răspunsul, nu în mo- 
mentul acela, dar simțeam nevoia de puțină normalitate, 
chiar dacă asta însemna o discuţie de care n-aveam ne- 
voie. Fetele priveau panicate în jur, Alexandru era alb ca 
brânza, Victor se încrunta la cei care treceau pe lângă noi, 
iar Răzvan încerca să-şi țină îngrijorarea în frâu. 

Ne-am grupat lângă bara de metal a bătătorului stin- 
gher, încercând să nu ne uităm la dezastrul lăsat de cu- 
tremur. Eram fericiți că suntem încă în viaţă, pe picioarele 
noastre. Ignoram cu bună știință durerea oamenilor care 
se agitau printre resturile de pe asfalt, doar pe jumătate 
conştienţi că ordinea socială părea gata să se destrame 
sub loviturile repetate ale sorții. 

— Am încercat să dau de părinții mei. Am sunat pe toate 
numerele pe care le știam, dar n-am reușit să-i contactez. 

— Tot orașul e blocat, a spus Victor, în timp ce-şi în- 
desa o gumă în gură. lar acum nu mai e semnal deloc. 
Acolo, sus, te-ai descurcat mai bine? 

— Nu prea. Aveam semnal intermitent. Am încercat să 
iau legătura cu ei pe Messenger, poate din cauza asta am 
întârziat mai mult. În plus, a trebuit să trec pe la Grigore. 

S-a uitat repede în direcția fetei care stătea cu brațele 
strânse la piept. Era mult mai rezistentă decât am crezut, 
privindu-mă cu o expresie hotărâtă, pe care nu o înțe- 
legeam. 

— Întotdeauna am crezut că Bucureştiul va fi ras de pe 
fața pământului cu ocazia primului cutremur mai mare, 
a spus Alexandru, analizând situaţia. Mă bucur să văd că 
m-am înșelat. 

— N-a fost atât de puternic. Până în 7 grade, oricum. 
Destule distrugeri şi așa. Oare câți oameni au scăpat de 
atacurile de panică doar ca să fie striviți de obiectele că- 
zute de sus? 

Victor avea un stil personal de a-ți aminti despre sufe- 
rința umană, în cele mai nepotrivite momente. Oricum, 
nu aveam de gând să verificăm numărul morţilor, nici să 
dăm vreun ajutor viilor. 

— Ce facem acum? a întrebat Anca încet. 

În jurul nostru oamenii țipau, erau panicaţi, alergau în 
toate direcţiile, strigau unul la altul, plângeau sau doar 
priveau în tăcere pagubele lăsate de trecerea navelor. 
Mulţi îşi scoteau mașinile din parcare doar pentru a se 
opri în intersecțiile aglomerate. 

— Am pierdut șansa de a părăsi Bucureștiul, a spus 
Răzvan, mohorât, întorcându-și privirea spre bărbatul 
care striga la noi să ne dăm la o parte, deși mașina era 
blocată de stâlpii căzuți. 

— Mergem acasă? a întrebat Ana, sfioasă. Trebuie să 
ne adăpostim undeva. Nu putem sta toată noaptea pe 
străzi. 

— Nu suntem în siguranță în cutiile alea de chibrituri. 
Faptul că nu au căzut până acum e un miracol. Nu vom 
mai avea norocul ăsta la următoarea scuturare. 

Ştiam că Victor are dreptate, dar nu puteam să le spun 
asta fetelor obosite fizic şi psihic. Trebuia să găsim o soluţie 
multumitoare pentru toți. 

— Crezi că vor mai fi cutremure? l-am întrebat pe Răz- 
van, mai mult pentru a-i pasa responsabilitatea unui răs- 
puns. 

— Mai ţii minte opţiunile? Trecem prin poartă sau mu- 
rim. Poate ar trebui să căutăm poarta aia. 

— Acolo! Se întâmplă ceva! 

Am ridicat privirile spre cerul întunecat, pe care Luna 
sângerie stătea spânzurată într-o parte, stingheră. Cerul 
părea străbătut de curenți electrici colorați, arcuri multi- 
colore care se întretăiau, se uneau şi se dispersau în toate 
direcțiile şi, pe moment, nu am înțeles la ce se uitau. 

— Ăla este un scut, nu? 

Victor făcea poze cu telefonul, dar deja nu mai mira pe 
nimeni. Mă bucuram că nu mă roagă să-i fac şi lui una. 

— Câmp de forță parcă se numește, a răspuns Alexan- 
dru. Ştiu că navele din Star Trek au așa ceva, dar sunt mai 
mult un paravan menit să le protejeze de un eventual atac 
şi acționează pentru un timp limitat. 

— De ce nu intervine armata? l-a privit Ana pe Răz- 
van, întrebătoare. Acesta a ridicat prompt din umeri. 
Chiar nu ne protejează nimeni? 

— Asta nu înțeleg nici eu, s-a băgat în discuție un omu- 
leţ de o vârstă incertă, îmbrăcat în pijamale galbene. Nici 

măcar la televizor nu au avut o reacţie adecvată. Nimeni 
nu ne-a prevenit, nimeni nu a spus nimic. Suntem lăsați 
în voia sorții! 

— Sunt lumini pe cer de vreo trei zile, am spus eu, în- 
cruntându-mă spre necunoscutul care avea chef de vorbă, 
fără să iau în seamă privirea lui tulburată. De la început 
autoritățile au părut defazate, iar oamenilor parcă nici nu 
le-a păsat că există pe cer obiecte neidentificate care se tot 
apropie de Pământ. Ce credeau că sunt? 

— Meteoriţi, bineînțeles. Asta au spus la ştiri de fiecare 
dată. Chiar am fost sfătuiți să nu intrăm în panică, pentru 
că totul e doar temporar, nu există niciun pericol, și că ro- 
cile alea venite de cine știe unde vor trece pe lângă Pământ, 
atât. Că va fi doar un spectacol de lumini, nimic mai mult. 
Iar acum se întâmplă toate astea! Vocea omulețului s-a 
înălțat brusc, dezvăluind isteria ce mocnea în spatele nor- 
malității. Nevastă-mea a zis că se duce să ia pâine şi a ple- 
cat pe fereastră, iar fiu-meu a fugit pe scări, urlând cât îl 
țineau bojogii, chiar înainte de cutremur. ÎI caut de atunci. 
L-aţi văzut? Are patru ani, e alb cu negru şi are coada tă- 
iată. 

Am încercat să-mi ascund tresăritul speriat, convins că 
nebunul avea să reacționeze urât. 

— Nu, domnule, îmi pare rău, nu l-am văzut. Vreți să 
vă ajut să-l căutaţi? 

Nu aveam de gând să o fac, dar îmi era teamă că se va 
dezlănțui, pierzându-și masca de om normal. Şi-a dres 
vocea, s-a uitat scurt la fetele care se prefăceau preocu- 
pate de mesajele de pe telefonul Anei, a murmurat ceva 

neînțeles, apoi s-a îndepărtat, cu mâinile adânc vârâte în 
buzunarele bluzei a cărei margine atârna descusută. 

— E un câmp de forță, mai mult ca sigur. 

Şoapta lui Alexandru a plutit între noi, readucându-ne 
la realitate. Vocea îi tremura, deși încerca să-şi țină în frâu 
spaima. 

Continuă, în speranța de a ne reaminti că avem de luat 
decizii înainte ca lumea ordonată în trăisem până atunci 
să se destrame: 

— lar nava care se ascunde în spatele lui este uriașă. 

Mi-am amintit deodată cele spuse de înger: 

— Vine Judecata de Apoi. O, Doamne!... 

— Vrei să spui că... 

Alexandru s-a blocat. Am încuviințat încet. Greul abia 
acum începea. 


RKA 


O. Noapte albă 


— Urcăm în apartamente şi ne pregătim de camping, 
am hotărât deodată. Toţi ochii s-au întors uimiți spre mine. 
Căutăm poarta. Rezistăm până mâine. Dacă nu găsim nimic, 
atunci ne pregătim de plecare în afara Bucureștiului. Ce 
spuneți de planul meu? 

— Mergem pe jos până în satul tău? Câţi kilometri sunt 
până acolo? 90, 100? 

Victor avea dreptate. La aspectul ăsta chiar nu mă gân- 
disem. 

— Noi stăm la mai puţin de 60 de kilometri, a spus Ana 
după un minut de gândire. Ar trebui să ne îndreptăm 
spre cea mai apropiată locuință. 

Anca a încuviinţat repede, privindu-mă cu speranţă. 
Nu-mi venea să cred că în astfel de momente se gândea 
să mă prezinte, în sfârșit, alor ei. 

— Ăsta e planul, a acceptat Alexandru, după ce s-a 
consultat cu Victor. Eu oricum stau în direcția opusă, la 
foarte mulți kilometri, iar ai mei nu ne-ar primi în casă 
sub nicio formă. Mai ales în condiţiile de acum. Ionel va 
fi paranoic. Riscăm să ne creadă extratereştri. 

M-am abținut din greu să nu-i spun că fratele lui e, ori- 
cum, paranoic. 

— Eu rămân aici, a mormăit Răzvan. Îmi aştept pă- 
rinții, apoi hotărâm împreună. Nu plec nicăieri fără ei, vă 
dați seama. 

— Să nu ne despărțim, i-am spus, în timp ce-l strângeam 
de umăr. Hai cu noi să ne pregătim, apoi ne întoarcem şi 
îi căutăm pe ai tăi. De acord? 

A acceptat, cu jumătate de gură şi, unul după altul, 
ne-am strecurat printre vehiculele rămase în stradă, șo- 
ferii care răcneau unul la celălalt, amenințându-se reci- 
proc cu represalii, printre resturi căzute de pe blocuri. 

Pentru că nu voiam să avem probleme, am urcat îm- 
preună în apartamentul nostru. Eram tensionat, convins 
că scara avea să cedeze sub greutatea tuturor, dar blocul 
era veteran şi, în afara crăpăturilor subțiri care alergau pe 
pereți în toate direcțiile, nu părea că are probleme din 
cauza cutremurului prin care tocmai trecuse. Am trecut 
rapid cu vederea peste tencuiala căzută şi un geam spart. 

— Anca, am doi saci de dormit. lau unul şi pentru tine? 

Împreună cu prietena mea, am ales strictul necesar 
pentru câteva zile, conserve, hrană uscată şi câteva obiecte 
pe care le-am considerat necesare pentru supravieţuire: 
chibrituri, baterii, lanterna şi un acumulator de telefon. 

— O să-mi iau puţine haine, a hotărât ea, când a văzut 
rucsacul mare, burdușit, de pe pat. O să te ajut la cărat. 

— Iubito, asta e ultima ta grijă. Vreau să te ştiu în sigu- 
ranţă în fiecare moment, așa că nu vei căra nimic care să 
te încurce. Să mergem! 

Am împărțit un energizant, în timp ce ascundeam altă 
doză în borseta fetei, convins că în seara aceea voi avea 


58 


JUDECATA de APOI Livia Furia 


nevoie de ea. Ne pregăteam să ieşim din cameră, când 
Alexandru a strigat din capătul holului către noi: 

— Au apărut militarii! 

Am lăsat rucsacul lângă perete şi am alergat în sufra- 
gerie, unde ne-am înghesuit alături de prietenii noștri 
pentru a urmări spectacolul forțelor armate. 

— Ce naiba vor ăia? 

O mașină, cu însemne militare pe lateral, înainta încet 
printre blocuri, răspândind un mesaj de avertizare. La ca- 
pătul străzii am văzut soldați alergând spre Materna, în 
timp ce în capătul celălalt, în intersecție, se vedeau stațio- 
nate vehicule. 

— ...Nu părăsiţi locuinţele, nu circulați pe străzi, nu 
blocaţi drumurile... 

— Ăştia nu au văzut că a fost cutremur? a protestat 
Alexandru imediat. Încă unul şi ne caută cu câinii printre 
dărâmături. 

— ...Dacă auziţi alarma de atac aerian, îndreptaţi-vă 
de urgenţă spre adăposturile speciale aflate în zonă... 

— Unde sunt adăposturile astea? 

— Prietene, nu cred că vreunul dintre noi ştie! m-am 
răstit la el, nervos dintr-odată. 

Nu-mi venea să cred cât de puțin pregătiți suntem pen- 
tru un asemenea dezastru. Deși știam de câteva zile că 
există o problemă, niciunul dintre noi nu o luase în serios. 
Autorităţile răspundeau cu întârziere, ca de fiecare dată, 
iar noi eram blocați ca niște fraieri într-un apartament de 
trei camere, dintr-un oarecare bloc de locuinţe din Bucu- 
rești. 

— N-am găsit nicăieri lista celor din sectorul 6, a spus 
Victor pe un ton liniștit. Eu zic să nu-i lăsăm să ne blocheze 
în cușca asta. Coborâm şi așteptăm în scara blocului. 

— A început atacul! Să ne adăpostim. 

Răzvan a tras-o pe Ana din dreptul ferestrei. Am văzut 
dâre luminoase avântându-se spre cer, apoi flori incan- 
descente erupând în urma impactului. Pocnituri din ce în 
ce mai dese, urmate de lumini puternice şi pe moment 
m-am gândit la jocurile de artificii de Revelion. 

— O să urmeze un răspuns. Să mergem! 

Am coborât tăcuți cele patru etaje, ca nişte umbre. Ne-am 
oprit la intrare, neștiind cum să acționăm în continuare. 
Pocnetele încă se mai auzeau, nu atât de des ca la început, 
dar militarii nu păreau să-şi fi terminat muniția, în timp 
ce noaptea se lumina cu fiecare rachetă care se zdrobea 
de scutul invizibil. 

Când am vrut să împing ușa grea, metalică, un răpăit 
sec s-a auzit în stânga şi o siluetă înaltă a trecut rapid prin 
dreptul ușii. 

— Încearcă să împuște îngerii sau mi se pare mie? 

Le-am făcut semn, îndemnându-i să se lipească de pereți. 
Câţiva soldaţi au tropăit dincolo de geamul gros al ușii. 
Situaţia era prea periculoasă pentru a ieși, cu gloanțele 
care zburau în toate direcţiile, așa că ne-am întors pe pa- 
lierul dintre etaje. 

Militarii trăgeau cu arme printre blocuri, ca la Revo- 
luţie, aproape indiferenți la victimele civile. Oare îi ajutau 
pe cei de sub dărâmături? Acum îmi dădeam seama cât 
de nesimțţitori devenisem, într-un timp atât de scurt, cum 

fugisem să ne salvăm propriile vieți, în loc să urle spiritul 
civic în noi şi să ne ajutăm vecinii aflați la ananghie. 

Din spatele geamului izbucneau lumini, la intervale 
aproape regulate. Încercam să-mi imaginez care va fi răs- 
punsul extratereștrilor, iar scenariile care-mi bântuiau 
gândurile îmi trimiteau fiori reci pe șira spinării. Aş fi 
vrut să-i zâmbesc Ancăi pentru a o încuraja, dar eram prea 
speriat pentru a mă preface. Stăteam ghemuiți lângă pe- 
reți, evitând ferestrele, tăcuți ca niște stafii, împărțind 
aceeași sticlă de cafea. 

Am sărit în sus când geamul de la etajul superior s-a 
făcut ţăndări. Ne uitam unul la celălalt, convinși că ne-a 
venit sfârșitul, când am auzit pași grei coborând scările. 
Ne-am aruncat de îndată în faţa fetelor, încercând să le 
protejăm. Buzele mi s-au încrețit într-un rictus furios, în 
timp ce strângeam nervos din pumni şi m-am liniştit cu 
greu când am dat cu ochii de îngerul cu ochi albaştri care 
cobora liniştit treptele. 

— Copii, ar trebui să fiți la adăpost, ne-a spus pe un ton 
amuzat, când ne-a văzut grupați lângă perete, cu pumnii 
ridicați, gata de atac. 

De afară s-au auzit strigăte, semn că soldații îl căutau. 

— Foarte nesuferiți mai sunt unii dintre voi. S-a așezat 
lângă perete şi ne-a îndemnat să-i urmăm exemplul. Loviţi 
mâna întinsă să vă ajute. Vedeţi, de-aia nu intervenim în 
viața voastră. Să nu vă facem martiri fără să vrem. 

— Poate cred că voi sunteți extratereștrii. Alexandru s-a 
aşezat lângă el. Pun pariu că mare lucru nici nu vă fac 
gloanțele alea. 

— Nu suntem chiar invincibili, putem fi răniți. De- 
pinde doar de armă. Oricum, sigur nu ați ajuns la un ase- 
menea nivel tehnologic. 

Am strâns cu putere sticla în mână. M-a privit cu bună- 
voință, așa cum priveşti un animal de companie. Am ezi- 
tat foarte puţin înainte de a-i întinde recipientul. Spre sur- 
prinderea mea, l-a acceptat. 

— Numele meu este Hal. Mai mult n-aţi ține minte nici 
dacă vi l-aş spune. 

A sorbit o gură din lichidul maroniu, apoi i-a oferit 
sticla lui Alexandru. 

— Tovarășul tău se descurcă singur? 

— Cine? Abatar? Nu doresc nimănui să-i încapă pe mână. 
Ştii cât de ușor îţi cântărește sufletul? i-l scoate din piept 
înainte să zici Doamne, apără-mă!, nici nu realizezi când ai 
trecut dincolo. Mulţi îngeri consideră omenirea o plagă, 
o neplăcere pe care trebuie să o suporte, dar când e vorba 
să împartă dreptate, se bucură să dea cu barda. 

— Dacă nu aţi venit să ne ajutaţi, ce căutaţi aici, atunci? 

Simona îi susținu, așteptându-i răspunsul. 

— Extratereștrii ăștia sunt veniţi dintr-un colț uitat de 
galaxie, special să distrugă lumea voastră, ca răzbunare 
împotriva Creatorului. N-am venit să'vă protejăm, am 
venit, pur şi simplu, să strângem rămășițele. E mult de 
povestit, iar eu n-am chef. Oricum, sunt mai puternici 
decât credeţi. S-a uitat spre geam cu o expresie gândi- 
toare. În curând vor riposta. În locul vostru, aş căuta poarta, 
drăguțţilor. 

Mi-am rotit ochii, în timp ce pufneam scurt. 

— Armata e pe străzi, soldaţii trag încontinuu. Poate 
că voi sunteți imuni la gloanţe, dar noi nu. Trup de carne, 
îți aminteşti? Nu e vina noastră că suntem atât de slabi. 

— De când vă tot spunem să cooperați, dar voi nu şi 
nu, apoi vă plângeți? Când veți învăţa să fiți pe picioarele 
voastre? A râs scurt, în timp ce ochii îi sclipeau malițios. 
În curând, soldații se vor ascunde, pentru că riposta va fi 
dură. 

S-a aplecat spre mine şi mi-a spus, țintuindu-mă cu 
privirea: 

— Stelele cerului au căzut pe pământ precum smochinul îşi 
leapădă smochinele sale verzi, când este zguduit de vijelie. 

— Ce-mi plac mie citatele astea dintr-o carte pe care 
nimeni nu a citit-o... 

Nu s-a stins bine ecoul vorbelor lui Alexandru, când 
de afară s-a auzit o bufnitură puternică şi am simțit beto- 
nul trepidând sub noi. M-am holbat la Hal, care mă pri- 
vea înţelegător, în timp ce sorbea liniștit din cafeaua pri- 
mită de la Victor. După ce a dat pe gât ultima gură, a strâns 
dopul şi a făcut sticla ghem, micșorând-o până la mărimea 
unei biluțe mate pe care mi-a întins-o. 

— Căutaţi poarta, că nu vă văd bine. 

S-a ridicat, a urcat treptele câte două şi a dispărut pe unde 
a venit. Răzvan, mai îndrăzneț, s-a apropiat de geam pen- 
tru a verifica. 

— Nu-mi vine să cred... Trebuie să vedeți asta! 

Vocea tremurată, care încerca să ascundă emoția, m-a 
impulsionat mai mult decât vorbele lui Hal. Ne-am aliniat 
în faţa geamului pentru a privi afară, încercând să deslu- 

șim ceva în întuneric. Am măturat strada cu privirea şi 
imediat am descoperit ce l-a speriat. 

— Mașinile alea au dispărut cu totul. 

Victor avea dreptate. În mijlocul intersecţiei era un cra- 
ter mare, care înghițise cu totul vehiculele militare pe care 
le admirasem mai devreme. 

— Ce-i aia? a întrebat Anca în șoaptă. 

Din crater s-a înălțat un fel de păianjen cenușiu, slab 
luminat de razele lunii. Se mișca grațios printre dărâmă- 
turi, pășind cu grijă peste obstacole cu picioarele lungi, 
subțiri. S-a auzit un răpăit şi creatura a lăsat să-i cadă de 
sub burtă un obiect care lumina slab. Câteva momente de 
tăcere, întrerupte de bubuituri înfundate urmate de ful- 
gere luminoase, apoi s-a auzit o explozie puternică, iar 
geamurile s-au zgâlțâit, gata să cadă peste noi. 

— A născut o bombă? a întrebat Ana, nevenindu-i să 
creadă. 

— Ăla este un robot, nu o ființă vie. Sau un cyborg, în 
cel mai bun caz. 

— Să ne îndepărtăm de geamuri înainte să ni se spargă 
în cap. 

Am ascultat sfatul lui Alexandru. Așezaţi din nou lângă 
perete, pe scări, cât mai departe de pericol, am înființat 
sfatul bătrânilor. 

— Trebuie să plecăm înainte să cadă blocul pe noi. 

— Răzvan are dreptate, dar unde să ne ducem? În nici- 
un caz nu putem alerga spre Moghioroş. Exploziile alea 
cred că au șubrezit clădirile, mare minune că se mai ţin 
în picioare. 

— Nu-mi pasă, Victor! Fac un ocol şi tot ajung acasă, ok? 

— Crezi că ai tăi au urcat la nouă, dacă s-au întors?! 
m-am încruntat spre el. Mai mult ca sigur stau ascunși pe 
undeva, sperând că nu ești în pericol. Poate au primit me- 
sajul, iar acum caută poarta. 

— Ai mei n-ar pleca fără mine! 

— Nu le-a păsat de navele extraterestre azi-dimineaţă, 
când le-ai spus! Oamenii reacționează ciudat de când au 
apărut pe cer! 

După ce Ana a tăcut, am auzit foarte clar cum se răsu- 
cește o cheie în ușă, confirmându-i spusele. 

— Bine, atunci! Care e planul vostru? Unde ne ducem? 

— Să mergem spre piaţa Valea Ialomiţei. Sunt multe 
clădiri înalte acolo, poate avem noroc şi poarta se des- 
chide în locurile aglomerate. 

— Anca, dacă e vorba de clădiri înalte, am putea merge 
în direcție opusă, spre fostul Frigocom. Acolo sunt maga- 
zinele mari, poate e deja acolo. 

— Spre piaţă facem un ocol şi ajungem la Materna, 
poate dăm de părinții lui Răzvan... 

Alexandru și-a întors privirea fugitiv spre prietenul 
nostru care stătea cu buzele strânse, refuzând să mai spună 
ceva. În noapte continuau să se audă explozii, bubuituri 
şi, ocazional, păcănitul armelor automate. 

— Câţi păianjeni asemănători or fi pe străzi? Şi ce fel 
de scannere au? Pe bază de mișcare sau căldură? 

Întrebările lui Victor nu aveau răspuns deocamdată, 
pentru că nici nu ştiam cine ne atacă exact. În afară de 
faptul că erau mai avansați tehnologic decât noi, altceva 
nu cunoșteam despre extratereștrii răzbunători. 

— Să vă arăt ce-am descărcat chiar înainte să plecăm. 
N-am apucat să mă uit la film. 

Telefonul lui Victor a trecut din mână în mână. Excla- 
maţiile de groază ale fetelor şi respiraţia accelerată a lui 
Alexandru m-au făcut să cred că nu va fi ceva foarte plă- 
cut. 

— Ce e? 

Răzvan s-a înghesuit lângă mine şi amândoi am urmă- 
rit în tăcere videoul de doar câteva minute în care se ve- 
deau siluete albicioase înalte, care se legănau în mijlocul 
unui drum. Din când în când, imaginea se focaliza şi am 
realizat că e vorba despre fântâna de la Universitate, iar 
roboții pe picioroange se grupaseră în fața Teatrului 
Naţional. 

Imaginile nu foarte clare erau însoțite de bubuituri, ur- 
mate de țipete. O femeie plângea nevăzută, iar cel care 
filma răsufla greu, ca şi cum atunci fugise să se pună la 
adăpost. Imaginea s-a rotit, dezvăluind craterele în asfalt. 
În spatele fântânii care scuipa nepăsătoare apă, erau gru- 
paţi câțiva oameni, bărbați şi femei, tineri şi bătrâni, as- 
cunși în spatele bordurii de ciment. 

— Nu-mi vine să cred! Intercontinentalul pare gata să... 

— Cade din cer...! 

Ţipătul a fost curmat brusc şi videoul s-a terminat cu o 
umbră uriașă care se prăbușea peste cel care filma. 

Ne-am privit în tăcere, îngroziți la gândul că așa ceva 
putea cădea oricând peste adăpostul nostru, zdrobindu-ne 
ca pe niște gândaci într-o cutie de conserve. 

— Acolo, măcelul a început mai devreme... 

De afară s-a auzit un țiuit, urmat la câteva secunde de 
o bubuitură, apoi un scârțâit metalic şi o izbitură înfun- 
dată răsplătită imediat cu strigăte de groază. Alexandru 
şi-a ascuns capul sub braţe, aplecându-se spre podea, în 
timp ce fetele s-au înghesuit una în alta. Victor a îndrăznit 
să se apropie de geam, a privit repede afară după care s-a 
întors la noi şi ne-a îndemnat să coborâm. 

— Au tras cu o rachetă în robo-păianjenul ăla, iar acum 
stă proptit de blocul vecin şi se vede un crater în zid, la 
etajul unu, sub geamurile scării, ne-a explicat, în timp ce 
ne îndreptam spre următorul palier. 

Clar trebuie să ne găsim un adăpost. Ca la un semnal, 
ușile s-au deschis şi câțiva vecini şi-au făcut apariția în 
capătul scărilor. 

— Ce se întâmplă?! 

— Ne omoară în case! 

Strigau, fără să le pese că ne deconspiră ascunzătoarea. 
Le-am spus că nu știm nimic şi am fugit la parter, pregă- 
tiți de plecare. Am abandonat rucsacul, agățându-mi lan- 
terna de centură şi i-am întins fetei o gentuță. Dacă aveam 
să rezistăm peste noapte, urma să mă întorc să-mi recupe- 
rez lucrurile. 

Am deschis încet ușa, ascultând sunetele din jur. Poc- 
nituri şi sfârâituri se auzeau din stânga, dinspre robot, şi 
pași grăbiţi din față, de pe alee, probabil militari care voiau 
să se asigure că nu mai e niciun pericol. 

— Pe lângă zid, le-am șoptit, assumându-mi rolul de lider. 

Am alergat în beznă în şir indian, orientându-ne după 
lumina slabă care venea din intersecţie. La ultima scară 

ne-am asigurat că nu ne vede nimeni şi am pășit curajoși 
în stradă, cu gândul să ne îndreptăm spre blocul cu zece 
etaje, care se întindea până aproape de şosea. 

— Stați pe loc! 

O lanternă mi-a luminat chipul, obligându-mă să-mi 
protejez ochii cu brațul. De noi s-a apropiat un militar şi 
ne-a făcut semn să-l urmăm, aplecați. Am traversat strada 
urmându-l îndeaproape până la prima scară a blocului la 
care voiam să ajungem. 

— Înăuntru! Ne-a ordonat scurt, arătându-ne să intrăm. 
Vi s-a spus să nu părăsiţi locuinţele! 

Militarul care ne-a însoțit părea prost dispus. 

— Riscam să murim sub dărâmături! a ripostat Victor, 
curajos. 

— Coborâţi la subsol şi așteptați acolo noile ordine. 

Victor a deschis gura, pentru a protesta din nou, când 
s-a auzit o bufnitură şi de-a lungul străzii a alergat un fel 
de roată negricioasă. Militarul s-a repezit afară, iar noi 
am profitat de faptul că nu era nimeni pe scară, pentru a 
ne îngrămădi la ușa din spate. 

— Poate ar trebui să-l ascultăm... 

Anca începea să-şi piardă curajul, dar nu era singura. 
Aceeași privire deznădăjduită am văzut-o pe faţa tuturor 
fetelor şi am știut că e timpul să le lăsăm la adăpost. 

— Vă ascundeți la subsol, iar noi continuăm cum am 
hotărât. 

Le-am îndrumat spre treptele care coborau până la ușa 
grea de metal, care asigura protecție deschiderii în sub- 
teran. 

— Rămân eu cu ele, a spus Alexandru, cântărind rapid 
opțiunile. Duceţi-vă la piață, poate găsiți poartă. Ne găsiţi 
aici, la subsol. 

— Dacă se prăbuşesc... 

L-am călcat pe Victor pe picior şi am ținut apăsat până 
când am fost sigur că nu mai scoate niciun sunet. l-am 
zâmbit încurajator iubitei mele, am sărutat-o repede pe 
buze şi am îndemnat-o să-l urmeze, împreună cu celelalte 
două prietene, pe Alexandru. 

— Ne întoarcem, fii fără griji. 

După ce ne-am asigurat că ușa de la subsol rămâne des- 
cuiată, am ieșit din bloc prin spate. În noapte se auzeau 
ordine strigate de la colțul blocului pe fundalul alarmelor 
tânguitoare ale vehiculelor distruse. S-a auzit un uruit în- 
fundat şi am știut că roata s-a întors pentru a curăța ce a 
mai rămas. 

Mergeam cât puteam de repede, ascunzându-ne în spa- 
tele tufișurilor înverzite ori de câte ori ni se părea că auzim 
sunete suspecte, strângând din dinți de fiecare dată când 
vedeam movilele presărate în grădinile protejate cu găr- 
dulețe joase, dar am avut noroc şi nu ne-am întâlnit cu 
nimeni până la ultima scară. 

— Nu mergem pe şosea, ne-a spus Victor, când am făcut 
o oprire scurtă. Chestiile alea sunt periculoase, probabil 
se asigură că drumurile nu mai pot fi folosite. Străduțele 
astea înguste oricum nu sunt de folos, pentru că sunt deja 
blocate. 

— Șoselele sunt primele distruse pentru a întrerupe 
orice comunicare între zone, a încuviințat Răzvan. Extra- 
tereștrii ăștia au venit pregătiți să radă tot. 

— Atunci mergem pe străduţa din față până la capăt, 
la blocul cu zece etaje, cu farmacia aia la parter. 

— Vezi craterul ăla din față, Adrian? Un robo-păianjen 
patrulează prin zonă. Oare pe unde o fi? 

Mi-am ascuţit auzul, încercând să disting ceva în zgo- 
motele care ne înconjurau. Am auzit o explozie puternică, 
undeva în dreapta, apoi trecerea roții, cam în aceeași zonă. 

— Acolo e Valea Ialomiţei. Probabil nivelează toate 
construcțiile de la metrou şi se asigură că nu trece nimic 
pe şosea. 

— Eşti sigur că trebuie să mergem la piață? 

Victor mă privea întrebător. Nu eram sigur, aşa că am 
ridicat din umeri în semn de răspuns. 

— Spune-mi tu un alt loc în care s-ar putea deschide o 
poartă suficient de mare prin care să treacă sute, chiar mii 
de persoane. 

Un înger a poposit lângă noi, ne-a aruncat o privire ra- 
pidă, după care a sărit în curtea de vizavi şi de acolo s-a 
pierdut printre copaci. Am ascultat atent, dar nimic nu a 
bubuit în urma lui. 

— Să mergem, drumul e liber. 

Am alergat după el, încercând să facem cât mai puțin 
zgomot. Victor s-a oprit brusc, obligându-mă să mă opresc 
în spatele lui. 

— Pe aici nu vom putea trece. Ce facem? 

Intersecţia avea o groapă mare în mijloc, acoperită deja 
cu apă scursă din ţevile rupte. Nu ştiam cât e de adâncă, 
așa că n-aveam curajul să trecem pe-acolo. Am cântărit 
rapid situația. 

— Ocolim pe la scara cealaltă, ne-a şoptit Răzvan. 

Ne-am întors la prima intrare. Am ieşit în stradă, unde 
am fost nevoiţi să ne strecurăm printre vehiculele îngră- 
mădite lângă gard de suflul exploziei. De sub mașini se 
auzi un geamăt înfundat şi m-am oprit o clipă, îngrijorat 
de starea victimei. 

— Nu-l văd, mi-a șoptit Răzvan. Adrian, știu că vrei să-l 
ajuţi, dar n-o putem face acum. N-avem forța să îndepăr- 
tăm tot ce-l acoperă. Chiar dacă ne-ar ajuta vreun înger, 
am risca să fim descoperiți de păianjenii care patrulează 
printre blocuri. 

Înţelegeam că are dreptate, doar că nu puteam să plec 
pur şi simplu, știind că las un nefericit fără ajutor. Igno- 

rasem prea mult suferințele celorlalți şi simțeam nevoia 
să compensez. Am înghiţit în sec. 

— Vom căuta ajutor, i-am promis cu voce joasă. Încer- 
caţi să rezistaţi până ne întoarcem. 

Geamătul s-a oprit. Oare murise? Răzvan m-a împins 
înainte, forțându-mă să merg. Ca întotdeauna, era hotărât 
să urmeze planul, indiferent la ce se întâmpla în jurul lui. 

— Chiar dacă îl ajutăm, dacă nu găsim afurisita de 
poartă, totul e în zadar, a spus printre dinți, în timp ce 
continua să mă împingă de la spate. Nu mai face pe bunul 
samaritean acum! E prea târziu pentru asta, nu poți șterge 
deciziile proaste adăugând altele şi mai proaste. 

— Noi contăm, în primul rând, a întărit şi Victor, pe 
un ton hotărât. 

Într-adevăr, pe salvarea celor care făceau parte din gru- 
pul nostru trebuia să mă concentrez de acum încolo. Am 
încuviințat şi m-am grăbit să sar peste gardul care ne bloca 
înaintarea. Toate grădinițele erau împrejmuite, așa că 
urma să facem multă gimnastică în noaptea aceea. 

Treceam prin dreptul unei deschideri când, mult în 
față, s-a auzit o explozie. Am încremenit lângă zid, pentru 
a nu fi detectați de robotul care se mișca în depărtare. O 
siluetă înaltă a sărit în mijlocul străzii şi, de acolo, pe 
ghena de gunoi. S-a ghemuit în aşteptare. 

Nici n-am clipit când un fel de caracatiță albicioasă s-a 
rostogolit în mijlocul străzii. Țiuia intermitent, iar pe spa- 
tele bombat îi licăreau luminiţe, când albe, când roșii. Un 
câine a trecut în viteză pe lângă el şi imediat şi-a schimbat 
ținta, îndepărtându-se în timp ce țiuia din ce în ce mai 

tare. S-a auzit o explozie, urmată de niște plescăituri, semn 
că potaia reușise să scape sărind în groapa cu apă. 

Dintr-un salt, îngerul s-a făcut nevăzut în direcția din 
care abia venisem, iar noi ne-am continuat drumul, înde- 
părtându-ne cât puteam de repede de robotul care se apro- 
pia încet. 

— Nu înţeleg de ce nu-i doboară, a mormăit Victor. Sunt 
mari, se mişcă încet, deci sunt ţinte sigure. 

De parcă l-ar fi auzit, un grup de soldați şi-a făcut apari- 
ţia din spatele unor copaci. Mergeau aplecaţi, grăbindu-se 
spre aleea unde patrula păianjenul. Unul dintre ei căra 
un lansator de rachete, semn că armata nu stătea chiar 
degeaba. 

Prelingându-ne ca niște hoți prin grădinițele cu gardu- 
rile rupte, ascunzându-ne mereu după pubele care miro- 
seau groaznic în noaptea aceea caldă, am ajuns, în sfârșit, 
în apropierea țintei. Am rămas muţi de uimire. 

— Câteodată am senzaţia că traversăm bariere invizi- 
bile şi ne trezim în lumi diferite. Nimic nu are sens, de 
când a început tămbălăul ăsta. 

ÎI înțelegeam pe Răzvan. Zona era liniştită, cu oameni 
care mișunau printre mașini, cu echipe care acordau pri- 
mul-ajutor chiar în fosta parcare, acum curățată de vehi- 
cule, cu grupuri de bărbați înarmați care discutau între 
ei cu voce joasă. Un robot se vedea căzut într-o parte şi o 
echipă de tehnicieni se învârtea în jurul lui. 

— Pe acolo! 

Un soldat a arătat spre şoseaua la marginea căreia aş- 
teptau grupuri de oameni. 

— Înaintaţi, nu vă opriţi! ne-a spus un altul, dirijân- 
du-ne printr-un culoar de vehicule militare. 

— Probabil un punct de rezistenţă, ne-a spus Victor, în 
timp ce studia împrejurimile. Aici ar trebui să aducem 
fetele. Clar ar fi mai bine protejate decât în subsolul blo- 
cului. 

— Trebuie să căutăm poarta! 

— Traversați şi urmăriţi instrucţiunile! 

Un soldat ne-a împins cu arma de la spate, atenționân- 
du-ne să nu blocăm culoarul. 

— Trebuie să ne întoarcem..., a încercat Răzvan să le ex- 
plice, dar soldaţii s-au apropiat imediat de noi, curmân- 
du-i protestul. 

Ne priveau amenințător, cu armele strânse în mâini. 
Păreau cu nervii întinși la maxim, ca o haită de câini de 
luptă care a întâlnit un grup de maidanezi. Cum nu era 
mare luptător, lui Răzvan i-a pierit curajul imediat. Con- 
vinçi că erau în stare să ne lovească dacă nu le urmam 
instrucțiunile, ne-am îndreptat spre un bărbat în negru, 
care le vorbea unor oameni grupați lângă o maşină. Ne-am 
alăturat grupului, ascultând în liniște instrucţiunile: 

— Treceţi pe partea cealaltă când vi se spune! Cât mai 
repede, fără să vă opriți. Fereastra de timp este mică, așa 
că alergați ca şi cum ar fi demonii pe urmele voastre. 

— Dar eu nu cred... 

— Nu mă interesează ce credeţi voi! i-a retezat brusc 
vorba unui tânăr tatuat pe obraz. Faci cum ți se spune sau 
mori. Atât e de simplu. Ai înțeles? E alegerea ta! Zi! M-am 
făcut înțeles? 

Am încuviințat toți, pătrunși de înțelepciunea moti- 
velor care ne erau fluturate pe lângă urechi. 

— Atunci așteptați-vă rândul la traversare. Nu uitaţi 
că trebuie să menţineţi ritmul până în apropierea pieței, 
unde avem următorul punct de control. Nu blocaţi culoa- 
rul sub nicio formă. Hai, treceţi acolo! 

Ne-am aşezat în spatele unui grup de soldați, aşteptân- 
du-ne rândul la traversare. Șoseaua părea liberă, curățată 
de automobile, fără urme de roboți, bombe sau alte peri- 
cole. În stânga, dinspre intersecția mare de la Valea Ialo- 
miţei, se auzeau explozii înfundate, alarme şi împușcături 
în rafală, semn că acolo era război în toată regula. 

— Nu cred că mai avem pe unde ajunge la ai tăi, Răzvan, 
i-am șoptit prietenului meu. Îmi pare rău... 

— Vom încropi alt plan, în momentul în care descope- 
rim poarta. Gândește-te că ăștia nu ne vor lăsa să traver- 
săm înapoi. 

Ştiam asta, dar eram hotărât să nu-mi fac planuri dina- 
inte. Aveam nevoie de energie pentru mişcare, nu pentru 
scenarii închipuite care, probabil, nu urmau să se întâm- 
ple. Trebuia să îmi păstrez mintea limpede pentru deci- 
ziile rapide care se conturau în viitorul nu foarte înde- 
părtat. In plus, Victor, maestrul planurilor îndrăznețe, era 
lângă mine, deci nu aveam de ce să-mi fac griji. 

Un soldat ne bara drumul, cu braţul întins în lateral, 
cu bastonul de avertizare ținut orizontal. Când coman- 
dantul i-a dat undă verde, a lăsat brațul jos şi ne-a îndem- 
nat să ne grăbim. 

Am alergat cât am putut de repede pe cealaltă parte a 
șoselei. Ochii mi-au fugit spre stânga, curios să văd ce se 

întâmplă. În mijlocul străzii am observat un tanc fume- 
gând şi, într-o parte, un păianjen căzut pe spaţiul verde 
dintre blocuri. În intersecţia mare se ghicea o groapă şi 
câțiva păianjeni se agitau pe lângă ea. 

S-a auzit un vâjâit şi un nou crater s-a format pe șosea, 
în apropierea noastră. Pericolul m-a impulsionat imediat 
şi am sprintat spre militarii care ne făceau semne dispe- 
rate să ne grăbim. Am trecut ca vântul printre ei, îndrep- 
tându-ne spre piața Valea Ialomiţei, unde se vedeau par- 
cate câteva vehicule militare. 

Soldaţii fugeau pe lângă noi, cărând echipament mili- 
tar după ei, şi am fost sigur că nu mai puteam să ne întoar- 
cem pe acolo. Ne-am oprit în dreptul primului magazin, 
pentru a ne trage sufletul. 

— Continuă să arunce cu roboți? Răzvan s-a oprit, gâ- 
fâind. Câţi naiba au la dispoziţie? 

— Glumești, nu? Victor a râs scurt. Nu vezi cât de mare 
e nava? 

Toţi ochii s-au ridicat spre cer, la timp să vedem cum 
câmpul de protecţie face implozie, lăsând expusă vederii 
uriașa navă extraterestră care plutea silenţioasă pe dea- 
supra noastră. 

— Nu mi-am închipuit niciodată că voi vedea aşa ceva... 

Era enormă, acoperind aproape tot cerul. Un colos ce- 
nușşiu, cu surse de lumină în culori diferite, așezate în 
șiruri paralele sau în modele geometrice ciudate. Explozii 
înfloreau pe suprafaţa ei, la intervale mici, dar nu știam 
dacă erau făcute de către armată sau de roboții care con- 
tinuau să cadă din cer. Se întindea deasupra noastră cât 
vedeai cu ochii. Bucureştiul nu avea nicio şansă! 

Câţiva bărbaţi ne-au împins într-o parte şi ne-am gră- 
bit să intrăm în hala pieței, pentru a hotărî ce să facem în 
continuare. Tarabele erau înghesuite într-o parte şi gru- 
purile de militari erau strânse în jurul unor mese porta- 
bile, pe care erau așezate diverse aparate. Un soldat ne-a 
făcut semn să ne distanțăm şi, ascultători, am ieşit în zona 
meselor de ciment în care funcționa un centru de prim- 
ajutor. 

— Dacă avem probleme, știm unde să venim, a spus 
Victor, uitându-se în toate direcțiile. Păcat că nu avem o 
hartă să notăm punctele de interes... 

A vrut să facă o poză, dar un militar s-a rățoit la el, ame- 
ninţându-l că-i ia telefonul, așa că l-a ascuns imediat în 
buzunarul jachetei. 

— Ai un foc? 

De sub o tarabă s-a ițit un cap acoperit cu păr rar, slinos, 
şi doi ochi tulburi, cenușii, m-au studiat cu anticipație. 
Obrajii scofâlciți îi erau murdari, iar în barba neîngrijită 
se vedeau resturi de mâncare. Probabil era un cerșetor, 
după zdrenţele care-l acopereau, un rezident al zonei, 
dacă luam în calcul pungile cu lucruri între care se cuibă- 
rise ca o cloșcă. 

— Nu fumăm, l-am dezamăgit. 

A oftat, încuviințând încet din cap, şi şi-a băgat chișto- 
cul pe care-l frământa între degete în buzunarul jegos al 
cămășii rupte. 

— Am auzit că au găsit poarta, mi-a spus pe un ton de 
conversaţie. N-ai cinci lei la tine? 

— Pentru ce-ţi mai trebuie bani? l-am întrebat nedu- 
merit. Dacă s-a deschis poarta, atunci trebuie să trecem 

prin ea, nu? Ce mai aștepți aici, cerșind bani de la necu- 
noscuţi? 

— În perioada asta, oamenii sunt mai largi la pungă. 

Mi-a dăruit un zâmbet oribil şi m-am abținut să nu o 
iau la fugă. M-a cuprins repulsia la vederea resturilor pu- 
trezite presărate pe gingia plină cu băşici. 

— O să aştept aici sfârşitul lumii. Ştii, nu-i cred pe zbu- 
racii ăştia care se fâțâie printre blocuri, ajutând, vezi 
Doamne, oamenii. Când o veni judecata, vreau să mă iau 
cu bosu’ la trântă, să-i bat obrazu’ pen’ ce mi-a făcut. 

— Cum vrei... Unde s-a deschis poarta, ai idee? 

— Am auzit că undeva pe lângă poştă, da’ nu ştiu exact. 
Drum bun! 

Ne-am pregătit să plecăm când, de sub masă, capul s-a 
ivit din nou. 

— Am auzit că au distrus clădirea Parlamentului. Oare 
erau ăia adunați în ședință din aia, extra? Cică au picat 
din cer niște roboți imenși, pe terasele de la etaje. 

Mi-am imaginat niște transformeri căzuți drept pe ca- 
targele care străjuiau intrarea uriașă. Ca niște mașinării 
înfipte în țepușe de metal, dând din picioare în timp ce 
armata trăgea cu rachete în ele. 

L-am văzut pe Victor rânjind, semn că se gândea la ceva 
asemănător, în timp ce gura lui Răzvan deveni o linie ex- 
trem de subțire. Când mi-am amintit că părinții lui lucrau 
în apropiere, zâmbetul mi-a dispărut instantaneu. 

— Poate că oamenii s-au adăpostit în subsol... 

— Cică etajul al doilea ar fi căzut cu totul. Iar treptele 
alea cu iarbă... 

— Terasele? 

— Da, terasele alea verzi, acum îs pline de cratere. Mai 
ceva ca şoselele noastre. Hai, pa! 

S-a înghesuit înapoi în ascunzătoarea lui, semn că dis- 
cuția s-a terminat. Victor l-a privit cu dezgust, apoi s-a 
strâmbat la mine: 

— Să mergem să vedem poarta aia, pe urmă ne întoar- 
cem să luăm fetele. 

— Dacă vă întoarceţi, să treceţi pe la mine să-mi poves- 
tiți, s-a auzit glasul răgușit de dedesubt. 

Ne-am îndepărtat fără să-i mai răspundem. Grupuri 
de oameni se grăbeau spre poştă, urmând aleile largi de 
lângă blocuri, vorbind în șoaptă despre ce se întâmpla în 
lume. I-am urmat, gândindu-ne că suntem mai protejați 
în mijlocul lor decât singuri, pe aleile mai puțin circulate. 

Urmăream mai mereu nava care părea că înaintează 
încet pe deasupra noastră, nepăsându-i de suferințele pe 
care le cauza însăși prezența ei. Șiruri de luminiţe conti- 
nuau să se aprindă pe toată lungimea, devenind parcă 
mai mari, pe măsură ce alergau către centru. 

— Magazinele astea au geamurile intacte încă, a re- 
marcat Răzvan. 

— De ce nu le-ar avea? 

Mi-am privit reflexia cum aleargă în întuneric. 

— Mă gândesc că roboții ăia doi, prăbuşiți acolo, pe 
iarbă, au tot aruncat cu bombe. Mă mir că nu s-au spart 
geamurile de la suflul exploziilor. 

— Poate că au venit de pe bulevard. Aici suntem între 
clădiri. Poate nici n-au ajuns până aici, mai ales dacă au 
fost ocupați cu distrugerea drumurilor. 

— E destul de ciudată precizia lor, nu crezi? Chiar toți 
au fost aruncaţi pe sosea, în intersecții sau în locurile li- 
bere dintre blocuri? Niciunul n-a căzut pe vreo terasă? 

— Nu putem vedea imaginea de ansamblu. Poate unii 
au ajuns pe blocuri. 

— Sau poate se folosesc de ținte imaginare. Știu dina- 
inte unde trebuie să ajungă pachetul. Victor a privit în 
sus. Distanţa nu-i chiar mare, pentru o navă cu asemenea 
dotări. 

— Oricum drumul era deja distrus de excavările din 
subteran. 

— Oare câți oameni s-au adăpostit acolo doar ca să 
moară când bombele s-au dus după ei? 

Victor, cu întrebările lui existenţiale! 

Am vrut să menţionez lipsa gropilor de care se făceau 
vinovaţi roboții-păianjeni, când, din direcţia în care ne 
deplasam, am observat oameni panicați alergând înapoi 
spre piaţă. 

— Ce se întâmplă? 

Răzvan a întors capul după o femeie care a trecut ca 
vântul pe lângă el. Opriţi în dreptul cofetăriei, ne-am pre- 
gătit să ocolim clădirea, când un bărbat s-a împleticit 
printre mesele terasei, gata să se prăbușească peste noi, 
în încercarea de a sări peste pomişorii care înconjurau 
locul. 

— Înapoi! a strigat la mine, în loc să-mi mulțumească 
atunci când m-am grăbit să-l ajut. Poarta a fost distrusă! 

Răzvan l-a abandonat şi s-a grăbit spre spaţiul verde 
din stânga. A încremenit, holbându-se la ce se vedea prin- 

tre blocuri. Împreună cu Victor, m-am grăbit să ajung 
lângă el. 

— Voi vedeţi asta? Răzvan a inspirat scurt. Vor să ne 
taie retragerea! 

Dincolo de blocul înalt, la parterul căruia se găsea ofi- 
ciul poștal numărul 6, lumina un zid roșiatic, coborât 
direct din pântecul navei, o cortină tremurătoare care de- 
limita zona, tăind cartierul în două. Părea că înaintează 
încet, odată cu nava. Din direcţia lui se auzeau bufnituri 
şi am văzut cum blocul se prăbușește cu încetinitorul, sub 
privirile îngrozite ale publicului spectator. 

Oamenii au început să urle, alergând care încotro. Am 
făcut stângaîmprejur şi am fugit pe lângă magazine, gră- 
bindu-ne spre avanpostul militar. 

— Adăpostiţi-vă! a răcnit Răzvan în urechea mea, îm- 
pingându-mă spre geamul spart al magazinului Profi, acum 
părăsit şi cu rafturile goale. 

În spatele nostru s-a auzit o bubuitură asurzitoare, de 
parcă o parte din nava extraterestră se prăbușise pe pământ 
şi am simţit cum zidurile sunt zgâlţâite din încheieturi. 

— Ce n-naiba se întâmplă? am urlat, în timp ce mă as- 
cundeam în spatele caselor de marcat. 

Răzvan a riscat o privire rapidă pe după colțul raftului. 

— A aruncat ceva mare, de data asta. Mai mare decât 
afurisiţii ăia de păianjeni! Vreun mega-robot, ca ăla de la 
Universitate. 

Am îndrăznit să privesc spre stradă. Am observat o 
structură enormă, cu sclipiri metalice, care se mișca pe 
lângă blocul vecin. Cioburile sfărâmate au început să 
cadă pretutindeni, împreună cu bucăţi enorme din bloc. 


81 


JUDECATA de APOI Livia Furia 


— E un robot din altă categorie, a șoptit Răzvan. 
N-avem nicio şansă. 

— Ce dracu’ șoptești? Ăla dărâmă blocuri! Să ne cărăm 
dracului de aici! 

Eram speriat şi strigam la prietenii mei, gata să mă las 
cuprins de panică. Victor, care gândea lucrurile la rece, 
m-a îndemnat să tac, arătând spre un grup de soldaţi care 
asamblau ceva în stradă. A urmat o bubuitură şi o dâră 
fumurie s-a repezit spre robotul distrugător. Riposta nu 
a întârziat să apară, la câteva secunde după impactul 
asurzitor, când etajele superioare ale clădirii la parterul 
căreia ne ascundeam au încasat o lovitură zdravănă şi am 
auzit cum coboară zidurile spre noi, urmărind probabil 
raza distrugătoare a inamicului. 

— Voi de-acolo! Pe-aici! 

Un bărbat ne-a făcut semn din spatele unor rafturi şi 
am alergat panicaţi spre spatele magazinului, în timp ce 
totul în jur se prăbușea. Am țâşnit pe ușa larg deschisă şi 
abia am simțit mâna înfiptă în bluza mea, ocupat cum 
eram să fug oriunde vedeam cu ochii. 

— Trebuie să ne întoarcem la piață! 

Victor m-a dirijat în direcția corectă şi l-am urmat, în- 
depărtându-ne de clădirea din care curgea molozul în va- 
luri, pe măsură ce primea lovitură după lovitură. Îngeri 
țopăiau pe lângă noi, îndreptându-se spre locul dezastru- 
lui, dar noi continuam să alergăm pentru a scăpa de sub 
ploaia de obiecte căzute de sus. 

Val-vârtej am intrat în piață şi făceam slalom printre 
tarabe când un militar a strigat, avertizându-ne să ne as- 

cundem. Am aterizat în genunchi şi așa, pe palme, m-am 
târât spre colțul halei. 

— Un păianjen care aruncă bombe, mi-a şoptit Răzvan 
şi ne-am oprit toți trei în spatele unei mese, încercând să 
nu facem zgomot. 

Venea dintre blocuri, nepăsător la bolovanii care-i că- 
deau pe cupola metalică. L-am auzit cum păşește încet 
printre grămezile de pe stradă, în timp ce arunca bombă 
după bombă în urma oamenilor care fugeau să se ascundă. 
Am auzit țiuiturile cum se rostogolesc în toate direcțiile, 
apoi explozii puternice au zgâlțâit pereții de sticlă de lângă 
noi. 

— Tipilor... Unde ziceați că vă duceți? 

Cerşetorul s-a strecurat pe sub mese şi s-a oprit în drep- 
tul nostru. A ascultat câteva momente zgomotele din jur, 
în timp ce privea îngrijorat geamurile care se clătinau 
deasupra noastră. 

— Drumu' e liber. Păianjenul ăla s-a cărat de-aci. Merg 
cu voi! 

— Măi omule, noi ne întoarcem de unde am venit. Vor- 
beam pe gură, încercând să respir cât mai puțin pentru a 
opri mirosul înfiorător care venea din direcţia lui. E foarte 
periculos, pentru că sunt mulți inamici. Mai bine rămâi 
aici, să te apere armata. 

— Mă apără pe dracu”. Ăștia niciun afurisit de înger 
nu-s în stare să dea jos, da’ ditamai robotu’? Hai, ce mai 
așteptați? Să plecăm înainte ca ăla să se întoarcă şi să ne 
termine! 

Pentru că nu aveam timp de discuţii în contradictoriu 
cu oameni ai străzii, ne-am ridicat din spatele adăpostu- 

lui improvizat şi, cocoșaţi, am alergat pe lângă hală spre 
șirul de vehicule militare staționate în continuare pe aleile 
secundare. 

De data asta nu ne-a mai oprit nimeni să ne întoarcem, 
mai ales că mulți oameni sprintau printre mașini, grăbiţi 
să ajungă la şosea. Am urmat valul, dar ne-am oprit brusc 
când două roți metalice au trecut una pe lângă alta, de-a 
lungul străzii, mușcând cu zimții mari, ascuțiți, din asfal- 
tul cenușiu. Arătau ca niște armadilo supradimensionaţi 
şi mi-am strivit buzele pentru a nu izbucni într-un râs de- 
ment, la gândul că extratereştrii joacă jocuri pe bulevar- 
dele capitalei. 

Am traversat rapid printre tufișuri şi ne-am lipit de 
zidul rece al blocului de zece etaje care străjuia fosta şo- 
sea, acum doar un drum făcut praf, care arăta de parcă 
un tractor uriaş ar fi trecut cu lama peste el. 

— Va trebui să vă mişcaţi repede, puișorilor, ne-a spus 
cerșetorul, în timp ce ne apropiam cu grijă de marginea 
înaltă de pământ amestecat cu beton şi asfalt. Chestiile 
alea par pe punctul de a se întoarce. 

Ne-am retras lângă zid exact în momentul în care cele 
două roți s-au repezit din direcții opuse, trecând una pe 
lângă cealaltă chiar în dreptul nostru. Ţipetele oamenilor 
care traversau atunci au fost întrerupte brusc şi ne-am bu- 
curat în sinea noastră că n-am fost în locul lor. 

— Par să treacă la intervale regulate, a spus un tânăr 
cu ochelari, cu ochii pe ceasul de la mână. Așteptăm puțin 
şi aflăm exact cât de des trec. 

Roţile s-au întors, zdrobind sub ele alți ghinioniști. 

— Mai puţin de 3 minute. Dacă ne grăbim, avem timp 
să traversăm pe partea cealaltă, dar asta înseamnă să aler- 
găm cât putem de repede. 

— Da' n-ar trebui să așteptăm prea mult, puișorilor, că 
cu fiecare trecere șanțurile se măresc şi creşte burta aia 
de pământ pe care trebuie să ne cățărăm. 

— Vin păianjenii! ne-a strigat panicat un bărbat, în timp 
ce alerga pe lângă noi spre capătul blocului. Ascundeţi-vă! 

— Dacă nu trecem acum, nu mai trecem niciodată, a 
zis Răzvan, căutând cu privirea inamicii. Uite-i acolo! 

Două umbre întunecate se agitau în intersecţie, în timp 
ce țiuiturile bombelor se auzeau din ce în ce mai aproape. 
Am alergat spre șosea, urmărind roțile care alergau în vi- 
teză, am sărit în șanțul adânc de la margine şi, ca iepurii, 
am țopăit printre obstacole, în timp ce supravegheam cu 
coada ochiului întoarcerea nenorocirilor. 

Am văzut-o pe cea din dreapta cum se rotește în inter- 
secția mare, evitând cu măiestrie păianjenii care se plim- 
bau în zonă, pentru a se repezi ca nebuna spre noi, alergând 
din ce în ce mai repede în șanțul pe care şi-l făcuse. 

Mai aveam un metru până la malul pe care trebuia să mă 
cațăr când piciorul mi-a alunecat pe lutul înmuiat care aco- 
perea bucățile de asfalt. M-am împleticit, clătinându-mă 
ca un bețiv în zadarnica încercare de a-mi recăpăta echi- 
librul, şi m-am prăbușit, îngropându-mi mâinile în mar- 
ginea înaltă. 

— Ce dracu’ faci, puișorule? 

Uruitul roții se apropia şi eram convins că acolo îmi 
voi găsi sfârșitul, alături de un bărbat în vârstă care scurma 

cu unghiile în pământ, în încercarea de a-şi trage în sus 
oasele îmbătrânite. 

— N-avem timp de asta! 

Numeroase degete mi s-au înfipt în braţe şi am simţit 
cum zbor pe deasupra malului. M-am prăbușit pe asfalt, 
suspinând, în timp ce bătrânul dispărea sub zimţii nemi- 
loşi ai blestemăţiei metalice. 

— Hai, puișor, ridică-te! 

Cerșetorul trăgea în sus de mine cu toată puterea. Am 
reușit să mă salt în picioare, ajutat de prieteni. Tremuram 
din toate încheieturile şi abia puteam să mă țin drept. Am 
evitat să privesc în spate; nu-mi doream să aflu ce s-ar fi 
ales de mine dacă nu m-ar fi ridicat lângă ei. 

Câţiva bărbaţi au izbutit să se caţere pe trotuar, în urmă- 
torul interval de calm. Probabil erau ultimii, pentru că fe- 
reastra de timp era din ce în ce mai mică, la fiecare trecere. 

— Adăpostiţi-vă! Vin păianjenii! 

Roboții cu picioare lungi se grăbeau în direcția noastră, 
sărind de-a dreptul peste roți. Am fugit spre blocul mare 
din stânga, în speranța că ne vom putea adăposti într- 
unul dintre magazinele de la parter. 

Mai mulți soldaţi au trecut printre noi, forțându-ne să 
alegem direcții diferite. l-am văzut pe Răzvan şi Victor 
îndreptându-se spre patiseria din lateral, în timp ce eu, 
urmărit îndeaproape de salvatorul meu, am ajuns în 
dreptul farmaciei de pe colț. 

— Unde ne băgăm, tipule? 

Am auzit din ce în ce mai aproape sunetul bombelor 
ghidate de senzori de mișcare şi, într-un moment de pa- 

nică, în loc să aleg golul rămas în locul geamului înalt, 
am fugit printre copaci. M-am trântit în spatele unui tufiș, 
pe burtă, încercând să-mi protejez capul cu brațele. L-am 
văzut pe bărbatul în zdrențe cum face la fel, la mai puțin 
de doi metri de mine. Am înghețat amândoi, așteptând 
deznodământul. 

Exploziile s-au apropiat dinspre alee, ultima auzin- 
du-se atât de aproape încât am fost bombardat cu bulgări 
de pământ aruncați de suflu. Oamenii fugeau pe lângă ma- 
gazine, încercând să se îndepărteze cât mai repede îna- 
inte de a fi simțiți de păianjeni, dar țiuiturile îi urmăreau 
îndeaproape, atrase de mișcările lor. 

Oare băieții erau în regulă? Zgomotele de sticlă spartă 
şi bufniturile bucăţilor de zid care se prăbușeau pe asfalt 
păreau a se auzi de peste tot. Nu puteam decât să mă rog 
să stea în siguranţă în adăposturile lor. 

L-am văzut pe cerșetor cum îşi duce un deget la buze, 
în timp ce sunete înfundate se apropiau de noi. Un stâlp 
metalic, cenușiu, slab luminat de cupola albicioasă de 
deasupra, s-a înfipt între noi, îngropându-se cu ușurință 
în pământul proaspăt săpat. Am simțit cum mi se răceşte 
răsuflarea în piept când s-a oprit, probabil pentru a scana 
împrejurimile. Interiorul mi s-a lichefiat şi m-am bucurat 
că n-am mâncat nimic în seara aceea, altfel mi-aş fi pătat 
pantalonii. 

Un strigăt înspăimântător s-a auzit din spatele unor 
pomi şi un bărbat s-a ridicat din ascunzătoare. L-am văzut 
cum o rupe la fugă, în panică totală, pe lângă plasa meta- 
lică a gărdulețului care zăcea culcat pe-o parte, fără să 
conștientizeze că s-a oferit țintă clară atacatorilor. 

Un ou albicios a căzut pe lângă piciorul metalic. L-am 
văzut cum ricoșează, saltă de câteva ori, scoate niște apen- 
dici subțiri din lăcaşuri invizibile şi se repede ca un șoricar 
după prada favorită. Nici n-am clipit când a trecut peste 
mijlocul meu. 

Păianjenul născător de caracatițe s-a pus în mișcare 
imediat ce bomba a explodat la impactul cu ținta şi s-a 
îndepărtat încet, lăsând găuri adânci în urma sa. 

— Hai că s-a dus, mi-a şoptit celălalt. Să mergem după 
amicii tăi? 

— Stai puţin. M-am prefăcut că am văzut ceva în spa- 
tele lui, în timp ce aşteptam să mă opresc din tremurat. 
Unde e al doilea robot? 

— Sigur l-au doborât soldaţii. Parcă am auzit când au 
tras cu rachete în el. 

Avea un auz extraordinar dacă reușea să deslușească 
anumite sunete în marea de zgomote care se rostogoleau 
în noapte. 

Am reușit să mă ridic şi, ascunzându-mă după toate 
trunchiurile de copac care-mi ieșeau în cale, m-am îndrep- 
tat spre farmacie. Înjurând, am căzut în genunchi când 
am descoperit al doilea robot luptându-se cu soldații, în 
apropierea blocului. Unul dintre ei a ridicat mitraliera şi 
a trimis o rafală spre caracatița aruncată la pământ, reu- 
șind s-o oprească înainte de a se amorsa. 

— Poate ne omoară vreun glonţ rătăcit, am mârâit în 
timp ce mă mișcam cât puteam de repede printre obiec- 
tele împrăștiate pe lângă zidul de beton. 

— Ei, aş. Cu atâţia îngeri în jur... Nu ştii nicio rugăciune? 

— Sunt ateu! Nu ştiu nici Tatăl nostru. 

— Hai, lasă-mă! Acum ţi-ai găsit să fii diferit? 

Eram prea stresat ca să-mi mai pese că un necunoscut 
îmi chestiona credințele tocmai în momentul acela. Mă 
pregăteam să îmi schimb direcția, când am primit un bo- 
canc în umăr şi m-am prăbușit pe o parte, blestemând. 

— Ce căcat căutați aici?! Căraţi-vă! 

Soldatul a tropăit pe lângă mine, gata să mă calce pe 
mână şi, dacă nu m-aş fi retras repede din drumul lui, m-ar 
fi lovit încă o dată cu bocancul, doar pentru că putea să o 
facă. 

— Vine celălalt fătător, mi-a spus cerșetorul, scuturân- 
du-mă de cracul pantalonului. Să intrăm în farmacie! 

De data asta l-am lăsat să mă conducă prin geamul spart 
al magazinului, printre cutiile de medicamente împrăș- 
tiate peste tot, până la ușa din spate, rămasă larg des- 
chisă. Eram deja printre rafturi când am auzit țiuitul ener- 
vant al dronei pline cu explozibil. 

Un bărbat a trecut în goană pe lângă mine şi, înainte 
să îi pot face loc pe culoarul îngust, m-a împins cu putere 
într-o parte. M-am prăbușit peste raftul plin şi, îngrozit 
la gândul că aveam să mă fac bucățele la impactul cu o 
caracatiță de pe altă planetă, am înotat printre cutii, în- 
cercând să mă îndepărtez de ușă. 

O bubuitură puternică mi-a făcut urechile să-mi plângă 
şi am simțit şocul exploziei bufnind prin deschizătură. 

— Ai dracu’ unii oameni! Ai văzut? Ca să scape el, a vrut 
să te omoare pe tine. Ce căcăcioşi sunt unii, domne. 

Ameţit, cu lacrimi în ochi şi urechile îndurerate, m-am 
ridicat cu chiu, cu vai, în picioare. 

— Lasă c-am avut io grijă de el. Am aruncat cu o cutie 
dă tampoane în colțul camerei şi s-a repezit după ea ca 
unu' care n-a mai văzut femeie de câteva luni. 

A râs, amuzat de propria glumă. Împleticindu-mă, am 
reușit să ajung la gaura din peretele opus, acolo unde 
existase probabil o ușă. Am scuturat din cap, încercând 
să-mi pun gândurile în ordine. Mi-am amintit de prietenii 
mei şi m-am repezit pe aleea de aprovizionare. 

Uşa din spate a patiseriei era închisă şi n-am reușit s-o 
deschid, oricât de tare am tras de ea. Am auzit bufniturile 
dinăuntru şi m-am repezit în ea, încercând să o dau jos, 
dar era din metal şi, probabil, închisă cu o yală de mari 
dimensiuni. 

— Tipule, în locu’ tău aş încerca să rezolv ușa aia mai 
repede! Zău că nu-i văd bine p-ai tăi. 

Cerşetorul, așezat cu mâinile înfipte în şolduri, în 
apropierea punctului de prim-ajutor, privea cu interes ce 
se petrece în intersecția dintre blocuri. Pe lângă el roiau 
îngeri, dar se prefăcea că nu-i vede, continuând să urmă- 
rească ce se întâmpla în depărtare. 

— Decât să faci pe interesantul, mai bine vii să mă ajuţi 
să dau uşa asta jos! 

— Văleu! a sărit spre mine, privindu-mă înspăimântat. 
Dă-te de acolo, că proştii au scăpat racheta în direcția gre- 
șită! 

M-a tras de braț cu putere, forțându-mă să mă îndepăr- 
tez de clădire. Am văzut-o cum se scutură şi am fugit de 
lângă ea chiar înainte să se lase într-o parte, ca un călător 
obosit, zdrobind fără efort magazinul de la parter. 

Am urlat şi, ignorând pericolul, am fugit înapoi. Ca 
printr-o minune, ușa continua să stea în picioare, blocată 
în loc de grinzile prăbușite. 

— Prieteni! Răzvan! Victor! 

Plângeam, în timp ce băteam cu pumnii în metalul ne- 
norocit. Am auzit bufnituri înfundate şi imediat m-am în- 
viorat. Am început s-o lovesc cu piciorul, blestemând-o 
de toți sfinţii, dar nu se clintea deloc, oricât de tare aş fi 
lovit-o. 

— Degeaba te zbaţi, tipule... Tu nu vezi cum e prinsă? 
N-ai tu puterea să o miști din loc... 

Cerșetorul avea dreptate. M-am răsucit, căutând din 
priviri pe cineva care m-ar fi putut ajuta. L-am văzut popo- 
sind pe alee pe prietenul lui Hal, îngerul cu ochi rubinii. 
Am alergat spre el imediat. 

— Te rog, ajută-mă! Prietenii mei sunt înăuntru! Te rog! 

M-a privit disprețuitor, s-a încordat şi a sărit spre unul 
dintre balcoane, lăsându-mă singur şi neputincios. 

— Sunteţi niște nenorociți! am urlat la îngerii care tre- 
ceau pe lângă mine. Şi vă mai miraţi de ce Creatorul ne 
preferă! Pentru că suntem diferiți, nemernicilor! 

Hal a aterizat lângă mine. Fără un cuvânt, m-a privit 
pe sub sprâncene, cu buzele strânse. Cu ochii în lacrimi, 
m-am repezit spre el. 

— Te rog, ajută-mă! Prietenii mei... Am arătat spre blo- 
cul prăbuşit. Sunt acolo, înăuntru. Nu pot singur, te implor. 

L-am prins de mână şi am încercat să-l trag după mine 
spre ușa în spatele căreia prietenii mei erau blocați. A ezi- 
tat o secundă, apoi m-a urmat. 

— Trebuie să o deschidem cumva, i-am spus în timp 
ce loveam cu pumnul în metal. Mi-am lipit urechea de 
uşă. Sunt încă în viaţă... 

S-a auzit un huruit înfundat şi un val de praf s-a scu- 
turat de sus, în timp ce crăpăturile de pe suprafața zidu- 
lui se înmulțeau îngrijorător de rapid. Le-am ignorat, pri- 
vind rugător spre Hal. 

— De nimic nu sunteți buni... Dă-te într-o parte! 

M-a împins cu braţul, obligându-mă să mă îndepărtez, 
şi-a luat avânt şi a lovit de câteva ori cu pumnul în mijlo- 
cul ușii, desprinzând-o încet din chingile care o ţineau în 
loc. A împins cu genunchiul în ea, forțând-o să se curbeze, 
şi-a strecurat palmele între perete şi metal şi a tras apoi 
cu putere spre el, reușind să o scoată din țâțâni cu totul. 

În spaţiul mic din spatele ei era chircit Victor şi un băr- 
bat necunoscut. L-am ajutat să se ridice dintre dărâmă- 
turi, abia stăpânindu-mi lacrimile. Găsisem un prieten, 
dar îl pierdusem pe celălalt şi asta numai din cauza mea. 
Ne-am împleticit amândoi spre parcare, îndepărtându-ne 
în sfârșit de clădirea care ameninţa să se dărâme. 

— Răzvan a...? 

Ochii i s-au umplut cu lacrimi şi glasul i s-a frânt. Am 
încuviinţat, confirmându-i presimțţirile. Şi-a tras nasul, în 
timp ce-şi ștergea ochii cu mâneca gecii. L-am îmbrățișat, 
lăsându-l să-şi verse lacrimile pe tricoul meu pătat cu su- 
doare acră. 

— Hai, că ești ca nou! l-a îmbărbătat cerșetorul pe Vic- 
tor, în timp ce-l scutura cu palma pe umeri, în încercarea 
de a-l curăța de stratul gros de praf care-l acoperea. Măcar 

ai scăpat cu viață. ÎI poţi lua de guler pă ăla mare, să-l în- 
trebi ce-a avut cu prietenu' tău. 

M-am uitat spre Hal. Cu braţele încrucișate la piept, 
urmărea nava care părea că staționează deasupra noastră. 
L-am bătut ușor pe umăr şi i-am mulțumit când a întors 
capul spre mine. 

— Îmi pare rău că am ţipat la tine... N-am vrut să spun 
ce-am spus mai devreme... Adică... Eşti un înger de treabă! 

Victor continua să scâncească, în timp ce-şi întindea pe 
toată fața mizeria cu mâneca. Cerșetorul se prefăcea că 
nu-l vede, deşi stătea la mai puţin de un metru în dreapta 
lui, iar eu încercam să-i susțin privirea arzătoare. 

— Ştii ce-am făcut înainte să vin aici? Am încercat să 
le țin piept pe dealul Mitropoliei... 

— Dumnezeu nu prea s-a grijit de credincioşii lui, nu? 

Cerşetorul a rânjit când Hal s-a încruntat spre el. 

— Am reușit să protejăm oamenii ascunși în subsolul 
palatului, dar am pierdut biserica patriarhală, când un 
robot a căzut pe turla din mijloc, sfărâmând-o. 

Probabil tavanul clădirii se prăbușise sub greutatea 
enormă, îngropând sub bucăți mari de ciment şi sticlă oa- 
menii şi icoanele spre care cei dinăuntru îndreptaseră 
rugi fierbinţi. Fruntea mi s-a umplut cu broboane de su- 
doare, la gândul că zeul lor are un simţ al umorului atât 
de ieşit din comun. 

— Pe lângă clopotniţa aia cerșeam câteodată... 

Vocea hârşâită m-a trezit la realitate. 

— Câţi ai reușit să salvezi? 

Întrebarea lui Victor chiar nu-şi avea rostul. Numărul 
sufletelor pierdute oricum îl depășea pe al celor salvați. 


94 


JUDECATA de APOI Livia Furia 


Iar situația celor care scăpaseră cu viață nu era mai bună 
decât a lui, abia ieșit dintr-o clădire chiar înainte să se 
prăbușească. Poate că trăia, dar era părăsit lângă ruinele 
civilizaţiei, fără o cale reală de scăpare. 

— Nu ești tu cam mincinos? a intervenit cerșetorul, îm- 
pungându-l pe Hal cu degetul în piept. Chiar dacă ai 
zbura, n-ai cum ajunge ici, tocmai de colo. 

Fără un cuvânt, Hal a întins un deget, punctând spre 
aleea care pornea din dreptul parcării. Am știut imediat 
că îmi arată direcția porții. Înainte să-i pot mulțumi din 
nou, a sărit într-o parte şi a dispărut cu repeziciune în în- 
tuneric. 

— Să mergem spre Frigocom. Acolo este deschisă una 
dintre treceri. 

Am urmat strada întortocheată, îndepărtându-ne cât 
puteam de repede de zona devenită scenă de război. Mer- 
geam pe mijlocul străzii, urmărind siluetele întunecate 
ale roboţilor-păianjeni, în timp ce ascultam încordaţi zgo- 
motele din jur, pentru a depista din timp potenţialele pe- 
ricole care pândeau în noapte. 

Întunericul era îndulcit de lumina Lunii, al cărui glob 
sângeriu continua să atârne sub linia navei extraterestre. 
În zonele întunecate de sub copacii înalți ne foloseam de 
razele subțiri ale lanternelor, pe care, printr-o adevărată 
minune, încă le mai aveam la noi, luminând obstacolele 
apărute pe neașteptate în cale. 

— Zona e destul de liniștită, a remarcat cerșetorul. 

S-a cățărat pe un morman de moloz, apoi pe capota 
unei mașini şi de acolo a sărit pe ghena de gunoi. Îm- 

preună cu Victor, l-am urmat, refuzând să comentăm 
dezastrul din jur. Mă simţeam deja obosit, cu toți mușchii 
țipând după odihnă şi nici prietenul meu nu părea că mai 
rezistă mult. 

— Poate e efectul porții. 

— l-am auzit pă soldăţoi vorbind despre ce s-a întâm- 
plat în mijlocul orașului, ne-a spus cerșetorul, în timp ce 
se strecura printr-un gard viu. Știți ce-a mai rămas din 
Unirii? O gaură mare în pământ. 

— Tipul cu care am rămas blocat în magazin mi-a spus 
că o să ni se întâmple ca ălora de la metrou. O să murim 
striviți, cum au murit ei în coridoarele înguste. 

Era clar că ştiau de locurile în care oamenii s-ar fi putut 
refugia. Oare garniturile de metrou au fost retrase la de- 
pou sau zăceau acum prinse între pereții de ciment, ca 
niște viermi de mătase în coconii lor? 

M-am strecurat prin spaţiul îngust dintre o mașină răs- 
turnată pe o parte şi gardul de metal care urmărea fidel 
conturul blocului. 

— Sau poate îngerii țin un culoar deschis, a murmurat 
Victor, trecând cu lanterna peste o siluetă ascunsă printre 
copaci. Se pare că au evacuat zona. Au rămas numai morții... 

A arătat spre câteva trupuri îngrămădite lângă ușa ul- 
timei scări. Imediat lângă era o movilă mai mare, drept 
în mijlocul spațiului verde care mărginea intersecția lu- 
minată de farurile aprinse ale unui vehicul de teren pă- 
răsit. 

Am privit în lungul străzii din dreapta mea. Era doar 
o alee îngustă care se strecura printre un bloc de patru 

etaje şi grădiniţa de copii de vizavi. În capătul ei se găsea 
OD2, blocul în subsolul căruia adăpostisem restul grupu- 
lui. 

L-am luminat pe Victor, care deja traversase intersecția 
împreună cu cerșetorul. 

— Poate ar trebui să-i luăm cu noi şi pe ceilalți... 

Un șuierat puternic s-a auzit deasupra capetelor noas- 
tre şi, surprins, am ridicat privirea. 


a7 


9. Extratereştrii 


Când am văzut ce se apropie de noi, am rupt-o la fugă 
din instinct, urmând străduța care se termina la capătul 
OD-ului. 

Făceam slalom printre mașinile părăsite, evitând să fiu 
descoperit de lumina farurilor rămase aprinse. Pentru că 
zidul care delimita parcela grădiniţei nu îmi oferea prea 
multă protecție, am sprintat spre grădina întunecată a 
blocului de patru etaje care străjuia aleea. 

M-am aruncat la pământ când sfera extraterestră s-a 
înfipt în asfaltul intersecţiei. Arăta ca o minge de fotbal, 
o sferă formată din numeroase forme geometrice, un puzzle 
închis la culoare, care se îmbina perfect. Avea cam zece 
metri în diametru, ocupând toată furca drumului. 

Jeturi de aburi au ţâșnit de dedesubt şi din sferă au co- 
borât câteva petale, eliberând creaturi fusiforme, acope- 
rite cu costume negricioase de protecție din vârful țuguiat 
al capului până în capătul cozii segmentate. S-au răspân- 
dit rapid în toate direcțiile, cârâind una spre cealaltă, în 
timp ce scormoneau împrejurimile după potenţialele 
victime. 

În timp ce pluteau pe deasupra pământului, deplasân- 
du-se cu mişcări unduitoare, continuau să-şi comunice 

rezultatele, evitând să se aglomereze mai multe în același 
loc. Arătau ca niște omizi supradimensionate, învelite 
într-un cocon protector, cu capul triunghiular acoperit de 
o glugă largă, țuguiată. 

Dintre toate speciile de extratereștri imaginate de oa- 
meni de-a lungul deceniilor, aveam parte tocmai de insec- 
toizi, alieni care nu numai că distrugeau umanitatea, dar 
aveau să se şi hrănească mult timp cu resturile ei. 

Cu toată oboseala care-mi îngreuna mușchii, m-am în- 
dreptat târâș spre scara a cărei ușă lipsea cu desăvârșire, 
acum doar o gaură dreptunghiulară căscată într-o invita- 
ție mută. Prea concentrat să mă uit pe unde merg, mi-am 
dat seama târziu că am fost descoperit şi abia am avut 
timp să mă reped în ascunzătoare, în timp ce una dintre 
creaturi cârâia isteric, din ce în ce mai aproape de mine. 
Probabil aveau senzori de mişcare încorporați în costu- 
mul care le acoperea, iar eu eram punctul roșu care fugea 
de nebun în întuneric. 

Ştiam că blocul avea două ieșiri, așa că, în loc să fug la 
etaj, am ales treptele descendente. Am ignorat cele două 
deschideri laterale, convins că se terminau în dreptul 
unor pereți cenușii pe care doar ţevile comune îi traver- 
sau printr-un dreptunghi extrem de îngust, am trecut în 
scara principală, am urcat cele șase trepte din două sări- 
turi, am împins ușa de la intrare pentru a o forţa să se 
deschidă larg şi am urcat celelalte şase trepte până la par- 
terul propriu-zis, cu gând să mă ascund în spatele zidului 
mic care proteja holul minuscul din dreptul spălătoriei 
comune. 

Gâfâind în palme pentru a ascunde zgomotul, m-am 
lipit de zidul rece şi am rămas nemișcat ca o statuie. 

Dacă au senzori de căldură, m-am ars! 

Am auzit cârâiturile supărate urcând, apoi, după câteva 
secunde, trosnetul ușii grele de metal forțată din nou să 
se deschidă larg. Am așteptat să mi se domolească răsu- 
flarea, înainte de a risca o privire furişată spre intrare. 

Larva părea cuprinsă de trepidaţii, scuturându-se pu- 
ternic în timp ce se învârtea în fața ușii. A ezitat câteva 
secunde, s-a răsucit şi s-a năpustit pe scări în sus, urcând 
cu viteză spre primul etaj. 

În vârful picioarelor, am coborât pe lângă perete, evi- 
tând să mă apropii de balustradă, pentru a nu fi zărit de 
sus, am deschis ușa şi, aplecat, am fugit pe lângă zidul 
albăstrui spre un mare tufiș înflorit, în mijlocul căruia 
m-am trântit pe burtă. La timp, pentru că ușa s-a pulve- 
rizat cu o explozie puternică, aruncând cu bucățele de 
metal şi geam pe toată lungimea drumului de acces. 

Omida s-a avântat înainte, cârâind amenințător, s-a în- 
tors, a venit spre mine, apoi s-a întors pentru a doua oară, 
semn că nu știa pe unde am fugit şi nici senzori de căldură 
nu avea. 

Poate că asta era șansa noastră. Să stăm ascunși până 
când vom înțelege care le sunt slăbiciunile. Probabil, cos- 
tumul era doar un scut care proteja o masă gelatinoasă ce 
nu avea să opună prea mare rezistență, în cazul în care 
urma să fie lovită cu o rangă. 

Cursa nebunească a gândurilor mi-a fost întreruptă de 
sosirea unui al doilea extraterestru, care s-a grăbit spre 


100 


JUDECATA de APOI Livia Furia 


colegul lui. Cârâia într-una, aplecându-se spre celălalt ca 
pentru a-şi demonstra superioritatea. Era mai înalt, mai 
lung şi mai gros decât primul, probabil un superior care 
îşi certa subalternul pentru eșecul de a pierde o pradă 
slabă. Pe neașteptate, a dezlipit de corp câteva picioare 
subțiri, maronii, pe care s-a sprijinit, şi o pereche de apen- 
dici curbați ca niște coase, pe care le-a fluturat deasupra 
capului, într-o ipostază agresivă. 

Semăna cu o călugăriță şi am tresărit, bucuros că voi 
asista la decapitarea unuia dintre ei. Dar n-am avut noroc. 
Odată terminat discursul amenințător, şi-a pliat brațele 
înapoi pe lângă corp, ascunzându-le vederii. Şi-a ridicat 
picioarele şi au plutit amândoi în direcţie opusă mie. 

Am ascultat cu atenție zgomotele din jur. Se auzeau 
pocnituri şi sfârâituri îndepărtate şi printre blocuri se 
vedea lumina portocalie a focurilor declanşate în urma 
exploziilor ţevilor de gaze. Din când în când se auzeau 
țiuituri înăbușite, urmate de bubuituri puternice, semn 
că robo-păianjenii erau încă activi. 

M-am ridicat încet, atent să nu fac prea multe zgomote, 
şi m-am reîntors în scară, am coborât la subsol şi, după 
ce m-am asigurat că zona e liberă, am ieșit în curtea din 
spate. Un scârțâit înfundat m-a avertizat că blocul nu mai 
rezistă mult, cu toate exploziile, zgâlțâiturile şi trepida- 
tiile de care avea parte în continuare. 

Pentru că mi-a fost teamă să ies în stradă, mi-am asu- 
mat riscul de a alerga pe lângă peretele de beton, convins 
la fiecare scară prin dreptul căreia treceam că acolo îmi 
voi găsi sfârşitul. În apropierea ultimei deschideri mi-am 

permis un suspin de ușurare pe care l-am regretat ime- 
diat când din cavitatea întunecată au țâşnit două fiinţe 
încleștate într-o luptă pe viaţă şi pe moarte. Am îmbrăţi- 
şat primul pom care mi-a răsărit în cale, rugându-mă fier- 
binte ca niciunul dintre combatanți să nu mă vadă. 

Treceam în revistă toate rugăciunile pe care le știam, 
când un răpăit gros s-a auzit din stânga şi câteva proiec- 
tile s-au înfipt cu un sunet sec în zidul de lângă mine. Am 
înjurat în gând mama tuturor militarilor tâmpiţi şi am 
spus repede câteva aminuri pentru că, oricum, altceva 
nu-mi aminteam. 

Dacă aş fi avut timp, aş fi făcut puţină introspecție pen- 
tru a filosofa pe seama credinţei brusc descoperită în con- 
diţiile de pericol mortal, dar nu aveam când, pentru că ra- 
falele continuau să măture curţile înverzite, forțându-mă 
să-mi găsesc adăpost în spatele altor obiecte din jur. 

Dinspre intersecție am auzit un ordin care mi-a ridicat 
părul de pe cap. 

— Aşezaţi-vă în formație! Pregătiţi lansatorul! 

Lansatorul?! De când are armata română lansatoare? 

Am riscat o privire din spatele mașinii, sperând să nu-mi 
deconspir ascunzătoarea. Îngerul se chinuia să-i rupă capul 
insectei, în timp ce aceasta se străduia să-l atingă cu o rază 
alburie care-i țâșnea de la jumătatea țuguiului. În inter- 
secție se vedea roata căzută peste mașinile militare, iar în 
dreptul intersecţiei mici de lângă grădiniță, doi soldați 
asamblau cu rapiditate ceva. 

— Foc! 

Mi-am proptit picioarele în gardul de metal de lângă 
mine şi mi-am acoperit capul cu brațele. Geamurile ma- 

șinii s-au împrăștiat în secunda următoare, în timp ce su- 
flul exploziei a împins autovehiculul în gard, presân- du- 
mă între ele. Gardul a cedat primul, spre ușurarea mea, 
şi m-am prăbușit peste el în timp ce gâfâiam speriat. 

Cârâituri isterice s-au auzit dinspre bloc şi alte două 
insecte şi-au făcut apariția. Militarii au țipat ascuțit, la 
unison, în timp ce comandantul le striga să se retragă la 
adăpost. Convins că zgomotele aveau să atragă nenumă- 
rați extratereștri, m-am împleticit printre mașini, având 
ca țintă finală ușa din spate a blocului de zece etaje, la ca- 
pătul căruia se dădeau lupte aprige. 

L-am văzut pe înger strângând în mână capul insectei. 
Părea rănit, cu o gaură negricioasă, mare cât o portocală, 
în umărul stâng. M-a privit cu un rânjet furios, a lovit 
căpățâna de pământ şi, cu un salt lung, s-a aruncat între 
soldați. 

Nu ştiu cum am ajuns în dreptul intrării, după ce am 
reușit să scap din infernala cursă cu obstacole. Cu obrajii 
udați din belșug de lacrimi de fericire, am tras de mâne- 
rul metalic, dar nenorocita de ușă era blocată pe dinăun- 
tru şi am realizat cu groază că trebuie să ocolesc toată 
clădirea, pentru a folosi intrarea principală. 

Din nișa în care stăteam ascuns, am scos repede capul 
pentru a evalua granulaţia rahatului în care singur intra- 
sem până la urechi. 

În intersecție lupta era în toi, cu soldați care trăgeau cu 
arma în extratereștri, în timp ce îngerul furios se chinuia 
să dezmembreze o altă insectă. Lângă perete, spectator 
tăcut, l-am descoperit pe prietenul lui Hal. Cu mâinile 

încrucișate la piept, sprijinit cu umărul drept de perete, 
părea că privește spectacolul, fără să intervină în favoarea 
vreuneia dintre părțile aflate în conflict. 

Raze albicioase au început să zburde prin intersecţie, 
în timp ce soldaţii strigau îngroziți. 

M-am repezit spre înger. 

— Ajută-i! Nu vezi că pierd în fața inamicilor? 

A întors capul spre mine. M-a cântărit din priviri, cu o 
expresie scârbită întipărită pe chipul angelic. 

— Tu poți să omori călugărițele alea! am mârâit printre 
dinţii încleştați. 

O rază luminoasă a tăiat o mașină pe lung, curmând 
strigătul bărbatului care se lipise de ea. Un zâmbet amu- 
zat i-a curbat buzele subțiri. Privirea lui plictisită m-a în- 
furiat şi, înainte să mă pot controla, m-am repezit la el, 
reușind să-l lovesc cu pumnul peste umăr înainte să se 
poată apăra. 

— Nenorocitule! Cu aerele tale de superioritate nu ești 
decât un mizerabil... 

Scrâșneam din măsele ca un animal sălbatic, dar, cu 
toată furia mea, nu am fost un adversar pe măsura înge- 
rului supărat. S-a răsucit ca un șarpe spre mine, evitând 
a doua lovitură, şi-a înfipt mâna în gâtlejul meu şi m-a ri- 
dicat fără efort, izbindu-mă cu putere de zid. A mârâit, în 
timp ce ridica brațul devenit incandescent şi, cu o mișcare 
îndelung practicată, şi-a înfipt mâna în pieptul meu. 

M-am simţit de parcă mi-ar fi turnat o găleată cu gheaţă 
pe cap. Vederea mi s-a tulburat şi mâinile, cu care încer- 
cam să-i îndepărtez palma care mă strângea de gât, mi-au 

căzut moi pe lângă corp. Eram gata să-mi dau duhul, 
când lângă noi s-a auzit un cârâit furios, am văzut un ful- 
ger alb trecând printre noi şi, în momentul următor, mă 
prăbușeam la picioarele lui, ameţit, în timp ce el îşi privea 
neîncrezător antebraţul secționat. 

Fără să pară afectat de şoc sau durere, şi-a tras piciorul 
de sub mine şi a lovit creatura cu putere, apoi a sărit după 
ea, hotărât să se răzbune pentru pierderea suferită. Am 
simțit pieptul cum îmi arde sub lichidul strălucitor care 
s-a întins rapid spre umeri, braţe şi abdomen şi mi-am 
pierdut cunoştinţa. 


ae: da - 


Când mi-am revenit, lupta se sfârșise. Eram singur, 
căzut lângă zid şi în jur nu se auzeau decât pocniturile şi 
sfârâiturile mașinilor care ardeau, în timp ce fumul gros 
se ridica în văzduh. Pe partea cealaltă, câțiva copaci lua- 
seră foc şi, în lumina gălbuie a flăcărilor, am văzut că 
intersecția este goală. 

M-am ridicat cu greu pe picioarele care îmi tremurau 
ca gelatina. Am suspinat când am dat cu ochii de tricoul 
ars şi de cicatricea ca o floare care-mi acoperea tot pieptul. 
Mă simţeam sleit de puteri şi, în timp ce pășeam cu grijă 
de-a lungul bordurii de beton, am fost convins că-mi tră- 
iesc ultimele clipe. 

Cu toată slăbiciunea, am reușit să ocolesc blocul, doar 
pentru a mă prăbuși în genunchi pe cimentul de la in- 
trare. Uşa s-a deschis imediat. 

— Adrian! Chiar tu eşti! În ce hal arăți!? 

Am zâmbit sleit spre pitica mea. 

— Ce s-a întâmplat...? 

— De ce eşti singur? Ana şi-a lipit gura de urechea mea. 
Spune-mi că e totul ok... 

Fetele m-au ajutat să mă ridic. M-au susținut spre trep- 
tele care duceau la lift. N-am avut putere să le urc, așa că 
m-am așezat pe prima, să mă odihnesc iar. Alexandru s-a 
ghemuit lângă mine. 

— Unde sunt ceilalți? Ce s-a întâmplat? Nu trebuia să 
fiţi împreună? 

— Ne-am dus să verificăm poarta, iar eu m-am gândit 
că ar trebui să mergem toți. Am fost despărțit de Victor 
în momentul în care au sosit extratereștrii... 

Ana m-a scuturat cu putere de braţ, în timp ce ochii îi 
sclipeau îngroziți: 

— Şi Răzvan? Unde e Răzvan? N-a pățit nimic, nu-i 
aşa?! Stă ascuns pe undeva... Te rog... 

Vocea i s-a frânt, înecată în lacrimi. Am clătinat din cap, 
evitând să privesc spre ea. Fata a început să plângă şi s-a 
refugiat la parterul blocului. O pereche tânără, un el slab 
şi o ea însărcinată, s-a apropiat de mine, curioasă să-mi 
audă povestea. 

Le-am spus pe scurt ce s-a întâmplat, în timp ce Alexan- 
dru supraveghea intrarea, pentru a se asigura că nu vine 
niciun extraterestru. 

— Noi, ca simpli muritori ce suntem, n-avem nicio 
șansă împotriva lor, am terminat explicaţiile şi am golit 
pe nerăsuflate energizantul pe care prietena mea îl păs- 
trase special pentru mine. Dacă Dumnezeul creştin e de 
acord cu măcelul ăsta, atunci mă bucur că sunt ateu. 

Bărbatul a strâns mâna soției sale cu un gest liniştitor.. 
Simona a pufnit, în timp ce-şi încrucişa brațele la piept, 
într-o poză agresivă: 

— Cum ai scăpat, atunci? m-a întrebat Anca, în timp 
ce arăta spre cicatricea mea, evitând să o atingă în vreun 
fel. Chestia asta îți putea fi fatală, iubitule. Nu-mi vine să 
cred că te simţi bine... 

Vocea i-a tremurat şi am văzut lacrimi lucind în colțul 
ochilor. l-am zâmbit încurajator, în timp ce o băteam cu 
palma peste picior, în încercarea zadarnică de a o linişti. 

— Pe asta mi-a făcut-o un înger supărat. E mult de po- 
vestit. Tipul ăla, Abatar, s-a răzbunat pentru că am reuşit 
să-i dau un pumn. Merita! m-am apărat eu imediat, când 
am văzut reproşul din ochii iubitei mele. Aveţi grijă cum 
le vorbiţi, se aprind repede. 

Nu le-am povestit despre cum s-a dizolvat mâna lui 
pe pielea mea şi cum pieptul mi-a devenit un amestec 
mutant de carne umană, sfințită din greșeală cu esență 
divină, nici despre cât de mult suferise Bucureștiul în 
urma atacurilor simultane. 

— Ce facem mai departe? a întrebat Alexandru, după 
o clipă de gândire. Dacă blocurile au început să cadă, 
atunci n-avem ce ajutor să aşteptăm în subsol. 

— Poarta s-a deschis la fostul Frigocom, probabil prin 
preajma supermarketurilor. Cel puţin asta am înțeles din 
gestul lui Hal. Mi-am lins buzele, cu un gest nervos, în- 
cercând să nu mă gândesc că, poate, şi-a bătut joc de noi 
cu bună ştiinţă. Din nefericire, nu putem să mergem direct 
acolo, pentru că insectele alea mișună în zonă. 

— Putem să ocolim pe la școală, urmăm drumul prin- 
tre blocuri şi ieșim în şosea, apoi urmărim şinele de tram- 
vai până la poartă, a spus Simona, trasând cu degetul pe 
o hartă imaginară de pe podea. 

— Pe lângă blocuri, mai bine, altfel suntem ținte sigure. 

Alexandru a arătat cu degetul spre o pietricică des- 
chisă la culoare. 

— Din ce ai povestit, se pare că nu sunt imuni la explo- 
ziile puternice. Simona privea spre tavan, în timp ce se 
bătea cu degetul peste buze, cu o expresie gânditoare. 
Ne-ar trebui niște grenade. Sau un lansator din ăla. 

— Fato, în viaţa mea n-am pus mâna pe o armă! Îmi 
pare rău acum, dar e prea târziu pentru regrete. Ce-am 
putea face cu ele, dacă nu știm să le folosim? 

Am privit spre cei din jur şi cuplul a încuviințat ime- 
diat, la fel şi Anca. 

— Am jucat mult Call of Duty cu Grigore. Vocea i-a tre- 
murat puţin când i-a rostit numele. Știu cum arată şi cum 
se foloseşte o grenadă. Trebuie să o ţii bine cu o mână, în 
timp ce îi scoţi cuiul cu cealaltă. Sau cu dinţii. E ușor, vă 
învăţ imediat. 

Alexandru a privit-o cu fascinație. 

— Eu știu să cânt la chitară... 

Fata a ridicat din umeri, în timp ce continua să stu- 
dieze podeaua. Mi-am dres glasul: 

— Dacă am stabilit ce trebuie să facem, atunci, să mer- 
gem! 

Mă simţeam mai bine, fără dureri, senzație de arsură, 
greață sau amețeală. Nu știam dacă era efectul mâinii de 

înger sau prezența prietenilor mei îmi dădea putere să 
continui. M-am ridicat în picioare, sub privirile îngrijo- 
rate ale celorlalți. Le-am zâmbit, apoi, ca să le demonstrez 
cât de bine mă simt. M-am întins şi am căscat cu poftă. 

— N-ar fi cazul să aşteptăm dimineața? a întrebat Anca. 
Măcar să vedem pe unde mergem, dacă tot nu ne putem 
lupta cu nimeni. 

— Dacă mai așteptăm mult, riscăm să ne descopere as- 
cunzătoarea. Insectele alea nu sunt proaste. Cred că deja 
şi-au dat seama cam pe unde ne sunt adăposturile. Să ple- 
căm acum, înainte să organizeze raiduri pe la subsoluri. 
Două raze din alea şi curăţă totul de la un capăt la altul. 

— Să o luăm din loc, atunci! 

Simona m-a privit cu seriozitate. Spera oare să găsească 
vreo grenadă uitată pe undeva şi să se răzbune pentru 
toate suferințele? Trebuia să fiu cu ochii pe ea, pentru că 
nu aveam de gând să mai pierd pe vreunul din grup. 

— Venim cu voi! 

Am privit cu surprindere spre cuplul pregătit de ple- 
care. El avea o geantă mare pe umăr, în timp ce ea căra 
un rucsac burdușit. 

— Nu putem lua nimic cu noi, i-am dezamăgit eu. In- 
sectele alea se deplasează foarte repede. Trebuie să fim 
mai rapizi ca ele, să ne putem ascunde imediat şi, cel mai 
important, să nu atragem atenţia. 

S-au consultat din priviri şi au aruncat bagajele pe jos. 

— Să o cheme cineva pe Ana din... 

Înainte să pot termina, fata a apărut în capătul scărilor, 
ştergându-se la ochi cu mâneca pulovărului subțire. Şi-a 

strâns braţele la piept şi s-a apropiat de noi fără să spună 
un cuvânt. 

Am zâmbit forțat: 

— Acum ori niciodată, prieteni! 


110 


1 O + De ce faci asta? 


Ne-am înarmat cu lanterne, mi-am schimbat tricoul şi, 
după ce m-am asigurat că prietenii mei sunt pregătiți, 
acoperiți din cap până în picioare pentru a nu se răni 
printre dărâmături, am stabilit ca eu şi Alexandru să ghi- 
dăm grupul, în timp ce ei aveau să ne urmeze întocmai. 
Părea un plan relativ simplu. 

— Le-am spus celorlalți că plecăm, mi-a șoptit Anca, 
în timp ce deschideam ușa. Au spus că așteaptă ajutor, 
acolo, în subsol. N-am reușit să-i conving că sunt în pri- 
mejdie, chiar şi după ce le-am povestit prin câte ai trecut. 

— Fiecare trebuie să aleagă pentru el! 

De fapt, mă bucuram, convins că n-aş fi reuşit să ghidez 
un grup mai mare. 

Simona mă flanca pe partea stângă. Ţinea lanterna 
într-o poziţie defensivă, gata să o folosească drept armă 
dacă situaţia o cerea. Tristeţea lăsase loc furiei şi nu știam 
dacă să mă bucur sau să mă sperii. Părea hotărâtă să re- 
ziste până la capăt, dar şi gata să distrugă de una singură 
câteva insecte. În spatele meu era Anca. Îşi încleştase 
mâna în geaca mea de parcă i-ar fi fost teamă că urma să 
dispar, înghițit de cicatricea spre care îi tot alunecau de- 
getele nervoase. Speram să nu mă încurce în momentele 

dificile şi, totodată, eram încântat să o simt aproape. Ana 
se afla în spatele lui Alexandru. Deşi urma întocmai in- 
strucțiunile, mi s-a părut puțin absentă. Era o fată puter- 
nică şi speram să fie atentă dacă lucrurile aveau să dege- 
nereze. Îi eram dator lui Răzvan şi aveam de gând să o 
duc în siguranţă la poartă. Alexandru strângea din pumni, 
încordat ca un arc. Speram să urle rațiunea în el şi să nu 
se arunce cu capul înainte în prima confruntare, doar ca 
să demonstreze că poate apăra grupul. De obicei era un 
tip calm, care cântarea mult timp înainte de a lua o deci- 
zie importantă, dar acum avea o expresie hotărâtă pe 
chip, care m-a făcut să-l trec în echipa Rambo de care tre- 
buia să am grijă ca să nu se rănească singuri, în încercarea 
de a-şi face dreptate. 

— Fără acte de bravură, le-am şoptit peste umăr. 

Am alergat spre capătul blocului, încercând totodată 
să fiu atent la ce se petrecea în jurul nostru. Continuau să 
se audă zgomote de peste tot, aşa că îmi era greu să rea- 
lizez dacă exista un pericol real în apropiere. 

Am privit cu grijă dincolo de colțul clădirii. Printre 
blocuri, în toate direcțiile, se vedeau flăcări portocalii ridi- 
cându-se spre cer, pe măsură ce incendiile se extindeau 
la vegetația din spaţiile verzi. Deși ne reduceau rutele de 
scăpare, mă bucuram că luminează locurile, micşorând 
astfel șansele unor atacuri surpriză. 

— Nu văd niciun extraterestru, mi-a șoptit Alexandru. 

— Uite-i acolo, mult în stânga. Vezi? Umbrele alea care 
se agită pe lângă grădiniță. 

Un grup de coconi plutitori părea să cosească umbrele 
printre maşini. 

— Să traversăm unul câte unul, a propus el. Așa ne asi- 
gurăm că nu am fost observați. Dacă se întâmplă să fim 
descoperiţi, ne răspândim separat. 

— Planul tău e genial... L-am împins de la spate. Hai, 
treci tu primul. Cu grijă! 

A fugit printre mașini, puțin aplecat pentru a nu fi ob- 
servat. A ridicat braţul după ce a ajuns cu bine în dreptul 
unui vehicul militar abandonat. Au urmat fetele, apoi cu- 
plul care ne însoțea şi ultimul am trecut eu, alergând cât 
puteam de repede. 

— Am verificat, nu e nimic în fața noastră, mi-a spus 
Alexandru când am ajuns lângă el. Roata aia a distrus 
majoritatea mașinilor şi pe multe le-a înghesuit în capăt, 
lângă perete, așa că avem drum liber spre școală. 

Malul de pământ format de trecerea roților ridicase câ- 
teva autoturisme de-a lungul peretelui. Într-una mi s-a 
părut că văd un trup. 

— Nu e nicio armă rămasă în mașină, am auzit-o pe 
Simona, în timp ce cobora lângă mine. 

M-am uitat la ea, cântărind dacă să o apostrofez sau nu. 

— Ce?! Am vrut să verific! 

— Nu vă mai îndepărtați de grup, am scrâșnit din 
dinți. Parcă așa era vorba! 

— Grupul era sub mașină, deci foarte aproape... 

N-avea rost să mai insist, mai ales că insectele păreau 
să se apropie din ce în ce mai mult de noi. L-am lăsat pe 
Alexandru să conducă, iar eu am urmat grupul, mai mult 
ca să mă asigur că Simona nu mai pleca nicăieri de una 
singură. 

Am ajuns lângă gardul şcolii. Majoritatea automobile- 
lor dispăruseră, așa că puteam vedea foarte bine gaura 
din gard, făcută probabil de alţii, care trecuseră înaintea 
noastră. Când o explozie a bubuit în dreapta noastră, la 
mai puțin de douăzeci de metri, l-am împins pe Alexan- 
dru în curtea școlii. 

— Nu se vede nimic, dar vom fi vizibili cât timp traver- 
săm, mi-a spus Simona, privind în toate părţile. Să spe- 
răm că nu atragem atenția. 

Cât am putut de repede, ne-am îndreptat spre clădirea 
cu două etaje. Mult în stânga noastră au început să se 
agite umbre şi am văzut siluete aruncându-se de sus în 
încăierare. 

— Ascundeţi-vă după copaci! ne-a avertizat Simona şi 
ne-am grăbit să-i ascultăm ordinul. 

Câteva larve au ieșit din spatele clădirii şi s-au îndrep- 
tat în viteză spre locul bătăliei, ignorându-ne, semn că nu 
noi eram cei luaţi în vizor. Le-am lăsat să se îndepărteze 
şi, după ce ne-am asigurat că nu se mai întorc, ne-am lipit 
de zidul rece. Străduindu-ne să fim cât mai puţini vizibili, 
am ocolit clădirea, cu gând să ajungem la intrarea princi- 
pală. 

Ca unul singur ne-am culcat pe jos când am văzut un 
grup de umbre plutind printre copaci, pe strada care oco- 
lea gardul rămas în picioare. Abia atunci am observat o 
navetă extraterestră, luminată de incendiile provocate de 
păianjenii ale căror siluete gheboase se ghiceau în depăr- 
tare, pe lângă biserica Sfântul Antonie. Era mai mare decât 
cea pe care o văzusem prima oară, ocupând tot locul, cu- 

răţat în prealabil de o roată mare, care se învârtea acum 
în jurul blocului de zece etaje de lângă intersecție. 

— Dacă suntem atenti, ajungem fără probleme la intra- 
rea principală a școlii. 

Alexandru a gesticulat spre treptele care se conturau 
la doar câţiva metri de noi. 

— Suntem prea aproape de chestia aia. Prea expuși. 
Sigur a adus multe insecte, care acum se învârtesc prin 
zonă. Mai bine facem cale întoarsă. 

Înainte să-mi poată răspunde, grupul de coconi plu- 
titor a intrat pe terenul școlii, înaintând încet, paralel cu 
şirul de pomi în spatele cărora stătusem ascunşi mai de- 
vreme. Singura șansă era să ajungem în clădire şi să în- 
cercăm să ieşim pe lateral. 

M-am ghemuit şi, după ce mi-au urmat exemplul cu 
toţii, am înaintat spre treptele aflate câțiva metri mai îna- 
inte. Inima îmi bubuia în piept, sub efectul cumulat al 
fricii şi al energizantului care acum mi se zvârcolea ca o 
omidă în stomac. Pe măsură ce ne apropiam, am văzut 
lăzile împrăștiate peste tot, în fața ușilor larg deschise. 

— Aici a fost un punct de rezistență, a murmurat Anca. 

— A fost..., am completat sumbru, când am simţit mi- 
rosul de explozibil amestecat subtil cu cel al sângelui 
proaspăt. 

— Ce miros de carne crudă, a spus Alexandru, strâm- 
bând din nas. Urăsc mirosul ăsta. 

Mi-am amintit că îmi povestea despre unchiul care 
lucra la un abator neautorizat şi care încercase să-şi ini- 
țieze nepotul în tainele meseriei de măcelar, fără succes, 

însă, pentru că prietenului meu îi plăcea să picteze, nu să 
mânuiască toporul. 

— Prea multă distrugere... 

Ana a ezitat o clipă şi m-am pregătit s-o împing de la 
spate, dar a înaintat fără s-o ating. 

— O mitralieră! 

Simona s-a repezit înainte. M-am abținut să nu înjur 
când am văzut cu câtă dragoste priveşte arma, pe care a 
ridicat-o de jos. Am vrut să râd când mitraliera a scos un 
declic slab, în momentul în care a apăsat pe trăgaci. M-a 
privit supărată şi m-am grăbit să mă încrunt spre ea. 

— Dacă s-ar fi descărcat, zgomotul ar fi atras insectele. 
Mai bine las-o jos, că nu-i de tine. 

Cu un gest nervos, am vrut să-i iau arma din mână, tră- 
gând-o spre mine de țeava neagră. Arma s-a descărcat 
brusc, luându-ne pe toţi prin surprindere. Ultimul glonţ 
din magazie m-a izbit în piept, a ricoșat într-o parte şi a 
trecut printre noi, pierzându-se printre copaci. 

Ca la un semnal, dintre blocurile din spatele școlii s-au 
auzit focuri de armă, urmate de ţipete şi explozii, acope- 
rind strigătele de groază ale grupului. Înlănțuind-o cu 
brațul pe Anca, i-am curmat țipetele, în timp ce, cu dreapta, 
fără să clipesc, i-am smuls Simonei arma dintre palmele 
care tremurau, aruncând-o cât mai departe de noi. 

— Ce-a fost as... asta? s-a bâlbâit Anca, cercetându-mi 
repede tricoul găurit. Era să te... 

— N-avem timp de pierdut! I-am îndepărtat mâinile, 
evitând privirile-i îngrijorate. Simona nu va mai pune 
mâna pe nimic de-acum încolo, da? 

Fata a încuviințat din cap, în timp ce continua să se 
holbeze la mine. Ana a fugit după Alexandru, în clădirea 
școlii. 

— Cred că vine cineva, ne-a anunţat bărbatul necunos- 
cut, în timp ce mă împingea de la spate. 

Fără să mai stăm la discuţii, am urcat treptele şi ne-am 
repezit în holul căptușit cu cioburi şi încărcătoare goale. 
Ne-am lipit de pereți, evitând să fim văzuți de siluetele 
care au trecut prin dreptul scărilor şi au dispărut imediat 
printre copaci. 

— Cred că e un mort acolo, a șoptit Ana, arătând spre 
holul din spatele nostru. Şi-a trecut palma peste față. Nu 
mai rezist mult... 

Simona a bătut-o pe spate, încercând să o liniştească. 

— Sunt mai multe cadavre, a spus Alexandru, evitând 
să privească spre mormanele întunecate. Unele dintre ele 
sunt decapitate. 

Am scrâşnit din dinţi când am auzit detaliul morbid. 
Oare cum de-l ținea stomacul să vorbească despre asta? 
EI, care voma şi dacă îi arătai o friptură în sânge. 

— E şi o ladă cu armament acolo, a spus Simona, cu 
speranţă. 

Zâmbetul i-a dispărut când a privit spre mine. A în- 
ghiţit în sec şi s-a reîntors spre Ana. M-am întrebat serios 
dacă fata nu avea nevoie de mai mult decât o zgâlțâială 
zdravănă. 

— Era să-l omori pe Adrian data trecută! a strigat în 
şoaptă Anca. Să nu te prind că mai pui mâna pe ceva care 
ne-ar putea răni! 

— Sunt doar niște rachete... Oricum nu aveam ce face 
cu ele... Nu se vede lansatorul... 

Am vrut să slăvesc numele Domnului, apoi mi-am 
amintit că sunt ateu, așa că am tăcut. 

— Trebuie să plecăm de aici înainte de a avea soarta 
ălora, a spus Alexandru, arătând cu un deget peste umăr. 

— Suntem blocaţi în clădire până la încetarea luptelor. 
Să vedem dacă ieșirile secundare sunt libere. 

Ştiam că în dreapta se găsește una şi le-am îndemnat 
pe fete să stea în spatele nostru, în timp ce eu și Alexan- 
dru verificam ușa. Am pășit cu grijă printre cadavre, evi- 
tând să privesc în jos. În minte derulam la nesfârșit o 
scenă din Stan şi Bran, refuzând să mă gândesc la ce se 
întâmplase pe coridoare înainte de sosirea noastră. Spre 
uşurarea mea, ușa era deschisă, dar nu putea fi folosită, 
pentru că se găsea cu fața spre strada unde se dădea o bă- 
tălie pe viață şi pe moarte. 

— Cealaltă ieșire e impracticabilă, fiindcă s-a dărâmat 
scara, ne-a spus bărbatul necunoscut, întorcându-se din 
cercetare. Ieşirea din spate e blocată şi se vede că s-au dat 
lupte acolo. Sunt mai multe cadavre decât aici... 

A strâns mâna soției, în semn de încurajare. Femeia ne 
privea speriată, în timp ce-şi proteja cu un gest incon- 
ştient făptura din pântec. 

— Am încercat să închid ușa din față, măcar să nu mai 
intre careva peste noi, dar e imposibil, cu toate gunoaiele 
alea împrăștiate pe jos. Alexandru s-a agăţat de balus- 
trada scării şi a privit în sus. Poate ar trebui să ne adăpos- 
tim la etaj. Chiar dacă s-ar dărâma, nu e mult până jos... 

O explozie puternică a zgâlţâit brusc geamurile şi am 
auzit scârțâitul înfundat al grinzilor de beton. Sunetele 
armelor au încetat, iar strigătele s-au oprit. Când am auzit 
pași dinspre alee, abia am avut timp să fugim din dreptul 
ușii, înainte ca un grup de soldați să pătrundă înăuntru. 
Am ridicat imediat mâinile, când au îndreptat armele 
spre noi. 

— Cine sunteţi? ne-a întrebat un gradat, înfigându-mi 
raza lanternei în ochi, o plăcere diabolică pe care o mani- 
festau, se pare, toți militarii. 

Unul dintre soldați s-a grăbit să ne verifice de arme. 

— Civili, am răspuns imediat, încercând să-mi protejez 
ochii. 

— Ce dracu’ căutaţi aici? s-a răstit apoi la noi. Părea 
gata să-mi dea cu lanterna în cap. E zonă interzisă pentru 
civili! 

— Am verificat, nu mai e nimeni viu în clădire, a spus 
Alexandru. A lăsat braţele în jos, dar le-a ridicat imediat, 
când ţeava s-a apropiat de pieptul lui. Noi am venit din- 
tre blocuri şi mergem spre poartă. 

— Domnule, soția mea e însărcinată..., a încercat să 
pledeze bărbatul, arătând spre femeia de lângă el. 

Dar militarii nu păreau impresionați de asta. 

— N-avem timp de prostii, eliberați zo... 

— Treaba voastră e să protejați civilii. Așa a fost târgul! 

Un înger înalt, îmbrăcat doar într-o pereche de panta- 
loni subțiri şi câteva zdrenţe care îi acopereau braţele şi 
pieptul, cu o sabie aurie în mâna stângă, a urcat încet scă- 
rile. Soldaţii s-au grăbit imediat să se dea într-o parte. 

Ne-a privit pe toți, cântărindu-ne parcă, insistând cu pri- 
virea spre tânăra care-l privea rugătoare, în timp ce-şi 
proteja abdomenul cu palmele. 

A arătat cu degetul spre doi soldaţi, care au lăsat ime- 
diat armele: 

— Tu şi tu. Însoțiţi grupul spre bază. 

A vrut să mai spună ceva, dar privirea i s-a lipit de 
pieptul meu şi am simțit deodată o mâncărime puternică. 
Mi-a ridicat tricoul, cu o smucitură. S-a strâmbat, apoi m-a 
privit pe sub sprâncene. 

— Un incident cu niște insecte... 

A pufnit spre mine. 

— Deci aici l-a pierdut pe primul. Mi-a lăsat tricoul să 
cadă şi s-a răsucit spre gradat. Periaţi bine zona. Asigu- 
rați-vă că nu lăsaţi niciun supraviețuitor în urmă. Aminti- 
ți-vă că nu mai e mult. Voi, a arătat spre grupul nostru, 
dispăreți. Avem treabă! 

Unul dintre militarii desemnați să ne însoțească ne-a 
făcut semn să-l urmăm. Am ieșit în curtea interioară în 
pas alergător. Se auzeau mai rar împușcături, semn că 
lupta era pe sfârşite. Îngeri țopăiau în toate direcțiile, cău- 
tând potențiali adversari, în timp ce în stradă se vedeau 
resturile coconilor împrăştiate peste tot. 

— Înainte! ne-a îndemnat cel care închidea şirul. Se pot 
întoarce oricând. Nu ne mai oprim până la poartă. 

Călăuza a continuat în pas alert, îndreptându-se spre 
aleea îngustă dintre cele două blocuri de patru etaje, așe- 
zate perpendicular pe străduța care înconjura strada. 
Părea o zonă sigură, așa că am alergat chiar pe mijlocul 

străzii, încercând să ne îndepărtăm de clădirea şcolii cât 
puteam de repede. l 

Doar douăzeci de metri ne mai despărțeau de blocul 
din capăt, când în jurul nostru au izbucnit țipete, avertizân- 
du-ne că suntem în pericol. Un soldat îmbrăcat într-un 
costum bleumarin, protejat în spatele unui scut, ne-a 
făcut semn să trecem printr-un culoar apărut la parterul 
blocului pe lângă care alergam. Un alt grup de civili a 
apărut din față, însoțit de un înger. Ne-am grăbit spre des- 
chiderea aproape rotundă care traversa clădirea dintr-o 
parte în alta, bulucindu-ne ca oile alergate de lupi. 

Ne-am amestecat printre cei care se pregăteau să traver- 
seze. Primele au trecut fetele, urmate de bărbatul care îşi 
sprijinea soţia, apoi câțiva indivizi necunoscuți, care au 
dat din coate pentru a-şi asigura un loc în față, un grup 
de jandarmi însoţiţi de un superior şi, printre ultimii, eu 
şi Alexandru, împreună cu soldatul care ne însoțea. 

— Atenţie! a strigat unul dintre militarii care suprave- 
gheau tunelul. 

A abandonat postul fără să se uite în urmă. Jandarmul 
de lângă mine a ridicat privirea. Involuntar, am făcut la 
fel, la timp să văd cum din pântecul navei se prăbușește 
o bucată mare. Instinctiv, l-am prins pe Alexandru de braț 
şi l-am tras în spate, spre aleea pe care abia o părăsisem. 
Pământul s-a zgâlțâit sub picioarele noastre şi tunelul a 
dispărut, odată cu mișcările puternice de balans provo- 
cate de impactul obiectului cu blocul de zece etaje din 
față, prin care a trecut fără să întâmpine rezistență, antre- 
nându-l după el în cădere. 

Când a desfăcut apendici masivi pentru a se ridica în 
picioare, am ştiut că e timpul să ne întoarcem la școală, 
pentru că luptele aveau să se desfăşoare la un cu totul alt 
nivel. 

— Ce naiba e aia?! a urlat Alexandru, în timp ce se stră- 
duia să țină pasul cu mine. Parcă e un transformer de ca- 
tegorie grea. 

— Contează că ne va zdrobi ca pe gândaci! Dă din pi- 
cioare şi taci! 

Am trecut cu rapiditate dincolo de poarta mică, reîn- 
torcându-ne la clădirea sub formă de U, a școlii gimna- 
ziale, am alergat ca vântul spre intrarea principală, ig- 
norând soldaţii care fugeau pe lângă noi în direcţie opusă, 
am aruncat o singură privire mingii extraterestre şi ne-am 
repezit spre biserică. 

Cu coada ochiului, am văzut dârele luminoase lăsate 
de rachetele lansate dinspre roata care se mişca foarte 
încet în șanțul pe care şi-l săpase în asfalt. Soldaţii se agi- 
tau pe străzile largi, protejând un tun care înainta încet 
pe roți, împins şi tras de soldați tineri, pentru că vehicu- 
lele militare zăceau zdrobite printre blocuri. 

— Ne îndreptăm în direcția opusă porţii! 

Alexandru avea dreptate, dar nu-mi permiteam să gân- 
desc mai departe de salvarea imediată. L-am lăsat fără 
explicaţii, în timp ce traversam spațiul de joacă de lângă 
curtea bisericii, al cărui gard zăcea culcat pe iarbă. Am 
tropăit peste el şi am alergat pe lângă capela mică, în- 
dreptându-mă spre capătul celălalt al curţii. Când, în 
sfârşit, n-am mai putut alerga, m-am oprit lângă un pom 

să-mi trag răsuflarea, în timp ce Alexandru, după ce a 
mulțumit cerului, s-a prăbuşit la picioarele mele. 

— Se vede că alergi în fiecare dimineaţă, mi-a spus cu 
glas pierit. Dacă nu-mi era atât de frică să rămân singur 
prin locurile astea prea puțin cunoscute, te-aş fi lăsat să 
fugi de nebun. 

S-a ridicat în genunchi şi a încercat să vomite, dar avea 
stomacul gol, astfel că opintelile i-au fost zadarnice. 

— Mă bucur să aud cât de mult contează prietenia 
noastră... Taci, că ne-aud duşmanii! 

M-a privit cu ochii îngustaţi, în timp ce se ştergea la 
gură cu mâneca bluzei. 

— Câteodată eşti mai nesuferit ca Victor. A privit în 
jur. Suntem în siguranță, deocamdată. Sper că fetele au 
reușit sa scape... 

Mi-am strivit lacrima din colţul ochiului. Dacă nu aveam 
să-mi reîntâlnesc iubita până la sfârșit, atunci toate zbate- 
rile mele n-aveau să conteze nici cât o ceapă degerată. 
Dacă nu treceam împreună prin poartă, nu aveam de gând 
să trec deloc. 

Alexandru s-a întors pe spate, pentru a privi luminile 
navei de deasupra. 

— Mi se pare mie sau acum înaintează spre nord? Așa 
ceva nici în cele mai negre coşmaruri nu mi-am imaginat. 

— Bineînţeles că pleacă, mai are şi alte zone de distrus. 
Se asigură că rade Bucureştiul de pe hartă. Cu ocazia asta, 
poate-l reconstruiesc mai cu cap... 

M-am așezat lângă el, sprijinit cu spatele de copac. 
Zgomote puternice continuau să se audă peste tot în jurul 

nostru şi mi-am dat seama că nebunia nu avea să se ter- 
mine prea curând. Mi-am amintit de cele spuse de îngerul 
războinic. 

— Dacă mă gândesc mai bine, cred că ai avut dreptate. 
Ne-am îndepărtat prea mult. Trebuie să ne întoarcem, alt- 
fel ratăm poarta. Sper că Anca a ajuns deja acolo... 

Alexandru şi-a dres glasul, apoi a privit spre biserica 
de lângă noi. 

— Crezi că înăuntru sunt oameni care așteaptă salva- 
rea? 

— Îngerii zburdă peste tot, ce salvare să aștepte în bise- 
rică? Dacă stai să te gândești bine, şi școala a devenit lăcaș 
divin, odată ce şi-au făcut înaripaţii punct acolo. 

— Chiar, de ce n-au aripi? Ţopăie ca nişte canguri, unul 
n-am văzut să zboare. Dumnezeu ştie că îngerii lui au fugit 
dezbrăcaţi de acasă? 

Înainte să-i răspund, a izbucnit larmă în apropiere, semn 
că inamicii erau aproape. Ţipetele se împleteau cu sune- 
tul cadențat al armelor şi, din când în când, fascicule lu- 
minoase treceau pe deasupra noastră. Strigătele au fost 
urmate de cârâituri şi urlete de agonie. Am ascultat cu 
atenție cum zgomotele se îndepărtează și abia după aceea 
am îndrăznit să ne apropiem de gardul din spate. 

— Fir-ar a dracului de treabă!... 

Un glas bărbătesc înjura înfundat. Prin ochiurile plasei 
am văzut un trup căzut în mijlocul drumului. Prin nu știu 
ce minune, omul vorbea coerent, în timp ce privea în jur, 
ca pentru a se convinge că nu-şi poate lipi singur picioa- 
rele la locul lor. 

I-am făcut semn lui Alexandru să mă urmeze în direc- 
ţia capelei. Am vrut să ne îndepărtăm tiptil, dar ne-a zărit 
şi a strigat imediat după noi: 

— Hei! Voi! Da, voi doi! Veniţi să mă ajutaţi! 

Alexandru a clătinat din cap, privindu-mă în ochi. Şi-a 
dres glasul. 

— Noi nu suntem soldați... 

— Lasă asta. L-au luat pe tipul ăla fără mâini. A tras aer 
în piept, apoi a scrâșnit din dinţi. Nu vreau să dau ochii 
cu El şi să-i spun că nu am ajutat pe unul dintre fiii Lui. 
Haideţi încoace, că am cu ce să-i pedepsim. N-aţi vrea să 
omorâți niște mizerii din alea? 

Ne-am cățărat pe gard şi am sărit pe pământ, evitând 
să călcăm prea aproape de el. Ne-a arătat un lansator por- 
tabil care zăcea aruncat într-o parte, lângă o grămadă ne- 
mișcată. 

— Lasă-lpe ăla, că s-a dus la dreapta Tatălui. Dă ches- 
tia aia încoace mai repede, înainte să dispară lăcustele. 
Ridică-l fără frică. Nu te muşcă. Vă arăt eu cum funcțio- 
nează. 

Am văzut grupul de insecte îndepărtându-se, prea puțin 
interesat de ce se întâmpla în spatele lor. Târau între ele 
ceva, probabil îngerul de care ne povestise soldatul. Am 
urmat întocmai indicațiile şi i-am aşezat arma pe umăr, 
apoi am fugit la adăpost, speriaţi că ne vom duce ameste- 
caţi în ceruri, atunci când racheta va face implozie în mij- 
locul drumului. 

Abia ne lipisem de zid, când arma s-a descărcat şi am 
văzut racheta zburând de-a lungul aleii. Doar după ce am 
auzit explozia puternică, am îndrăznit să ne ridicăm. 

— Căcat! 

Bărbatul s-a prăbușit într-o parte. Am fost convinşi că 
s-a alăturat sufletelor rătăcitoare. 

— Cred că i-am transformat în jeleu, a spus Alexandru, 
în timp ce ne prelingeam pe lângă ziduri, apropiindu-ne 
cu pași șovăitori de locul exploziei. 

Am icnit când un trup sfârtecat s-a răsucit pe spate şi 
aş fi luat-o la sănătoasa dacă nu aş fi realizat că e îngerul 
pe care îl salvasem. Cu ochii în patru şi urechile pâlnie, 
ne-am dus să-l ajutăm. 

M-am încruntat când am luminat spre cel căzut. Ochii 
rubinii m-au privit nemulțumiți. 

— Măi să fie! a mormăit Alexandru când a văzut cine 


Deși nu mai avea nici mâini, nici picioare, ne privea cu 
un aer superior de neînțeles. Călcându-mi pe inimă, m-am 
aplecat şi, cu puţin efort, l-am ridicat pe umăr. Era mult 
mai ușor decât m-am așteptat, ca un balon de aer, călduţ 
la atingere. 

— Ce vrei să faci cu el? Vocea lui Alexandru s-a înălțat 
cu o octavă. Mai mult ne încurcă! Lasă-l aici, îl ajută ai 
lui. Nu vezi că parcă-i bolovan? Rupi din el şi tot nu e de 
ajuns? 

— Coboară vocea sau ne găsesc insectele, acum, pe ul- 
tima sută de metri! M-am hotărât, îl luăm cu noi! 

— De ce-ai face asta? Nu e tipul care te-a rănit? Care 
n-a vrut să te ajute să-l salvezi pe Victor? Nu merită să miş- 
căm un deget pentru el! Oricum, nu-ți va mulțumi la sfâr- 
şit. Ai să vezi. 

— Pentru că vreau să văd ce alegere face el. ÎI aruncăm 
prin poartă! Conform spuselor lui Hal, pe noi ne aşteaptă 
dincolo încă o încercare. Poate devine muritor şi-şi pri- 
meşte lecţia. 

Alexandru a luminat aleea din fața noastră. 

— Acum ce facem? Cum ne întoarcem la poartă? 

— În locul vostru aş căuta refugiu într-un spațiu gol, 
cât mai mare posibil... 

— Mergem înapoi în curtea școlii şi căutăm rute ocoli- 
toare, am spus, hotărât să-l ignor pe nesuferitul devenit 
foarte vorbăreț dintr-odată. Problema este că nu știm câte 
cuiburi de insecte au coborât la sol, nici care sunt locaţiile. 
Suntem expuşi, nu ştim ce pericole ne pândesc în întuneric. 

Am urmat strada secundară înapoi la școală, am trecut 
peste gardul căzut şi ne-am orientat spre deschiderea prin 
care venisem prima oară. Mă pregăteam să depăşesc un 
copac, când Alexandru m-a avertizat de pericol. Abia atunci 
am văzut încăierarea din mijlocul terenului de fotbal. 

M-am ascuns imediat în spatele copacului. 

— Vezi cumva ce se întâmplă acolo? l-am întrebat pe 
Alexandru, care se ghemuise la picioarele mele. 

Am tras cu ochiul pe după trunchiul gros, încercând 
să-mi dau seama cine pe cine bate. Nu deslușeam prea 
bine, dar părea că îngerul cu sabie, probabil unul dintre 
comandanții legiunilor, împărțea dreptate în stânga şi-n 
dreapta, învârtindu-se din când în când pentru a se asi- 
gura că toți dușmanii primesc câte o porție. 

Din toate colțurile terenului, insecte se grăbeau spre 
locul carnagiului, ignorându-ne complet. Pe cât erau ele 
de multe, pe atât de numeroși erau îngerii care alergau 
în toate părțile, ferindu-se din calea razelor ucigătoare. 
Singurul căruia nu părea să-i pese de arma mortală a că- 
lugărițelor spaţiale era cel din mijlocul grămezii, încon- 
jurat de un scut auriu de pe care ricoșau toate razele colo- 
rate. l 

— Acum Îmi pare rău că n-am aparatul cu mine, să pot 
filma spectacolul, a spus Alexandru cu regret. 

— Ăla e cumva Gabriel? Parcă aşa se numeşte unul 
dintre arhangheli? 

ÎI așezasem pe Abatar sprijinit de piciorul meu, pentru 
a putea admira în voie lupta. Cum insectele continuau să 
vină, probabil altercația nu urma să se sfârşească prea cu- 
rând. 

— Karael îl cheamă. Ai auzit de el? 

Am coborât privirea spre ochii roșii. După expresia pe 
care o afișa, nu mă credea în stare de o asemenea perfor- 
manţă şi m-a iritat faptul că avea dreptate. Deja învăța- 
sem trei nume de îngeri, cu trei mai mult decât mi-am 
imaginat vreodată că voi cunoaște. 

— Măcar ştie să dea cu sabia, ceea ce nu aş putea spune 
despre tine, nu? O, vai, nici măcar braţe nu mai ai... 

„Ochii i-au sclipit malițioși. Oare deja îl trecuse pe Ale- 
xandru pe lista celor care aveau să putrezească în adân- 
curile iadului? Prietenul meu chiar nu știa să-şi țină gura 
în momentele importante. 

— Cât de bine mânuiește spada aia! 

Nu numai Alexandru era invidios pe ușurința cu care 
luptătorul despica trupurile, lăsând jumătăţile aburinde 
să se izbească moale de ciment. Urmăream dansul lamei 
ascuţite, imaginându-mi cum se răsfrâng; razele sângerii 
ale Lunii pe auriul strălucitor. Era un spectacol pe care 
m-am bucurat să-l privesc de la distanţă, o luptă pe care 
nu aveam să o uit vreodată. 

— A mai căzut unul... Se simţea satisfacția în vocea lui 
Alexandru şi mi-am reprimat un zâmbet. Ceilalți îngeri 
mai mult îl încurcă pe Karael, pentru că trebuie să fie 
atent la ei. Cu prima ocazie, voi picta scena asta. 

Nu toți îngerii erau imuni la loviturile razelor ca de 
laser, mulți dintre ei pierzându-și membrele în încăierare. 
Câţiva erau încleștați în luptă corp la corp cu cele mai 
mari dintre insecte, folosindu-se de trupurile alungite 
pentru a se apăra de loviturile celorlalți insectoizi. 

De după colțul sălii de sport acoperite au fost lansate 
rachete, semn că militarii reușiseră să-şi adune trupele 
pentru un atac decisiv. Flăcări, fum şi o cascadă de scântei 
s-au împrăștiat din locul impactului. Am răsuflat ușurat 
când l-am descoperit pe înger în mijlocul craterelor, strân- 

„gând încă sabia în mâini. 

— lar cerul s-a dat în lături şi toți munţii şi toate insu- 
lele s-au mișcat din locurile lor. 

Am tresărit când l-am auzit pe Abatar. Privea spre nava 
care se îndepărta, dezvăluind încet bolta cerească pe care 
sclipeau tainic miliarde de stele. 

— Să nu-mi spui că vine alt cutremur... 

Fără să-i răspund lui Alexandru, l-am înşfăcat pe Aba- 
tar şi am fugit în spaţiul gol dintre pomi. Încă alergam 

când pământul mi-a fugit de sub picioare şi am căzut pe 
burtă, aruncând povara cât colo. Simțeam valurile tăcute 
cum trec pe sub mine şi în spaima care m-a cuprins, m-am 
agăţat de smocurile de iarbă din fața mea, sperând să îmi 
regăsesc stabilitatea pierdută. Copacii s-au prăbușit în jur, 
unii dintre ei atât de aproape încât ne-au acoperit cu o man- 
tie de crenguţe, frunze şi praf, ascunzând vederii dezas- 
trul general. 

Nu știu cât timp a trecut până mi-am revenit în simțţiri. 
Tot corpul îmi tremura, cuprins de spasme, iar capul îmi 
vâjâia, în timp ce mă chinuiam să îmi ridic trunchiul pe 
brațele slăbite. Am vomat de câteva ori şi numai gândul 
că mă voi tăvăli în propriile mizerii m-a făcut să mă ridic 
în genunchi. 

— Încă suntem vii...? Avem mai mult noroc decât am 
crezut... 

Alexandru a dat într-o parte ramurile care-l acopereau 
şi a reușit să se ridice în fund. Am încuviinţat încet, în 
timp ce-l căutam din priviri pe Abatar. Am răsuflat ușurat 
când i-am descoperit trupul în apropiere. 

— De data asta nu-ți mai lipsește nimic, am spus, în timp 
ce-l trăgeam spre mine de un ciot. Nu te simți la fel de no- 
rocos ca noi? Uite ceva pentru care-i poți mulțumi crea- 
torului tău. 

— Adrian... 

Alexandru şi-a acoperit gura cu mâna, privind cu ochi 
holbaţi în jur. Mi-a arătat cu un deget tremurător ce se 
alesese de blocul în care locuisem până în acea seară. Am 
tras aer în piept, înspăimântat de mărimea dezastrului. 

Nimic nu se mai vedea întreg. Toate clădirile erau la pă- 
mânt. Întreg cartierul era acum o ruină imensă, un uriaș 
mormânt pentru toate sufletele care nu reușiseră să mai 
fugă din calea dezastrului. 

M-am ridicat în picioare, apoi l-am ajutat şi pe Alexan- 
dru să facă la fel. Am evitat să privesc spre Abatar, cel că- 
ruia îi datoram salvarea noastră, cel puţin parțial. 

— Colegii lui au terminat insectarul. Alexandru şi-a 
dres vocea. Mă întreb dacă nu cumva cutremurul ăsta 
le-a dat peste cap instrumentele extratereștrilor. Uite la 
ăla, zici că e beat! 

Mi-a arătat o călugăriță care se învârtea în cerc, în timp 
ce-şi flutura braţele lungi pe deasupra capului țuguiat. 
Un înger s-a apropiat de ea şi a decapitat-o dintr-o sin- 
gură mișcare, scutind-o astfel de suferințe. 

— Trebuie să ajungem la poartă... 

Din nefericire, nu aveam nicio idee cum am putea face 
asta. Ne găseam pe terenul şcolii, un loc gol înconjurat de 
movilele fostelor blocuri de locuințe, dinspre care se au- 
zeau mereu bubuituri, după cum explodau acumulările 
de gaze scurse din ţevile sparte. Flăcări înalte, fum gros 
şi coloane înalte de apă completau tabloul, zădărnicin- 
du-ne orice cale de retragere. 

Cu Abatar pe umăr, ne-am apropiat de îngerii care pă- 
reau că țin un fel de conferință. Ne-am oprit într-o parte, 
pentru a nu-i încurca, dar suficient de aproape încât să-şi 
dea seama de prezența noastră. 

— Iarba rea nu piere! ne-a spus unul dintre ei, înainte 
de a pleca. 

— Nu suntem singurii, a bombănit Alexandru, urmă- 
rind un grup de militari care se apropia de noi. 

Un bărbat cu părul alb s-a oprit în faţa noastră şi ne-a 
măsurat din priviri. 

— Ai eșuat, frate! Trebuiau să te lase acolo! 

Nu-mi venea să cred că-l ceartă pe Abatar în asemenea 
momente. Deși mă mânca limba să-i spun ce cred despre 
cum au organizat ei întreaga rezistență împotriva extrate- 
reştrilor, n-am îndrăznit să scot niciun cuvânt. 

Karael a arătat cu spada către noi, trimițându-mi fiori 
reci pe şira spinării. 

— Luaţi oamenii şi duceţi-i de aici. Voi, muritorilor, e 
timpul să treceţi prin poartă, să nu mai avem grija voastră. 

Un bărbat masiv, cu părul lung împletit în câteva cozi 
groase, s-a apropiat de mine în timp ce un altul, mai înalt 
şi ras în cap, l-a pironit pe Alexandru cu privirea. Alți în- 
geri s-au apropiat de militarii care au aruncat imediat ar- 
mele. 

M-am grăbit să-l dau jos pe Abatar de pe umăr, dar am 
refuzat să-l părăsesc şi mi-am înlănţuit braţele în jurul 
pieptului său. Îngerul şi-a strecurat braţul printre noi, m-a 
ridicat ca pe un sac şi am plecat împreună spre fostul Fri- 
gocom. 

Înălțimea la care ajungeam era destul de mare şi închi- 
deam ochii de fiecare dată, încercând să ignor senzaţia de 
gol în stomac pe care mi-o provoca fiecare salt. Nu am 
reușit să ne îndepărtăm prea mult, pentru că de sub o 
grămadă de moloz s-a ridicat pe neașteptate uriașul robot 
extraterestru, un fel de semilună care se sprijinea pe nu- 
meroase picioare articulate. 

Şi-a ridicat cele patru brațe lungi deasupra conului 
care-i ținea loc de cap, pregătit de atac. Îngerul care-mi 
asigura transportul şi-a schimbat direcţia, evitând cu mă- 
iestrie bolovanii, grinzile şi bucăţile mari de ciment care 
cădeau pe lângă noi. Una dintre lamele curbate pe care 
maşinăria o folosea pe post de armă a trecut pe deasupra 
noastră şi am închis ochii atunci când am intrat pe neaş- 
teptate în norul de moloz ridicat de mișcarea şfichiui- 
toare. 

A urmat un țiuit iritat, apoi o rază groasă ne-a ratat şi 
am simțit cum mi se ridică părul din cauza electricității 
statice rămase în urmă. M-am bucurat, în sinea mea, că 
nu am avut parte de descărcări electrice. Nu știam dacă 
îngerii ar fi fost afectați în vreun fel, dar noi am fi ajuns 
rapid carbonizaţi, pentru că oamenii chiar sunt ființe ne- 
volnice care au nevoie de protecție permanentă. 

Microagresiunile provocate de roiul de îngeri care s-a 
abătut asupra sa a făcut robotul să-şi aleagă rapid alte 
ținte, iar noi, ajunși sub radarul său, ne-am îndreptat în 
salturi scurte spre bulevardul Timişoara. Cărătorii noștri 
au ales un loc mic, între câteva mașini rămase intacte în 
urma incendiilor nemiloase care transformaseră zeci de 
automobile în schelete metalice. Ne-au lăsat la adăpost, 
apoi s-au îndepărtat, înainte de a le putea mulțumi. 

— Nu prea sunteți sociabili, nu? a murmurat Alexandru. 

Militarii nu se vedeau pe nicăieri şi m-am gândit cu 
tristețe la cât de uşor puteai pierde pe ultimii metri o cursă 
contracronometru. L-am reașezat pe Abatar pe umărul 
drept, în timp ce încercam să mă orientez. 


134 


JUDECATA de APOI Livia Furia 


În depărtare se vedeau zeci de lumini şi câteva corturi 
ridicate în zona fostei staţii de autobuz. În spatele nostru, 
pământul părea că dă în clocot, atins de cortina întune- 
cată care se îndepărta de noi, urmând traseul navei. La 
vreo douăzeci de metri în stânga, peste câteva mașini se 
prăbușise, pe o parte, o jumătate de tramvai, tăiat pe lun- 
gime cu precizie chirurgicală. În dreapta fumegau carca- 
sele carbonizate ale autovehiculelor prinse în blocajul 
rutier, adevărate dopuri formate de oamenii care încer- 
caseră să părăsească orașul toți odată. 

— Acolo, la corturi, văd poarta, în sfârşit! 

Pentru că Alexandru vedea la depărtare mult mai bine 
decât mine, l-am crezut pe cuvânt. l-am zâmbit, în timp 
ce-l aşezam pe Abatar în aşa fel încât să nu mă stânje- 
nească. 

— Abia aștept să ajungem... 

Mă pregăteam să urc pe capota unei mașini când, din 
spatele ei, a sărit ca un iepure dintr-un ou cu surprize, un 
bărbat cu o armă îndreptată spre mine. Ochii îi scânteiau 
şi ne măsura cu o căutătură ciudată, semn că n-avea niciun 
sens să apelez la rațiunea lui. 

Înainte să-l pot arunca pe Abatar spre el, sperând ca 
atacul meu să ne dea suficient timp pentru a ne pune la 
adăpost, a țintit spre mine şi, cu un rânjet dement, a apă- 
sat pe trăgaci. Am simţit cum glonţul mă izbeșşte în piept 
şi, în momentul următor, bărbatului i-a explodat fruntea. 

— Nu vreau să știu cum ai făcut asta, a bolborosit Ale- 
xandru, evitând să privească spre mine. 

Avea dreptate. Eram deja extenuați în urma întâmplă- 
'rilor de peste noapte şi singurul gând care ne ţinea în pi- 

cioare era dorinţa de a ajunge, în sfârșit, la poartă. Fără 
un cuvânt, m-am strecurat printre mașini, am ocolit cada- 
vrul care privea uimit spre șina de tramvai şi, în pas alert, 
ne-am îndreptat spre adăposturile din depărtare. 

Locul era curățat pe o distanță mare în jurul staţiei de 
tramvai şi nivelat astfel încât să aibă loc o baracă militară 
într-o parte şi un cort de prim-ajutor în partea cealaltă. 
Între ele era format un culoar, în capătul căruia am văzut, 
în sfârşit, poarta, o peliculă rotundă, transparentă, argin- 
tie cu sclipiri albăstrui, cu un diametru de cel puțin trei 
metri, sprijinită de piloni groși, albicioşi. Era așezată pe 
o platformă pătrată spre care urcau, pe fiecare latură, câte 
trei trepte mici. 

Locul era supravegheat de mai mulţi preoți în vârstă, 
împreună cu făpturi subțiri, aproape transparente, lumi- 
noase, cu trăsături angelice şi aripi enorme, de un alb 
strălucitor. Militarii roiau pe lângă baracă, îndrumând câ- 
teva grupuri de persoane spre poartă. 

— Adrian! 

Anca s-a aruncat la pieptul meu şi l-am lăsat pe Abatar 
să cadă pe asfalt fără niciun regret. Am vrut să-i spun cât 
de mult mi-a lipsit şi cât de fericit sunt că e teafără şi nevă- 
tămată, dar n-am reușit decât să scâncesc neînțeles, în timp 
ce mă strângea cu putere în brațe şi mă săruta pe obrajii 
acoperiți cu un strat gros de praf, funingine şi mizerie. 

— Te-am așteptat, mi-a șoptit, în timp ce se ghemuia 
lângă mine. Am fost sigură că vei ajunge până la urmă! 

I-am șters lacrimile cu degetul, murdărind-o pe obraji. 
I-am sărutat buzele tremurătoare, în timp ce o strângeam 
la piept, gata să-i fărâm trupul subțire. 

— Nu eşti singura care a ajuns aici, nu? Unde sunt cei- 
lalți? 

Întrebarea lui Alexandru ne-a readus la realitate şi, cu 
părere de rău, i-am dat drumul. 

— După multe peripeții, am reușit să ajungem aici, 
ne-a spus ea, în timp ce îşi trecea mâna prin bretonul meu, 
zâmbindu-mi cu dragoste. Simona şi-a pierdut câteva de- 
gete când ne-a atacat pe neașteptate o insectă din aia, în 
timp ce Ana era să moară, strivită sub un copac, atunci 
când s-a prăbușit blocul. Şi am fost ferm convinsă ca 
pruncul ăla se va naște cu două luni mai devreme, dar fe- 
meile însărcinate sunt mai rezistente decât credeam. Ori- 
cum, a trecut prima prin poartă. Ochii i s-au întunecat. 
Soţul ei n-a fost atât de norocos... 

— Dar restul grupului a trecut, da? 

— L-am întâlnit pe Victor la capelă. A arătat în direcția 
cortului de prim-ajutor. Era însoțit de un personaj dubios, 
care pretindea că-i datorezi viaţa. Mi-a zis de foarte multe 
ori că așteaptă să-l cauţi, în viaţa viitoare. Nu mai scăpam 
de el. M-am bucurat când a dispărut, în sfârşit. 

— Chiar mi-a salvat viaţa. M-a salvat înainte de a fi zdro- 
bit de o roată de metal, când am traversat Valea Ialomiței. 
Şi nu numai atunci. Așa că noi l-am salvat pe ăsta. 

Am arătat cu un gest din picior spre Abatar, care reu- 
șise singur să se sprijine de una dintre lămpile care lumi- 
nau zona. 

— Oh! 

Privirile fetei au alunecat repede peste cioturile frumos 
decupate. 

— Dacă restul găştii a trecut, atunci mergem după ei. 
Să nu-i lăsăm să ne aștepte. Avem multe de povestit într-o 
viață viitoare. 

L-am ridicat pe Abatar pe umăr, mi-am împletit dege- 
tele cu ale iubitei mele şi, însoţiţi de Alexandru, ne-am 
apropiat de poartă, sub privirile materne ale făpturilor 
aurii. L-am zărit pe Hal lângă peretele barăcii şi i-am mul- 
tumit din priviri pentru ajutorul pe care mi-l dăduse. A 
înclinat din cap, acceptând mulțumirile, înainte de a ridica 
brațul în semn de bun rămas. 

L-am lăsat pe Alexandru să pășească primul, apoi a 
trecut Anca. Mă pregăteam să o urmez, când cerul s-a lu- 
minat brusc, sub văpaia unei cruci uriașe, aurii, care s-a 
ridicat de pe linia orizontului. Sub privirile mele uluite, 
a continuat să se mărească, lumina puternică inundând 
fiecare colțișor al cartierului devastat. 

— Judecata de Apoi, l-am auzit pe Abatar spunând, 
înainte ca o mână să mă prindă de guler şi să mă tragă 
de-a dreptul prin oglinda transparentă, chiar înainte ca 
lumea noastră să dispară. 

Am deschis ochii. 

Eram întins pe un pat ca de spital, cu fața spre tavanul 
de un alb orbitor. În stânga se ghicea un aparat, în timp 
ce în dreapta se înălța un stativ pe care atârnau, ca ciu- 
curii dintr-o pătură, pungi cu diverse soluţii colorate, ale 
căror tuburi subțiri se opreau în cateterele pe care le 
aveam înfipte în brațe. Aparatul scotea un țiuit monoton, 
în timp ce lumina intermitent. 

O tânără asistentă s-a grăbit să-mi îndepărteze acele 
din vene, în timp ce-mi zâmbea liniștitor. Am încercat 
să-i ofer un zâmbet, la rândul meu, dar m-am simţit prea 
obosit să-l susțin prea mult, așa că l-am lăsat să se stingă. 

— S-a terminat, domnule. Vă rog să nu vă mișcaţi până 
nu vă opresc toate aparatele. 

Simţurile îmi reveneau încet şi am realizat că pe cap 
încă port casca aceea mare care trimitea şi primea impul- 
suri neuronale. Am lăsat-o pe asistentă să mă dezlege din 
chingi, așteptând răbdător să-mi dea voie să mă ridic. 

— Sunteţi printre ultimii. Sper că a fost o experiență 
interesantă. 

Am încuviințat, nepregătit să vorbesc. Amintirile îmi 
reveneau una câte una, amestecate cu scenele din visul 

care tocmai se terminase. Imaginea unui extraterestru 
mi-a jucat pentru o clipă în fața ochilor şi m-am încruntat 
fără să vreau spre asistentă. Tânăra a zâmbit prompt. 

— Nu trebuie să vă forțați, amintirile vă vor reveni pe 
parcursul zilelor următoare, pe măsură ce efectele induc- 
tiei vor dispărea. A arătat cu mâna spre ceva aflat la capul 
patului, ascuns vederii mele. Avem deja toate informațiile 
salvate şi, dacă doriți, puteţi discuta cu unul dintre doc- 
tori pe marginea celor întâmplate. 

Mi-am amintit, în sfârşit, care era procedura pentru pe- 
rioada care urma după sfârșitul experimentului. Am 
negat din cap, semnalându-i că totul e în regulă. Urma să 
vorbesc cu un operator în orele următoare, așa că nu aveam 
de gând să mă grăbesc. Aveam treburi mai importante. 

— Cum vă simțiți? 

Mă supraveghea cu coada ochiului, în timp ce strângea 
aparatura de lângă mine, împăturind cablurile ale căror 
senzori micuți se bălăbăneau la capătul firelor subțiri. Am 
reușit să mă ridic în șezut pe marginea patului. Ecranul 
mic, așezat între aparatul care bipuia şi stativul pentru 
soluțiile biologice, afișa încă imaginea porții prin care 
abia trecusem. Era cea mai mică imprimantă cerebrală pe 
care o întâlnisem până atunci, iar ceea ce vedeam era ul- 
tima imagine din visul care tocmai luase sfârşit. Era conec- 
tată la o unitate secundară de stocare a datelor, lângă care 
se odihnea un monitor, acum închis. 

Am tușit de câteva ori pentru a-mi regla vocea. 

— Încep să-mi revină amintirile, am asigurat-o cu voce 
răguşită. Mi s-a spus că vor trece zile până când datele 

experimentului mi se vor şterge din memorie. Am avut 
parte de momente tensionate. Sper că n-am țipat prea tare 
în timp ce visam. 

Ea a surâs, confirmându-mi faptul că o făcusem. Am 
coborât privirea spre încheieturile roșii, puțin umflate. Ni 
s-a spus că unii subiecți s-au trezit în timpul halucinaţiei, 
aşa că au hotărât să ne lege. Chingile aveau rolul bine de- 
finit de a ne împiedica să fugim năuci prin laborator. 
După cât de tare mă usturau încheieturile, se pare că fuse- 
seră un rău necesar. 

— Vă ung imediat cu o cremă. Efectul ei va calma us- 
turimea. 

— Ni s-a spus că așa se va întâmpla. Altfel aş fi intrat 
în panică atunci când m-aţi legat de pat. 

În timp ce îmi aplica un strat subţire dintr-o cremă ver- 
zuie, m-am uitat în jur. Într-adevăr, eram printre ultimii 
treziți, semn că reușisem să ajung până la capăt. M-am 
simțit mândru. Procentul celor care treceau prin poartă 
era foarte mic, mai puţin de 1% din totalul subiecților, aşa 
că aveam de ce să fiu mulțumit. Abia așteptam să discut 
cu prietenii mei despre asta. 

Am coborât din pat, în timp ce ea îmi reamintea pro- 
cedurile prin care urma să trec. Am spus câte un da, din 
când în când, pentru a-mi demonstra participarea la con- 
versaţie, în timp ce privirile îmi erau atrase de blocul 
negru protejat în spatele geamului circular, care-l separa 
de sala subiecților. Unitatea Leovo de Inducere a Stimulilor 
Externi sau Halucinatoriul, cum îl numea Alexandru, cu 
afecţiune, era tăcută, carcasa metalică lucind întunecat în 
lumina rece a neoanelor de pe pereți. 

— Ulise a fost oprit imediat ce ultimul subiect s-a tre- 
zit, la câteva secunde după ce ai devenit tu conștient, mi-a 
explicat tânăra, în timp ce mă îndruma de-a lungul gea- 
mului securizat. Nu te va mai afecta de acum încolo. 

— Peste cât timp îmi vor scoate implantul? Ni s-a spus 
că imediat după, dar asta nu înseamnă chiar imediat, nu? 

— Zilele următoare, mai mult ca sigur. L-am dezactivat 
deja, n-ai de ce să-ți faci griji. Şi eu am avut, vezi? 

Şi-a dat bretonul într-o parte, dezvăluind cicatricea 
mică de deasupra urechii. M-am întrebat, în treacăt, dacă 
a făcut parte chiar din prima serie de subiecți. 

Nişte tehnicieni recuperau hardurile din unitățile de 
stocare, în timp ce discutau între ei cu voce scăzută. Me- 
moriile aveau imprimate pe ele întreaga experienţă a 
unui subiect, de la începutul experimentului până la final, 
fără întrerupere, chiar şi pe perioadele scurte de trezire. 

M-am reîntors cu privirea spre ea. 

— De câte ori m-am trezit? 

— De două ori, de fiecare dată la aceeași oră, în timpul 
nopții. Dar am avut grijă să nu-ți mai amintești, pentru a 
nu altera experiența. 

Am traversat un hol bine luminat, văruit într-un albas- 
tru liniştitor. Una dintre numeroasele uşi presărate pe 
ambii pereți era deschisă şi am zărit o rezervă ca de spital, 
în care erau aliniate mai multe paturi. Personal specializat 
ajuta oameni cu handicapuri grave să fie deconectați de 
la aparate. 

Când am vrut s-o întreb pe tânără cine sunt oamenii 
aceia care, pe lângă diformitățile pe care le aveau, păreau 

şi retardați, m-a îndemnat să merg mai repede, refuzând 
să scoată vreo vorbă. 

Am trecut printr-o ușă ovală în coridorul de deconta- 
minare şi, de acolo, după ce mi-au verificat datele înscrise 
în manșeta pe care o aveam prinsă de încheietură, mi-au 
dat voie să părăsesc incinta. 

M-am despărțit de asistenta în îngrijirea căreia mă afla- 
sem, după ce am asigurat-o că mă simt bine, fără vreun 
efect advers pe care eram obligat să-l anunţ. În timp ce ea 
dispărea în aripa destinată personalului auxiliar, m-am 
dus la vestiare, să mă schimb, așa cum cerea procedura. 
Am înlocuit rapid salopeta cu costumul ca de spital, alb, 
din două piese şi, după ce mi-am așezat manșeta peste 
mâneca bluzei, am ieșit în curtea interioară. 

Operaţiunea Ulise adunase în clădirea rotundă nume- 
roase persoane dornice de a participa la experimentele 
care aveau ca scop declarat măsurarea reacțiilor pe care 
grupuri pestrițe de oameni le aveau în cazul unui even- 
tual atac extraterestru. Cel puţin aceasta a fost varianta 
oficială care ni s-a servit, iar noi, tineri dornici de a face 
rost de bani mulți fără un efort prea mare, am acceptat 
fără ezitare toate condițiile ciudate care ne-au fost expuse 
într-un contract standardizat. 

Experimentul a fost precedat de examene riguroase, 
astfel că avusesem timp să ne familiarizăm cu locurile 
care ne deveniseră o a doua casă, în timpul celor câteva 
săptămâni în care fusesem izolați de lumea exterioară. 

— Uite cine s-a trezit, în sfârşit! 

Ai mei erau strânși lângă fântâna arteziană, pe care o 
alesesem drept punct de întâlnire. Grigore, așezat pe 

marginea de piatră, îi explica ceva prietenei sale în timp 
ce gesticula pentru a-şi sublinia punctul de vedere. Si- 
mona, privindu-l cu dragoste, încuviința încet, foarte 
atentă la ce-i spunea. Răzvan împărțea un suc şi un sand- 
viş cu Ana, în timp ce Victor le povestea amândorura ce 
făcuse imediat după ce se trezise. Din când în când se bătea 
cu mâna peste buzunarul pantalonului, căutându-și tele- 
fonul cu un gest reflex. 

Alexandru îmi făcu semn să mă așez lângă el, privind 
spre mine cu un zâmbet larg, iar Anca se grăbi să mă îm- 
brățișeze, în timp ce mă asigura că îi fusese dor de mine. 
Tunsoarea pixie o prindea foarte bine şi i-am spus ime- 
diat cât de fabulos arată, subliniind că implantul cerebral, 
al cărui punct auriu strălucea întunecat, avea un farmec 
aparte. 

— Mă bucur să văd că ești bine, fără efecte adverse din 
cauza căzăturii, i-am spus lui Grigore, în timp ce mă așe- 
zam între el şi Alexandru. 

Anca a reușit să se înghesuie lângă mine, dând din 
șolduri. Mi-a dăruit un zâmbet angelic şi am simțit nevoia 
să o sărut. 

— Ce pot să zic, eu n-am avut un protector pe lângă 
mine, cum a avut Alexandru. A aruncat o privire rapidă 
spre acesta, iar el s-a grăbit să-i răspundă cu o strâmbă- 
tură. Asta e. Nu mai spun că m-am plictisit de moarte 
până când a apărut, în sfârșit, Răzvan. 

— Sincer, sunt încă uimit de faptul că au introdus aju- 
torul divin, ne-a spus Răzvan, clătinând din cap. Când 
ne-au anunţat că va fi un element surpriză, nu m-am gân- 
dit nicidecum la asta. 

Ştiam cu toţii că Bucureștiul urma să fie atacat de o ar- 
mată extraterestră, dar mai multe detalii nu ne mai fuse- 
seră date. lar locaţia fusese aleasă de unitatea centrală. 
Acum îmi părea rău că nu ne cazaseră în centrul orașului, 
măcar pentru a urmări la fața locului distrugerea clădiri- 
lor importante din zona centrală. 

— Eu mă gândeam că o să ne dea arme, după o peri- 
oadă scurtă de instrucție. Sincer, acum, am fost pe post 
de rațe ascunse în păpuriş, aşteptând să fim descoperiți 
de copoii de vânătoare. 

M-am strâmbat spre Simona. 

— E bine că am avut parte de ajutor, pentru că altfel, 
de unii singuri, n-aveam nicio șansă în faţa extratereștri- 
lor, a replicat Victor. Până când se mobiliza armata, eram 
morţi demult, în subsolul blocurilor. 

— Mie nu mi-a plăcut că au tot introdus elemente pe 
parcursul poveștii, a zis Alexandru, încrucișându-și bra- 
tele la piept. Pe bune, cât era de greu să te gândești că 
populaţia va fi atentă la mijloacele media şi la răspunsul 
celor pe care îi consideră ca fiind responsabili cu protecția 
lor? Nu puteau programa din timp nişte răspunsuri nor- 
male? 

— Autorităţile au fost mereu defazate, pentru că eveni- 
mentele secundare erau scrise după ce apărea nevoia în 
mintea participanților. A fost anume programat așa. Chiar 
şi îngerii. Aparent, faptul că facem parte dintr-o populație 
religioasă, chiar dacă noi nu credem, adică suntem atei 
sau agnostici, a influențat natura ajutorului extern. De 
aceea am avut parte de îngeri. 

Când ne explica Răzvan, părea cumva logic. 

— Din câte am înţeles, acolo unde oamenii au avut acces 
la arme, s-au introdus demoni, pe lângă îngeri şi alieni, 
mi-a explicat Alexandru. Îți dai seama ce-au trăit respec- 
tivii? 

— Normal, a crescut gradul de dificultate al experimen- 
tului, dacă ei se puteau apăra. Aş fi vrut să fiu partici- 
pantă acolo... 

Simona iubea armele, aflasem deja asta. 

— Cel mai mult m-a enervat faptul că nu au programat 
un răspuns adecvat în rețelele de socializare, a mormăit 
Victor. Adică, serios, mare parte dintre participanţi sunt 
tineri, era logic că sunt dependenți de informația care cir- 
culă pe net. 

— Pentru mine a fost o nevoie secundară. Am ridicat 
din umeri. Tu şi Răzvan erați stresaţi pe tema asta. Tot 
timpul cu telefoanele în mână, noaptea la calculator, să 
vedeţi ce s-a mai postat pe Facebook... 

Experimentul a funcționat pe baza manifestărilor ne- 
voilor primare pe care un număr mare de oameni le pro- 
iectau în timpul desfășurării acțiunii propriu-zise, în timp 
ce nevoile secundare nu erau luate în seamă decât dacă 
mai exista spațiu pentru satisfacerea lor. 

— În schimb, ai binevoit a ne oferi îngerii, a râs Anca. 
Ai fost printre primii care s-a gândit la asta. Surprinzător 
pentru un ateu declarat, nu? 

— De fapt, sunt un agnostic teist, după ultimele teste 
la care am participat, aşa că nu exclud existenţa îngerilor, 
cum nu o exclud nici pe cea a zeului. Doar că nu în forma 

în care ne sunt prezentaţi în cărțile religioase. Şi dacă am 
fost printre primii, ce? 

— Ai influenţat, împreună cu alții, datele referitoare la 
ajutorul secundar, a răspuns Ana, vizibil amuzată. Nimic 
mai mult. 

Am ridicat din umeri din nou. N-avea rost să-mi bat 
capul acum cu implicaţii şi explicaţii, pentru că urmau 
discuțiile cu personalul specializat şi atunci aveam să pri- 
mesc toate răspunsurile. Mi-am amintit de Abatar şi mi-am 
reprimat impulsul de a privi în jur după el. Nu era decât 
un obiect de recuzită, un mijloc prin care se manifesta ex- 
perimentul. Mi-ar fi plăcut, totuşi, să-i pot da un pumn 
în nas pentru aroganţele sale. 

— Oricum, Ulise este o armă performantă, a spus Ale- 
xandru, încuviințând din cap cu o mină serioasă. Dacă îți 
poate induce o teamă atât de puternică încât să vrei să 
fugi sub roțile mașinilor... 

— Sau să-ţi spună să sari şi tu să te conformezi, fără să 
chestionezi ideea, a spus Grigore, scuturându-se încet. 
Pur şi simplu, am deschis geamul, am încălecat pervazul 
şi am sărit în gol. Părea foarte rațională decizia. 

— Ei, hai, am bănuit de la început că e vorba de mai 
mult decât atacul extratereștrilor, am spus, zâmbind iro- 
nic. Pe noi ne-a interesat doar partea materială, vă mai 
amintiți? Chestiunile etice sau morale au căzut pe plan 
secund. Păcat că ai pierdut sfârşitul apocaliptic. 

— Vom avea un start bun cu banii ăia, mi-a spus Anca, 
prinzându-mă de braţ. Abia aștept să-mi termin studiile. 
Acum îmi permit. 

— Ha, ha! Eşti ca nou, puişorule! 

Un bărbat brunet, tuns scurt, cu un început de barbă 
pe obrajii scofâlciți, s-a repezit să mă strângă în braţe. Am 
izbucnit în râs când l-am recunoscut pe Ionuț, unul dintre 
puținii ceilalți cu care mă împrietenisem înainte de înce- 
perea experimentului. 

— Mă bucur că m-ai ajutat acolo... 

Am arătat cu degetul peste umăr, în direcția intrării. 

— Suntem chit, băiete. Dacă n-ai fi fost tu, n-aş fi găsit 
singur nenorocita aia de poartă. Aşa am scăpat şi am pri- 
mit bonusul de supravieţuire. Când ieşim de aici, vreau 
să-ți fac cinste cu ceva de băut. 

Bonusul de supraviețuire! Uitasem de el. Anca a încu- 
viințat şi m-am simțit dintr-odată mândru de reuşita mea. 

— l-aţi văzut pe zburători cum arată, de fapt? 

Toate privirile s-au lipit de el. 

— Am avut de la început un sentiment că e ceva în ne- 
regulă cu ei. Prea perfecţi, prea răspundeau standard. 
Erau avatare pentru nişte... 

A făcut semn cu degetul pe lângă tâmplă. Mi s-a uscat 
gura când am realizat pe cine trezeau asistenții în camera 
ca de spital. 

Am vrut să vorbim mai multe despre asta, dar oamenii 
au început să se ridice de la locurile lor şi o voce plăcută 
s-a revărsat dintr-un monitor uriaş, anunțându-ne că sun- 
tem invitați să participăm la un eveniment important. 

— S-a deschis sala exponatelor, ne-a informat Simona, 
arătând ecranul mare, așezat pe unul dintre pereții curții 
interioare. Mergem să vedem? 

— Normal! Grigore s-a ridicat imediat în picioare. De 
când aștept momentul ăsta! 

Cu toții eram curioși să descoperim ce se găsește în 
sala mare, închisă pe tot parcursul experimentului. Petre- 
cusem multe ore încercând să ne imaginăm ce vom găsi 
dincolo de porţile albe, larg deschise în momentul acesta, 
şi, chiar dacă acum știam deja ce vom vedea, nerăbdarea 
era la fel de mare. 

Toţi cei care eram în curtea interioară, am intrat în sala 
hexagonală, acoperită de o cupolă metalică. Fetele au chi- 
cotit când au dat cu ochii de șirurile lungi de exponate 
așezate în cubicule de vizionare, cu plăcuţe explicative la 
fiecare. 

— Cât e de mare! 

Deasupra noastră plutea uriașa navă extraterestră, o 
hologramă detaliată a machetei așezată în apropierea 
intrării. 

— Chiar așa o cheamă, Judecata de Apoi. 

Anca şi-a împletit degetele cu ale mele, în timp ce ne în- 
ghesuiam să citim datele tehnice. Acum se observa mai 
bine forma triunghiulară pe care o avea, cu două motoare 
mari așezate în capătul fiecărei aripi şi patru motoare mici 
pe porțiunea îngustă care reprezenta centrul, cu șirurile 
de lumini așezate atât pe lateral, cât şi pe porțiunea infe- 
rioară. În faţă avea o carlingă ovoidală, cu șase etaje, prin 
geamurile cărora se vedea înăuntru, pe punțile de acces. 
Pe marginea de jos se observau deschideri de diverse forme 
şi dimensiuni, probabil rampele de lansare ale roboților, 
în timp ce navetele rotunde ale extratereștrilor veneau de 
undeva de dedesubt. 

— 8200 de metri lungime, mi-a spus Răzvan. E mult 
mai mare decât Enterprise din Star Trek. 

Am trecut la următoarele cubicule, pentru a admira 
varietatea de roboți pe care nava îi purta în pântece şi pe 
care îi folosea ca arme de distrugere în masă, înainte de 
sosirea extratereștrilor. 

— Sunt mai multe tipuri de insecte? 

I-am recunoscut imediat pe ai noștri, insectoizi prote- 
jați de costume închise la culoare, care aveau încorporați 
senzori de mișcare. O parte dintre ei se sprijineau pe pi- 
ciorușele desfăcute şi le-am putut admira braţele termi- 
nate în coase lungi, ascuţite, ridicate amenințător dea- 
supra capetelor. Lângă ei erau aranjaţi alți extratereștri, 
mai mici, cu capete tot triunghiulare, dar cu vârful aple- 
cat spre pământ, cu ochi dreptunghiulari așezați în fante 
speciale, pe toată lungimea capului. De la baza gâtului 
plecau mai multe tentacule articulate, terminate în ven- 
tuze mari, zimțate pe margine. 

— Ăştia au fost prezenţi în zonele din care au lipsit în- 
gerii, a spus Răzvan, aplecându-se pentru a citi cele scrise 
pe un ecran încastrat în geamul cubiculului de prezen- 
tare. Cică îşi dezmembrau prada, asta după ce îi injecta 
venin printr-un tub subțire, bucal. 

— Dacă am fi avut grenade la dispoziție, i-am fi rezol- 
vat mai repede decât pe cei care foloseau razele laser. 

Toţi ochii s-au întors spre Simona. Fata s-a prefăcut că 
scoate cuiul unei grenade pe care o aruncă imediat în cu- 
biculul extratereștrilor. 

— BUM! 

— Era să mă împuște, i-am spus lui Grigore. Prea multe 
jocuri pe calculator, prietene. Faceţi şi voi altceva împre- 
ună. 

Am continuat plimbarea printre exponate, în timp ce 
comentam în dreptul fiecărui cubicul. Am trecut de în- 
geri, grup pe care deja îl cunoșteam, şi ne-am îndreptat 
spre cel a demonilor, forme torturate care ne priveau cu 
ură prin ochii lucioși, roşii sau negri. 

Aveam să revenim în sală şi zilele următoare, în timpul 
pauzelor dese dintre ședințele cu operatorii, care strân- 
geau datele tehnice. Abia așteptam să ne întoarcem în 
lume şi ne făceam planuri despre cum urma să cheltuim 
mica avere pe care o primisem ca plată pentru participa- 
rea la experimentul Ulise. Eram tineri, aşa că nu ne păsa 
cu adevărat cine sau ce grup de interese se află în spatele 
lui, nici dacă avea să fie folosit vreodată şi în afara condi- 
țiilor de laborator. Memoria urma să ne fie curățată de 
toate amintirile legate de spaţiul în care se desfășurase 
totul, iar datele strânse cu ajutorul nostru n-aveau să fie 
publicate niciodată. În timp, aveam să uităm ciudatul ex- 
periment la care participasem de bună voie şi doar în vise 
aveam să ne mai luptăm cu extratereştrii războinici. 

Din când în când, urma să-mi amintesc despre noaptea 
în care alergasem printre blocurile din cartier, vânat de 
coconi plutitori şi ajutat de îngeri, dar amintirea avea să 
se dizolve odată cu ivirea zorilor... 

